|  |  |  |  |
| --- | --- | --- | --- |
| **Tárgy:** | 2025. június 19-i Közgyűlés nyilvános jegyzőkönyve | | |
| **Helyszín:** | Városháza, Nagyterem | | |
| **Időpont:** | 2025. június 19. 09.00 - | | |
| **Jegyzőkönyv-**  **vezető:** | Vasas Melinda | | |
| **Jelenléti ív** | **Név** | **Aláírás** | **Megjegyzés** |
|  | Dr. Nemény András |  |  |
|  | Dr. Horváth Attila |  |  |
|  | Horváth Soma Ádám |  |  |
|  | Dr. László Győző |  |  |
|  | Ágh Ernő Péter |  |  |
|  | Bokányi Adrienn |  |  |
|  | Dr. Czeglédy Csaba Adrián |  |  |
|  | Dr. Danka Lajos |  |  |
|  | Gálffy Áron |  |  |
|  | Horváth Gábor |  |  |
|  | Illés Károly Roland |  |  |
|  | Kelemen Krisztián |  |  |
|  | Lenkai Nóra |  |  |
|  | Lukács Dániel |  |  |
|  | Németh Ákos |  |  |
|  | Putz Attila András |  |  |
|  | Szuhai Viktor Zsolt |  |  |
|  | Tóth Kálmán |  |  |

|  |  |  |  |
| --- | --- | --- | --- |
| **Jelenléti ív** | **Név** | **Aláírás** | **Megjegyzés** |
|  | Dr. Károlyi Ákos  (jegyző) |  |  |
|  | Babicsné Dr. Tőke Erzsébet  (aljegyző) |  |  |
|  | Dr. Csuzda Gábor  (Ogy.képv.) |  |  |
|  | Majthényi László  Vármegyei Kgy. elnöke |  |  |
|  | Marton Ferenc  Vármegyei Kgy. alelnöke |  |  |
|  | Dr. Kondora Bálint  Vármegyei Kgy. alelnöke |  |  |
|  | Dr. Melega Miklós  Vármegyei Kgy. alelnöke |  |  |
|  | Vámos Zoltán  (Főispán) |  |  |
|  | Dr. Orbán István  Kormányhivatal-főigazgató |  |  |
|  | Dr. Telek Miklós  Kormányhivatal-igazgató |  |  |
|  | Dr. Kovács Györgyi  (Kormányhivatal Járáshiv.vez.) |  |  |
|  | Dr. Balázsy Péter  Vármegyei jegyző |  |  |
|  | Dr. Pilisi Gábor  (r. dandártábornok, Vas Vármegyei Rendőr-főkapitányság vezetője) |  |  |
|  | Dr. Koncz Gabriella  (r. ezredes, Szombathelyi Rendőrkapitányság vezetője) |  |  |
|  | Dr. Bognár Balázs (tű.dandártáb. VVM. Kat.VI.) |  |  |
|  | Dr. Sámson Ferenc |  |  |
|  | Dr. Róka György |  |  |
|  | Dr. Király Ildikó |  |  |
|  | Cseri József |  |  |
|  | Friedl Tamás |  |  |
|  | Jurasits Ferenc |  |  |
|  | Dr. Sziklai Beáta |  |  |
|  | Szirmai Róbert |  |  |
|  |  |  |  |
|  |  |  |  |
|  |  |  |  |
|  | Demokratikus Koalíció |  |  |
|  | Éljen Szombathely! Egyesület |  |  |
|  | FIDESZ-KDNP |  |  |
|  | Lehet Más a Politika |  |  |
|  | Magyar Kétfarkú Kutya Párt |  |  |
|  | Magyar Szocialista Párt |  |  |
|  | Magyar Szolidaritás Mozgalom |  |  |
|  | Mindenki Magyarországa Mozgalom |  |  |
|  | Momentum Mozgalom |  |  |
|  | Párbeszéd Magyarországért Párt |  |  |
|  | Pro Savaria |  |  |
|  | JOBBIK |  |  |
|  | Dr. Kunhegyi József (FKGP) |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **Osztály/Irodavezetők (Polgármesteri Hivatal)** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Andorné Fodor Ágnes |  |  |
|  | Ágoston Sándor |  |  |
|  | Bonti Tamás |  |  |
|  | Desits Zoltán |  |  |
|  | Demes Edit |  |  |
|  | Füzi Judit dr. |  |  |
|  | Dr. Gyuráczné dr. Speier Anikó |  |  |
|  | Holler Péter dr. |  |  |
|  | Horváth Eszter Rita |  |  |
|  | Horváth Ildikó dr. |  |  |
|  | Kaposiné dr. Reményi Viola |  |  |
|  | Kalmár Ervin |  |  |
|  | Kopcsándi Katalin |  |  |
|  | Kovács Balázs |  |  |
|  | Kovács Előd dr. |  |  |
|  | Lajos Tibor |  |  |
|  | Mester Ágnes |  |  |
|  | Nagyné dr. Gats Andrea |  |  |
|  | Németh Klaudia |  |  |
|  | Németh Tünde |  |  |
|  | Pál-Vaidlinger Mónika |  |  |
|  | Stéger Gábor |  |  |
|  | Sütő Gabriella |  |  |
|  | Szabó Ilona |  |  |
|  | Szakács Eszter |  |  |
|  | Szentkirályi Bernadett |  |  |
|  | Trajbár Viktória dr. |  |  |
|  | Vigh Péterné |  |  |
|  | Vinczéné dr. Menyhárt Mária |  |  |
| **Cégvezetők, Intézményvezetők, Meghívottak** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Baráthné Molnár Mónika |  |  |
|  | Csapláros Andrea |  |  |
|  | Csató Kata |  |  |
|  | Gráczer György |  |  |
|  | Grünwald Stefánia |  |  |
|  | Horváth Zoltán |  |  |
|  | Izer Gábor |  |  |
|  | Keringer Zsolt |  |  |
|  | Kovács Cecília |  |  |
|  | Dr. Kovácsné Takács Klaudia |  |  |
|  | Krenner Róbert |  |  |
|  | Kulcsár Lászlóné |  |  |
|  | Molnár Miklós |  |  |
|  | Németh Klára |  |  |
|  | Polákovics Marietta |  |  |
|  | Popa Gergely |  |  |
|  | Sebestyén Bianka |  |  |
|  | Szabó Erika |  |  |
|  | Szabó Tibor András |  |  |
|  | Vigné Horváth Ilona |  |  |
|  | Szlávik Gábor |  | 2. napirend meghívottja |
|  | Tóth Gergely |  | 2. napirend meghívottja |
|  | Mátis Barna |  | 7. napirend meghívottja |
|  | Egri Balázs |  | 7. napirend meghívottja |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **SAJTÓ** | | | |
|  | Alon.hu |  |  |
|  | Credo Rádió |  |  |
|  | Echo Tv |  |  |
|  | Frisss.hu |  |  |
|  | Rádió 1 |  |  |
|  | Frisss FM |  |  |
|  | Hír Tv |  |  |
|  | Köz-Hír |  |  |
|  | Kossuth Rádió |  |  |
|  | MTI |  |  |
|  | Nyugat.hu |  |  |
|  | RTL Klub |  |  |
|  | Savaria Fórum |  |  |
|  | Szombathelyi TV |  |  |
|  | TV2 |  |  |
|  | ugytudjuk.hu |  |  |
|  | Vaol.hu |  |  |
|  | Vaskarika.hu |  |  |
|  | Vas Népe |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

*A Közgyűlés 17 fő képviselő jelenlétében 09 óra 06 perckor megkezdte munkáját.*

**Dr. Nemény András polgármester**: Megállapítom, hogy a Közgyűlésünk határozatképes és ezzel meg is nyitom. Rá is térünk a napirendi javaslatokra, de még mielőtt rátérnénk, szeretném tájékoztatni a Közgyűlést, újabb szomorú kötelezettségemről. Az előző Közgyűlés óta elvesztettük Horváth Jánost, „Gedit”, aki 5 évtizeden keresztül vezette az Ungaresca Táncegyüttest, akit talán mindenki ismert és mindenki szeretett is, mert szeretetreméltó ember volt, aki az emberek nyelvén, valamennyiünk nyelvén és egyszerre beszélt a tánc nyelvén is. Szombathely is kitüntette, 2019-ben Weöres Sándor díjat kapott. Szombathelyen túl egész Vas vármegye, de mondhatom, hogy hatása egész Magyarországra kiterjedt, ez a veszteség sajnos valamennyiünké. Itt a közgyűlési teremben is szeretném, ha megemlékeznénk róla és egy perces felállással tegyük ezt most meg.

*A teremben lévők egy perces néma felállással emlékeznek meg Horváth Jánosról.*

**Dr. Nemény András polgármester**: Mielőtt a napirendi pontunkra rátérnék, tájékoztatnám a tisztelt Közgyűlést, hogy közszolgálati szentmise lesz július 4-én 07:30-kor. Ezt a tájékoztatást kaptuk, mindenkit várunk és várnak szeretettel. Minél többen legyünk jelen. A mondanivalómat majd inkább az 1. napirendi pont kapcsán mondom el, hogy lehessen majd egyből akár reagálni is. Most azt kérdezem, hogy a napirendi pontokkal kapcsolatban van-e valakinek hozzászólni valója? Jelentkezőt nem látok. Most a kiküldött napirendi pontokat teszem fel szavazásra. Szavazzunk most.

Köszönöm, megállapítom, hogy a testület 13 igen, 0 nem és 4 tartózkodással – *1 képviselő távol van* - elfogadta a kiküldött napirendi pontokat. A testület a következő határozatot hozta:

**183/2025. (VI. 19.) Kgy. sz. határozat**

A Közgyűlés a 2025. június 19-i ülés napirendjét az alábbiak szerint fogadta el:

**I.**

**NYILVÁNOS ÜLÉS**

**1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Előadó:** Dr. Nemény András polgármester

**2./ Javaslat a helyi közösségi közlekedést érintő döntések meghozatalára**

**Előadók:** Dr. Nemény András polgármester

Horváth Soma alpolgármester

**Meghívottak:** Szlávik Gábor, a Blaguss Agora Hungary Kft. ügyvezető igazgatója

Tóth Gergely, a Blaguss Agora Hungary Kft. szombathelyi kirendeltségvezetője

**3./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára *(Az előterjesztés később kerül kiküldésre)***

**Előadók:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Horváth Soma alpolgármester

**Meghívottak:** Gráczer György, a FALCO KC Szombathely Kft. ügyvezetője

Kovács Cecília, a SZOVA-Projekt Projektfejlesztési Kft. ügyvezetője

Németh Klára, a Fogyatékkal Élőket és Hajléktalanokat Ellátó Közhasznú NKft. ügyvezetője

Izer Gábor, a Szombathelyi Parkfenntartási Kft. ügyvezetője

Keringer Zsolt, a Haladás 1919 Labdarúgó Kft. ügyvezetője

Grünwald Stefánia, a Savaria Turizmus NKft. ügyvezetője

**4./ Javaslat ingatlanokkal kapcsolatos döntések meghozatalára**

**Előadók:** Dr. Nemény András polgármester

Dr. Horváth Attila alpolgármester

**5./ Javaslat önkormányzati rendeletekkel kapcsolatos döntések meghozatalára**

**Előadók:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

**6./ Javaslat hídfelülvizsgálattal kapcsolatos döntések meghozatalára**

**Előadók:** Dr. Nemény András polgármester

Horváth Soma alpolgármester

**7./** **Javaslat a Városháza műszaki állapotával kapcsolatos döntések meghozatalára**

**Előadók:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

**Meghívottak:** Mátis Barna, aMátis és Egri Tervező Kft. ügyvezetője, okl. építészmérnök

Egri Balázs, aMátis és Egri Tervező Kft. ügyvezetője, okl. építészmérnök

**8./** J**avaslat a Weöres Sándor Színház Nonprofit Kft. ügyvezető igazgatójával kapcsolatos döntés  
 meghozatalára**

**Előadók:** Dr. Nemény András polgármester

Horváth Soma alpolgármester

**Meghívott:**  Szabó Tibor, a Weöres Sándor Színház Nonprofit Kft. ügyvezetője

**9./** **Javaslat előzetes településfejlesztési döntés meghozatalára a településrendezési terv módosítása érdekében**

**Előadók**: Dr. Nemény András polgármester

Dr. Horváth Attila alpolgármester

**10./ Tájékoztató a lejárt határidejű közgyűlési határozatok végrehajtásáról**

**Előadó:** Dr. Károlyi Ákos jegyző

**11./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről**

**Előadó:** Dr. Károlyi Ákos jegyző

**Ii.**

**ZÁRT ÜLÉS**

**12./** **Javaslat az „Idősek az idősekért-díj” adományozására**

**Előadók:** Dr. Nemény András polgármester

Dr. László Győző alpolgármester

**13./ Javaslat a SZOVA Szombathelyi Vagyonhasznosító és Városgazdálkodási Nonprofit Zrt. könyvvizsgálójával kapcsolatos döntés meghozatalára**

**Előadók:** Dr. Nemény András polgármester

Dr. Horváth Attila alpolgármester

**Meghívottak:** Kovács Cecília, a SZOVA NZrt. vezérigazgatója

**Felelős:** Dr. Nemény András polgármester

**Határidő:** azonnal

*Gálffy Áron képviselő úr megérkezett a terembe.*

***I.***

***NYILVÁNOS ÜLÉS***

***1./******Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről***

***Előadó:*** *Dr. Nemény András polgármester*

**Dr. Nemény András polgármester:** Rátérhetünk a következő napirendi pontunkra a „Beszámoló az előző Közgyűlés óta eltelt fontosabb eseményeiről és a polgármester átruházott hatáskörben hozott döntéseiről” címet viselő napirendi pontunkra. Itt a legfontosabbnak tartanám elmondani - mert az előző közgyűlésünk óta eltelt, most nem volt olyan hosszú idő, hiszen a júniusi Közgyűlés korábban van – az leginkább 3 dolog, leginkább Lázár János miniszter úr szombathelyi látogatásával kapcsolatos. Mint köztudott, volt lehetőségem miniszter úrral találkozni, aminek a célja nem volt más, mint a korábbi látogatásának, amikor a minisztérium teljes csapatával érkezett és sok mindenben meg tudtunk állapodni. Nagyon sok vállalást tett a minisztérium, annak a folytatása volt, azaz igényeltem én is és ő is, hogy egyfajta átnézése legyen, hogyan állnak azok a dolgok, amiben megállapodtunk. Végig mentünk pontról pontra. Azt tudom mondani, hogy miniszter úr is rendkívül felkészült volt és pontosan képben volt mindennel. Azzal is, ami megtörtént és azzal is, ami a későbbiekben kell, hogy megtörténjen. Beszéltünk azokról a zebrákról, arról a tízről, amelyik egy részének az előkészítése már olyan fázisban van, hogy reményeink szerint már az idén a kivitelezés is megtörténik. A többi zebrának a kivitelezése pedig a következő év elején fog megtörténni. Beszéltünk azokról a nagyon fontos utakról, amelyek közutak, tehát a minisztérium fennhatósága alatt vannak, viszont a felújításuk nagyon is szükségszerű, a 11-es huszár út, a Dolgozók útja és a Rumi úti csomópont. Ezeknek az előkészítése is folyamatban van. Reményeink szerint a kivitelezés is jövő év elején vagy jövő év első félévében elkezdődik, azaz a jövő évben ezek meg tudnak valósulni és jelentős minőségi javulást fog hozni Szombathelyen. Beszéltünk a nyugati elkerülőről, amelyik egyelőre csak terv szinten sem létezett és most már több tárgyalási forduló egyikén magam is részt vettem. Utána mondhatom, hogy a tervezés előkészítése van folyamatban, tehát magyarul a nyomvonalnak a kiválasztása és annak mindenféle módja, ami szükséges, az történik éppen most. A mi részünkről is van egy kis csapat és van a cég részéről is, aki kiválasztásra került. Együtt dolgoznak, hogy a legjobb nyomvonalat tudják meghatározni. Ez már nyilván egy iránymutató lesz a jövőre nézve, hogy ha lesz forrás. Ami talán még ennél is fontosabb és nagyobb volumenű, ez az M86, M87-es. Tulajdonképpen Körmendtől Kőszegig, Szombathely érintésével a mi elkerülőnket is belevéve, ennek terveztetése és a kivitelezése. Ebben a konstrukcióban, amit a minisztérium preferál, valóban meg tud valósulni 3 éven belül. Az a mondás, hogy még ez a kormány mindenképpen kiválasztja a koncesszort és onnantól kezdve automatizmus lesz. Hiszen a következő három évben magának a koncesszornak, azaz a kivitelezőnek elleni érdeke, meg a szerződéses kötelezettsége is lesz, hogy befejezze 3 éven belül, hiszen onnantól kezdve tudja szedni a hasznait. Ez egy óriási változás lesz megint csak Szombathely életében. Két szempontból is nagyon fontos valamennyi szombathelyinek, az egyik az, hogy sokkal biztonságosabb lesz a közlekedés. Tehát ha ez megvalósul, akkor már nem éltünk valamennyien hiába, hiszen valószínűleg nagyon sok későbbi olyan balesetet meg lehet előzni - amivel minden évben lehet számolni - különösen a körmendi, de a kőszegi szakasznál is. Tehát a Szombathely-Kőszeg és Szombathely-Körmend szakasz a legveszélyesebb szakaszok, hogy ha ez kétszer két sávos út lesz, akkor nyilván jóval kevesebb baleset lesz, ezért nagyon fontos. Másik szempontból pedig Szombathelyt beköti a vérkeringésbe, amely pont a következő témánkat, a logisztikai központot tudja segíteni. Innentől kezdve ez is egy új lendületet vesz. Ott egyelőre a munkacsoport állt fel. Elkezdtünk egyeztetni, de ott még olyan érdemi előrelépés nem volt, amiről be tudnék számolni a Közgyűlésen. Miniszter úr ígéretet tett, hogy ezt is fel fogja gyorsítani és a megfelelő emberekkel, a GYSEV Cargo-val személyesen fog tárgyalni. Nyilván ez egy nagy mondás, hogy meglesz ez a két út és sokkal könnyebb innentől kezdve ezt a projektet is – már a logisztikai központot is – véghez vinni, hogy ha ebben igazi útcsatlakozások vannak, amelyek egyébként kamionforgalmat, mindent tűr és bír. Ez egy kimondottan pozitív előremenetel. A Volán perrel kapcsolatban is megbeszéltük, hogy éppen most mi az álláspont. Mi szándékegységben vagyunk. Ilyen vagy olyan lezárása lesz a dolognak, de mindenképpen az, amit valamennyien szeretnénk, amiben közösen megállapodtunk, csak ez még jelen pillanatban nem tudott megtörténni. Amiről még beszéltünk, azok a Top Plusz projektek. A TOP Plusz projektnél most már 8,5 milliárdról beszéltünk az előző évben, de már 9,2 milliárd forint útfelújítási részről beszélünk. Különböző átcsoportosítások után ez lett a végleges szám. Azt kell tudni, hogy Európai Uniós forrás, de dedikáltan van a megyei jogú városhoz téve. Mi minden előkészítést megtettünk, ami szükséges. Innen is köszönöm a Városfejlesztési Nonprofit Kft.-nek a kiváló munkát. Határidőre leadtunk mindent. Igazából az uniós forrás nem is érkezett még meg, de ugye ennek van egy olyan módja, hogy a kormány saját maga is előfinanszírozhat ebből projekteket és az Építési és Közlekedési Minisztérium pedig bekérhet olyan projekteket, amire azt gondolja, hogy szívesen kivitelezné ezeket. Ez meg is történt, megkaptuk ennek a listáját és igazából ezért egyeztettem erről is miniszter úrral, hiszen számunkra a legfontosabb, hogy mindez a leggyorsabban megtörténjen, meg biztos, hogy megtörténjen és a lehető legolcsóbban történjen meg, hiszen akkor tudunk minél több utat felújítani. Ezzel kapcsolatban is a kormány, mint konzorciumi partner, aki belépett, számunkra egy fontos partner és folyamatos egyeztetésünk van, ami azt is jelenti, hogy amennyiben azt is látjuk, hogy ez nem tud megvalósulni a kormányzati beruházás részeként, mert túl drága lenne, akkor lehetőségünk lesz nyílt eljárásban kiírni. Ez a mi döntésünk lesz, hogy ezt így vagy úgy csináljuk. Itt a dilemma az nyilván az, hogy azt szeretnénk, hogy a legolcsóbban történjen meg mindez. Ez akkor tud megtörténni, hogy ha előbb tudjuk megcsinálni, mint alapvetően mások, mert ha egyszer érkezik az uniós forrás – ilyen tapasztalataink már vannak - akkor hirtelen minden sokkal drágább lesz. Elfogynak a mérnökök, a kivitelezők és mindenki magasabb áron vállal mindent. Ha a kormányzati részvétel azt jelentené, hogy előbb történik meg, akkor nyilván ez kedvezőbb lehet a későbbi árra nézve. Ugyanakkor ez csak akkor igaz, hogy ha a kormányzati ár nem lesz magasabb, mint mondjuk, amit mi tudnánk megcsinálni. Na ezt az ellentmondást szeretnénk feloldani, hogy mindegyik területből jól jöjjünk ki. Miniszter úr felajánlotta, hogy attól függetlenül, hogy a kormány bekért projekteket, ha mi azt szeretnénk, hogy valamelyiket mi magunk akarjuk még ezen kívül megcsinálni, ezt is megtehetjük. Ez is egy fontos és jó előrelépés volt. Mindezt egy fél órás tárgyalás keretében. Ott volt Ágh Péter államtitkár úr, Ágh Ernő fia, aki az egészet előkészítette. Őt kerestem meg, hogy segítsen egy ilyen típusú találkozóban, de miniszter úr részéről is volt egyébként egy ilyen igény és ott volt Vámos Zoltán főispán úr. Együtt vállalunk garanciát arra, hogy mindezek meg is fognak történni. Sok apró munkát adtunk ilyen szempontból egymásnak és adni is fogunk a jövőben. Ez így helyes, mert valójában minket egy dolog köt össze, hogy dolgoznunk kell a városunkért és ezt meg is fogjuk tenni a jövőben is. Európai Uniós források: az a bizonyos találkozó az Európai Unióban, azaz Brüsszelben, amikor polgármesterekkel és egyébként Navracsics miniszter úrral együtt, két uniós biztossal is fogunk tárgyalni, ez jövő héten hétfőn, kedden lesz, azaz hétfőn megyünk ki és kedden lesz maga ez a tárgyalás. Kaposvár, Debrecen, Székesfehérvár és Szombathely, tehát négyen tárgyalunk. Egy célunk van, ha bármilyen vitája is van az Európai Uniónak, vagy a bizottságnak Magyarországgal, azt ne vetítse le az önkormányzatokra, vagyis az önkormányzatoknak egyébként külön dedikált forrásait szabadítsa fel. Ez pont az a TOP Plusz, amiről beszélünk, mert ha ez a forrás megérkezik, akkor nagy biztonsággal az Európai Unió által előírt határidőn belül tudunk mindent befejezni és magam is azt gondolom teljesen indokolatlan, hogy az önkormányzatokat büntesse egyébként az Európai Unió politikai természetű viták miatt, amiben most nem kívánok állást foglalni, mert nem ez a tisztem. Az viszont igen, hogy ha már a választóknak megígértük, hogy ekkora összeget útfelújításra fogunk fordítani, akkor magam is mindent megtegyek ezért. Akár azt is, hogy az Európai Unió biztosainak magam is elmondjam, hogy ellenzéki városvezetőként azzal értek egyet, hogy a forrásokat hozzuk haza és ne legyen ez politikai viták tárgya, merthogy akkor fognak megépülni ezek az utak, amikről majd természetesen egy nagyobb körben bemutatót fogunk tenni. Megvárom ezt a tárgyalást és akkor megvannak az eredmények és akkor ahhoz képest tervezünk mindent újra. Ezek történtek. Talán még egy dolgot írtam fel magamnak, az a gépészmérnök képzéssel kapcsolatos tárgyalás, ahol Dr. László Győző alpolgármester úrral fogadtuk a Gépészmérnök Kar vezetőit. Itt van egy függőben lévő támogatási tétel, ami a költségvetésünkbe nem tudott bekerülni az idei évi nagyon erős forráshiány miatt, ami a szolidaritási hozzájárulás óriási mértéke, meg az új változás még a többletet is bele kell tennünk egy új kalapba, ebbe a bizonyos Versenyképes Járások Programba. Emiatt jöttek, hogy akkor most mi lesz. Még arról tudom tájékoztatni a közvéleményt, meg őket is, hogy a Versenyképes Járások Program második körében egyébként bekerült a gépészmérnök képzés, ami evidencia, mert több minden kikerült belőle. Ezt úgy kell elképzelni, hogy ez a program kétszer 500 millió forintos tételre lett felosztva. Az első 500 millió forint, amiről múltkor beszéltem, már tulajdonképpen szerződés alatt áll. Mi a Kincstárba benyújtottuk, amiket a minisztérium kért és valójában erről most hozunk is egy döntést, amit még kértek, hogy a közgyűlési döntés erősítse meg mindezt. De egyébként ez a maga útján halad, azaz ebből 250 millió forintot tudunk visszahozni Szombathelyre. Zárójelesen megjegyzem, az 500 millió forint, az szombathelyi pénz. Nagyon nagy nagyságrendjében talán egy 10-20 millió forintos pénz van csak Vaskeresztes által, az összes többi az szombathelyi forrás. Ennek a felét, azt céloztuk meg, hogy szeretnénk legalább visszahozni. Ez meg fog tudni valósulni. Van egy másik 500 millió forintos tétel. Ha a mi iparűzési adóbevétel többletünk az előző évekhez képest több lesz, mint 500 millió forint – már pedig ilyen inflációs hatások vannak, mi most azt gondoljuk ez meg fog tudni történni – na annak a felét is szeretnénk hozni, vissza Szombathelyre és abból az első tétel a gépészmérnök képzésnek a 150 milliója, ami - ha jól mondom a számot, most ebben nem vagyok teljesen biztos – az a tétel, amit betettünk, ebben maradtunk egyébként. Ez a döntés ugyanúgy megszületett, hogy ez egy érvényes dolog. Nekünk azt kell elérnünk, hogy már amikor ezt biztosan lehet tudni, hogy mekkora lesz az iparűzési többletünk, akkor azonnal ezt a tételt, ezt lekössük és kapjuk meg, mert a gépészmérnök képzés folytatásához ez pedig szükséges, hiszen élő szerződések vannak az oktatókkal. Az oktatóknak a bérei egyébként pont olyanok, mint máshol a bérek. Ez korábban egyébként úgy indult, hogy ez egy többlettámogatás volt, hiszen ide akartuk vonzani az oktatókat, de mára már a különböző egyetemeknél, ahol alapítványi működésre álltak át, lehetőség volt egy magasabb finanszírozásra. Így a mi béreink már valójában úgy versenyképesek csak, hogy még emelnünk kellene rajta, de legalább ezen a szinten kellene tartani. Ezen kívül is lesz egy tárgyalás, amire a javaslatom szerint a cégvezetőket, a gépészmérnök képzés vezetőit és egyébként főispán urat várjuk, mert egyébként – meg még talán megyei közgyűlési elnök urat – ott dől el, hogy a minisztérium mikor engedélyezi ennek a második ütemnek a kifizetését. Ha már ez eldöntött dolog és látszik, hogy be fog érkezni, akkor nyilván könnyebb, több mozgásterünk van, akár önkormányzatként, akár cégvezetőként. Azt szeretném ebben fölvetni, hogy a cégvezetőknek, akiknek elemi érdeke ez, legyen ez is legalább olyan fontos, mint magának az egyetemnek, mint nekünk. Lesz egy ilyen típusú tárgyalás és utána tudunk erről majd többet mondani. Nem engedtük el ennek a kezét, hiszen kérhettünk volna másra is ezt a forrást a második körben, olyan feladatokra, amik az önkormányzati költségvetést tehermentesítenék, de nem kértük, erre kértük. Ez egy plusz és többlet feladat, de megígértük, hogy van olyan fontos, hogy forrást tudunk visszahozni, akkor ide csoportosítjuk át. Ennyi a bevezető és akkor most átadom a szót a tisztelt közgyűlési tagoknak. Van-e hozzászóló? Első hozzászóló Czeglédy Csaba. Már próbált visszakozni, de én jobban szeretem, ha ő szól először. Először még békés.

**Dr. Czeglédy Csaba a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! Féltem, hogy Puskás Tivadar egy-két trükkjét folytatja polgármester úr. Gyorsan berekeszti az első napirendi pontnak a megtárgyalását, így aztán megnyomtam a gombot. Azt gondolom, hogy a szombathelyi demokráciának egy fontos letéteménye, hogy szabadabban tudunk beszélni a Szombathelyi Önkormányzatot és a szombathelyi polgárokat, meg az agglomerációban élőket érintő ügyekről és legalább ez a Közgyűlés nem dobja el a Közgyűlés legvégén, mint amire volt példa, így visszatérünk a megszokott hagyományokhoz. Egy fő témám van, pontosabban kettő. Kezdem az útépítéssel, amit Lázár miniszter úr megígért. Azt kérem polgármester úrtól, illetve a Közgyűléstől - nem tudom egyébként, hogy kell-e erről közgyűlési döntést hozni – hogy most, amikor még talán a tervezés szakasza van, akkor fel kellene arra hívnunk a minisztériumot, hogy a koncessziós szerződésben rögzítsék a Szombathely-Söpte közötti kerékpárútnak a megépítését. Ez soha vissza nem térő lehetőség. Azok a tervek, amik egyébként egyszer már készültek volna, majd le lett fújva akkor - hogy ha jól mondom fejből - Söptétől számítva egy 700 méteres szakaszon készült volna el a kerékpárút, ami a semmibe vezetett volna. Ennek a részleteit nem tudjuk. Azt gondolom, hogy a Söpte és Szombathely között közlekedő, mind söptei, mind szombathelyi polgárok gyakorlatilag életveszélynek vannak kitéve. Egyre nagyobb a kamion forgalom, ipari cégek fognak még betelepülni arra a területre. Azt gondolom, hogy bűnt követnénk el és teljesen fölöslegesen hagynánk ki azt a ziccert, ha a tervek, illetve a koncessziós szerződés nem térne ki a kerékpárútnak a megépítésére. Azt gondolom, ez nem csak a söpteiek, hanem a szombathelyiek érdeke is. Bár hozzáteszem, hogy Szombathely Megyei Jogú Város nevében is benne van, hogy megyei jogú, ami ugye arra is vonatkozik, hogy Szombathely külterületének a határánál nem áll meg Szombathely felelőssége és ténykedése. Nyilván itt van a kistérség, itt van a járási logika, meg hát nem beszélve a kormányzat is együttműködésre kényszerített bennünket pont az iparűzési adó kapcsán a településekkel. Nem tudom egyébként, hogy kell-e ebben valamilyen formális döntést hoznunk. Azt gondolom, hogy a minisztériumnak ezt kellene írásban jeleznünk, hogy a kerékpárút elkészüljön. A szociális helyzetre kitérve, azt a nyilvánosságon keresztül mondanám, hogy nem fogunk leállni. Fogadónapokat ugyanúgy folytatom a nyáron, ami nyilván a hivatal működésébe is illeszkedik, hiszen elég keveset vannak szabadságon. Nem is tudnak sokat szabadságon lenni a hivatal dolgozói, akik nem fölösleges munkát végeznek közel 300-an itt a hivatalban. Ugye itt vannak, akik azt gondolják, hogy itt nem folyik érdemi munka. Szívesen gyárlátogatás keretében is megmutatnám mondjuk a Szociális, illetve a Bérleménykezelési Iroda munkáját azoknak, akiknek fogalma sincs egyébként mi folyik itt. Azt jelzem, hogy a fogadónapjaim továbbra is lesznek, kereshetnek a polgárok, illetve a tegnapi bizottsági ülésen megbeszéltük, hogy várhatóan rendkívüli bizottsági üléseket fogunk tartani, mind július, mind augusztus hónapban. Hiszen egyrészt megnövekedett a városvezetés bizalmából a bizottság hatásköre és a lakhatási válságban vagy lakhatási krízishelyzetben lévőknek valószínűleg kell is majd a nyár folyamán lakást kiutalni. Nyugodtan forduljanak a polgárok hozzánk bizalommal. A másik felvetésem pont egy futó szombathelyi polgártársunk jelezte a Paragvári 86 környékén, hogy ha minden igaz, akkor egy fiatalokból álló banda zavarta meg, vagy támadott rá a futása közben. Annak a megvizsgálását kérem - ez nyilván költségvetési kérdés - hogy ha a tervezést megcsinálnánk jövőre, meg lesz rá forrásunk, akkor talán meg is tudnánk csinálni. Az Óperint utca 18. belső udvarában, a Szabadságharcos utca 4-nél - ott is inkább a belső udvarban - ennek a jogszabályi részét is meg kellene vizsgálnunk, illetve a Paragvári utca 86-nál legalább két helyen a front, tehát az épület előtt, az épület mögött – ugye ahol a támadás érte a futó hölgyet – kameráknak a kihelyezésére teszek javaslatot. Annyira rossz már az emberek mentális állapota – hogy nagyon finoman fogalmazzak – hogy azt gondolom nekünk a rend megteremtéséhez nekünk már nincsenek nagyon…

**Mikrofon nélkül Horváth Soma alpolgármester**: Meg a Dr. Szabolcs Zoltán utca. Ott volt nem?

**Dr. Czeglédy Csaba a Szociális és Lakás Bizottság elnöke:** Meg a Dr. Szabolcs. Hát nem, szerintem. Jogos a felvetés. A Dr. Szabolcsnál békésebb a helyzet, de ne hagyjuk ki a Dr. Szabolcs épületét sem ennek a megvizsgálásából. Ha mindent előkészítünk és jogszabályilag is körbejárjuk és jövőre lesz forrásunk, az ott élő tisztességes polgártársaink nyugalma érdekében, illetve ezen épületek környékére vetődő polgártársaink nyugalma érdekében egyébként ez fontos lenne. Csak befejezem a mondatot. Egyes emberek mentális állapota és ez százalékosan úgy néz ki már, hogy nem csak hónapról hónapra, hanem hétről hétre növekszik. A rend megteremtése érdekében szerintem egyre erősebb eszközöket kell igénybe vennünk. Hozzáteszem, hogy már ott tartunk, hogy a lakótelepen a társasházakban élőknek is a nyugalmát zavarják a bandázók. A szakemberek javaslata alapján például asztalokat kell a Bólyai utca 1-3-nál felszednünk, hogy hátha ezzel csökkentjük az ottani bandázásnak a lehetőségét. Persze nem tudjuk bekamerázni az egész várost, de ez a négy hely – amit mondtam – ennek a megvizsgálását kérném.

**Dr. Nemény András polgármester:** Köszönöm szépen elnök úrnak. Nem kell most szavaznunk, de fogok levelet írni a söptei kerékpárút kapcsán, különös tekintettel, hogy Ágh Péter államtitkár úrnak egyébként a körzete a söptei rész, talán így még fontosabb. Azt gondolom, hogy ez lehet egységes, hogy bekerüljön, akkor be fog kerülni. Az, hogy az elkerülő szakasz bekerült, az is már ilyen szempontból nyilván egy többlet, de egy kerékpárút talán még belefér. Mondom én innen könnyen, aztán majd meglátjuk, hogy mi lesz ennek az eredménye. Fogadónap. Igen. Képviselő úrnál valóban nem fogadóóráról beszélünk, hanem fogadónapról vagyok napokról. Majd, amikor elszámolnak Szent Péter előtt állva, akkor jó sok olyan idő lesz, ami a fogadónap, hát az már egy hónap vagy év, nem is tudom mennyi és aztán, hogy onnan hova kerül, az egy másik kérdés, azt nem tudjuk befolyásolni. Viszont szerintem nem rossz ötlet, hogy ha valakinek ilyen kósza gondolatai vannak és nagyon kevés információja van, hogy mik történnek a Városházán, milyen munka van. Érzékenyítés jelleggel üljön be az elnök úr mellé egy ilyen fogadónapra és akkor lehet, a végén másképp fog gondolkodni arról, hogy mondjuk egy itt dolgozónak – különösen a Szociális Osztályon dolgozó köztisztviselőnek – mennyi munkája van és mit kell bírnia, tűrnie és az milyen további munkákat jelent egyébként a hét többi napján. Szerintem nagyon sokan elcsodálkoznának, hogy ha ezt látnák. A kamera kérdése. Biztosan tudom, hogy ez nem a tanácsnokunkon múlik, Kelemen Krisztián tanácsnok úron. Ahányszor a kamera szót hallom tőle és mindig újabb, újabb kamera kéréseket, azt most így nem tudnám prezentálni. Viszont sajnos az esetek többségében, legalábbis most az utolsó egy-két évben – ebben az évben legalábbis – azt a választ tudtam neki adni, hogy jelenleg nem áll rendelkezésre költségvetési forrás. Ettől még meg fogjuk vizsgálni és ha lesz, akkor nyilván a prioritásokat úgy tudjuk irányítani. A Paragvári utca 86.-ban van kamera valójában, aztán hogy az most hol van….

**Mikrofon nélkül Horváth Soma alpolgármester:** a frontban van.

**Mikrofn nélkül Dr. Czeglédy Csaba a Szociális és Lakás Bizottság elnöke:** mögötte nincs.

**Dr. Nemény András polgármester:** Igen, tehát akkor egy kamera van. Most, hogy ha lenne nagyon sok pénzünk, nyilván nagyon sok kamerát szerelnénk fel. Nem az a kérdés, hogy van-e szándékunk rá. Az ilyen típusú bűnbandák, amik most nagy közfigyelem alá estek, azok persze odébb mennek és máshol jelennek meg. Sokszor a kamerák sem nagyon érdeklik őket. Igazából az, hogy utána persze, ha valamit elkövetnek, akkor mennyire lehet őket elkapni, abból a szempontból tud igazán fontos lenni. Kikerülni ki fogják, de nem olyan helyen lesznek, ami nagyobb veszélyt tud jelenteni. Azt gondolom, hogy ez fontos dolog. Megadom a szót Horváth Gábor képviselőnek.

**Horváth Gábor városi képviselő:** Köszönöm a szót. Tisztelt Polgármester Úr! Tisztelt Közgyűlés! Örömmel fogadtam a bevezető mondatokat, a miniszter úrral az újabb tárgyalásokat, egyeztetéseket. A januári Közgyűlésen kicsit szkeptikus voltam. Azt mondtam, hogy akkor hiszem, hogy ha végig autózok rajta. Most már látszik a fény az alagút végén. Ez nagyon megnyugtató, ugyanakkor láttam azt, hogy ez több száz milliárd forintba kerül. Gyakorlatilag a forrás, amit most a miniszter úr a fórumon elmondott, hogy az államnak nincs meg a költségvetésben a forrás, ezért lesz ugye a konzorciumi partner kiválasztása és hogy ha ott tényleg nyertes születik, akkor 3 éven belül meg fog ez valósulni. Azt gondolom, hogy ez mind Szombathely, mind a megye és mind egyébként Ausztriában, Burgenlandban élőknek óriási segítség és ez egy óriási fejlődési lehetőség. Azért hozzáteszem, hogy az északi ipari parkban a vasúti Cargo beruházás, logisztikai központ beruházás miatt is szerintem, ezért is kerül ez megvalósításra, így ebben. Ennek nagyon örülök. A két Közgyűlés közöttiben bent van az 1000 fa kiterjesztett program. Örülök, hogy az idei évben nincs ilyen, hogy muskátli, paprika, paradicsom. Azt gondolom, hogy a helyi kertészeknek, kámoni, herényi, városi kertészeknek ne vegyük el a munkáját azzal, hogy ingyen adjuk ezeket a virágokat, hiszen jó életben tartani a helyi vállalkozásokat. Az eredeti 1000 fa program - amit 2020-ban fogadtunk el és döntöttünk róla – 2023-ban érdeklődtem a főkertésznél és akkor még 259 darab fa volt elültetve az 1000 fa programból és 23-ban 321 darab. Akkori körzetemből a Szent Imre herceg utca is részesült 11 fából. A Prenor igazgatóját is szeretettel köszöntöm. 2023-ban el lett ültetve ez a 11 fa a mormon templom kanyarjában és abból 9 nem eredt meg, amit cserélni kellett. Most elmentem arra, a tegnapi nap megnéztem. A cseréből 5 nem eredt meg. Itt azért van még mit javítani egyébként, hogy ha faültetésről beszélünk. Kiültetünk fákat csoportban, abból nem ered meg egy tucat és akkor ismét a csere után megint lehet cserélni. Erre jobban oda kell figyelni és arra is felhívom a figyelmet, hogy az eredeti 1000 fa programot be kell fejezni, hiszen beadtunk, mint körzetes képviselők a kérelmeket. Meg lettek vizsgálva, el lett bírálva. Nekem 62 darab, ez mind a mai napig nem került elültetésre. Az elmúlt időszakban tartottam fogadóórát és megdöbbenésemre 4 lakó is keresett a fűnyírással kapcsolatban, akik korábban ugye Dr. László Győző fogadóóráján voltak márciusban és a hivataltól kimentek a válaszlevek – ilyen április eleji keltezéssel – a Környezetvédelmi Iroda vezetőjétől és félreértelmezték a lakók egyébként mindezt. Azt gondolták, hogy április 9-től fogva jönni fognak füvet nyírni és ugye június elején már derékig érő fű volt előttük és nem erről szólt ez a történet. A tájékoztatásban egyébként az szerepelt, hogy ha bejelentés érkezik valakitől, hogy ott igen nagy a fű, akkor megvizsgálja az illető önkormányzat és akkor majd a FÉHE-én keresztül a HÁROFIT munkatársai le fogják nyírni a füvet. Itt azért a tájékoztatás félrecsúszott kicsit. Megköszönöm Izer Gábornak, hiszen június 15-ig volt az első körös beütemezés és annak keretein belül meg lettek csinálva ezek a munkák. Ezt köszönöm szépen. Mindenesetre, akik megpróbálták megelőzni azt, hogy a koruknál fogva, egészségügyi állapotuknál fogva nem tudják ezt lenyírni, ne ilyen választ küldjünk nekik, hogy azt félreértelmezik, hanem próbáljunk meg segíteni mindenben. Benne van az anyagban az SZKKA támogatása, erről is érdeklődnék, hogy ez a 20 millió forint a határozati javaslat elfogadása után akkor oda lesz nekik adva, vagy megjön a könyvvizsgálónak vagy annak a felügyelőnek, aki erre ki van nevezve és azért erről jó lenne, hogy ha kapna a nyilvánosság is, meg a képviselő testület is tájékoztatást, hiszen nagyon fontos, hogy mindig meg van lebegtetve, megengedik, aztán nem. Ez a húzd meg, ereszd meg játék, ez nem jó. A 9,2 milliárd, ugye 8,5 milliárdból lett 9,2. Jól gondolom polgármester úr, hogy ebben benne van a Thököly Imre utcai projekt is, amit most hallottam, hogy zöldítés lesz és kerékpárút lesz kialakítva a Thököly Imre utcában. Ebben nincs bent? Látom, hogy bólogatnak, hogy nem. Az más. De azért, hogy megvédjem tanácsnok asszonyt, láttam a kommenteket és megnéztem a kiszabályozás szélessége lehetővé teszi azt, hogy ez a beruházás megvalósuljon. Lelki szemeimmel látom, hogy ezt korrekt módon meg lehet csinálni, hiszen a lehetőség áll, széles a járda meg az úttest is nagyon széles. Ezt valóban meg lehet tenni. Itt is megvédem tanácsnok asszonyt ezzel kapcsolatban, mert azt gondolom, az egyszerű állampolgár úgy gondolja, hogy ez mekkora ökörség, de ennek van esze egyébként és a körülmények lehetővé teszik mindezt. Első körben ennyit szerettem volna elmondani.

**Dr. Nemény András polgármester:** Köszönöm szépen. Köszönjük szépen ezt a nemes felajánlást. Nem tudom, mennyire akar tanácsnok asszony Horváth Gábor szoknyája mögé bújni, de ez nem túl valószínű. Viszont, amiket mondott a képviselő úr, egyrészt köszönöm a logisztikai központtal kapcsolatos pozitív mondását, meg dicséretét, mert valóban a logisztikai központ az, amivel megkerestem a miniszter urat és ebből indul ki az M86 és M87-es, hiszen az is persze szükséges, meg eddig az téma volt, összefüggenek ez a dolgok egymással és egymást erősítik, úgyhogy érdemes volt megkeresni miniszter urat és azt is hallottam, hogy a nyílt fórumon is visszamondta valaki, hogy még dicsért is. Jól végezzük a munkákat és még engem is mondott. Nem tudom, mi történt képviselő úrral, de én örülök neki, hogy így áll hozzá a dolgokhoz. A fáknak a megeredéséről: ehhez én nem értek, de örülök, hogy képviselő úrnak a fája megeredt, mert hozott nekünk egyébként cseresznyét és rendkívül előrelátó volt, mert még köpőcsészét is hozott. Lehet cseresznyézni és köpni is Horváth Gábornál, hogy ha valakinek erre van indíttatása, megteheti. Nem ezzel összefüggésben az SZKKA-ról szólva. Ott egyébként ugye egyértelmű a mondásunk, először vannak a vizsgálatok, a vizsgálatnak van eredménye, amit még mielőtt elvégezne az SZKKA - a megállapításunk eredményét, ha már vállalja azt, hogy ezt meg fogja tenni, már pedig miért ne vállalná – azt gondolom semmi olyan megállapítás nem tud lenni, amit nem tudnak vállalni – akkor megkapja ezt a 20 millió forintot. Ez az egyértelmű beszéd. Vizsgálat lezárul, vállalja, egy napon belül gondolom megteszi. Érkezik a 20 millió. Ha megvalósítja, akkor a második 20 millió is érkezik. Mi azzal számolunk, hogy ebben a költségvetési évben szereplő 40 millió forintot ki fogjuk fizetni, hogy milyen gyorsan, az még inkább az SZKKA-n fog múlni. Nyilván az első rész, a megállapítások megtétele az rajtunk múlik, de az is meg fog történni hamar most már és akkor innentől kezdve tudnak tervezni azzal a pénzzel, ami a költségvetésben szerepel. Ez nem plusz forrás, hanem meglévő forrásnak ahhoz a feltételekhez való kötése, amit egyébként nagy többséggel fogadtunk el. Most nem emlékszem, hogy egyhangúlag-e.

**Mikrofon nélkül Illés Károly a Költségvetési Ellenőrző Szakmai Bizottság elnöke:** Egyhangúlag.

**Dr. Nemény András polgármester:** Egyhangúlag. Nem akartam most így, rosszat mondani, de akkor egyhangúlag döntöttük el. Tehát ebben következetesek vagyunk. Ezek voltak a legfontosabb tételek. Ha akar, akkor tanácsnok asszony reagál a Thököly utcára. Erre én nem szeretnék. Viszont megadom a szót.

**Mikrofon nélkül Bokányi Adrienn a Gazdasági és Jogi Bizottság elnöke, tanácsnok:** Nem.

**Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke:** Köszönöm polgármester úr. Tisztelt Polgármester Úr! Tisztelt Közgyűlés! Egyrészt szeretnék kapcsolódni Czeglédy Csaba, illetve Horváth Gábor hozzászólásához. Szombathelynek a közlekedése alapvető problémákkal néz szembe. Amennyiben az elmúlt 32 év mulasztásait nem tudjuk orvosolni, abban az esetben a város közlekedésében 10 év múlva az utódaink ott is vakarni fogják, ahol nem viszket. Ugyanis az egyéni közlekedés sűrűsödésével egyszerűen járhatatlanná válik a város. Nem akarom felhívni a figyelmet arra, hogy Söpténél múltkor beleszaladtam reggel 8 óra után, amikor elvileg szinte senki nincs az utakon, mert ugye már mindenki dolgozik: két autó lerobbant, egyik a határőr laktanyánál egy kisteherautó és egy kamion a repülők útján. Egy az egyben fél óra volt, amire bejutottam a Metro előtt az elkerülőről. Alapvető problémák vannak és ehhez kapcsolódik egyébként egy későbbi napirendi pontunk, ami a településrendezési tervnek a módosítására vonatkozik. Ki kell dolgozni egy koncepciót arra, hogy mit fogunk csinálni a következő 10, 20, 30 évben. Ha felépítünk egy normálisan egymáshoz kapcsolódó közlekedési rendszert, abban az esetben adhatjuk át nyugodtan az utódoknak a döntés lehetőségét, mert az alapokat megteremtjük. Ha most mi itt felszámoljuk azokat a lehetőségeket, amik előttünk állnak, abban az esetben viszont egyikünk se lehet nyugodt. Legalábbis a lelkiismerete, hogy megtettünk mindent Szombathely közlekedése érdekében. Ehhez kapcsolódik, hogy a söptei ipari park fejlesztése, az erőteljesen függ ennek az infrastruktúrának a kialakításától. Erőteljesen függ a Kőszeg-Szombathely gyorsforgalmi úttól, erőteljesen függ az elkerülőnek a kialakításától, hiszen már a bőrünkön érezzük, hogy mennyire hiányzik egy külső elkerülő út. Arról nem is beszélve, hogy a belső elkerülőn az a kétszer egy sávos megoldás már problémákat jelent, fönnakadásokat jelent. Főleg munkaidő végén, illetve munkaidő kezdetén. Most folyik egy olyan beruházás, ahol ugye különböző infrastruktúra elemeket helyezünk el az úttal párhuzamosan, közvetlenül az út mellett. Most bővíteni akarjuk a belső elkerülőt, pedig ez előbb utóbb elkerülhetetlen lesz, legalább egy sávval vagy kettővel. Abban az esetben beleütközünk abba, hogy a most lefektetett infrastruktúra elemekkel mit fogunk csinálni. A másik a Söpte-Szombathely kerékpárút. Régi téma már, söptei polgármester időmben is meg volt tervezve a kerékpárút, de mi abban gondolkodtunk, hogy ez a szakasz egy rendszer része, tehát Bükig ki kellene alakítani ahhoz, hogy azok a szempontok érvényesüljenek, amiket én a zászlómra tűztem, hogy turisztikailag is fejleszteni tudjuk Szombathelyt, mint turisztikai központot. Örülök neki, ha Söpte-Szombathely között egy kerékpárút épül, de jobban örülnék neki, ha például az az út pont az ipari park miatt, illetve az értékesítendő ingatlanok miatt szélesebb lenne. Életveszélyes ott közlekedni. A rendvédelmi jelentésnél a múlt hónapban én elmondtam, hogy örülök neki, hogy kapitány asszony úgy gondolja, hogy rendeződtek a fiatalkori bandákkal kapcsolatos gondok. Szerintem nem. A mostani eset is mutatja. Még egy dolog. Trianoni megemlékezés. A városban nincsen trianoni emlékhely, illetve az országzászló sem került visszaállításra. Ezen el kell gondolkodnunk a Mi Hazánk Mozgalom például a Pelikán parkban lévő trianoni emlékhelyet mondja erre. A Parajdot ért katasztrófával kapcsolatban kezdeményezni fogok egy testvérvárosi kapcsolatot, egy kapcsolatfelvételt, hogy támogassuk az országhatáron kívül lévő nemzeti társainkat. Köszönöm.

**Dr. Nemény András polgármester:** Köszönöm szépen. Több mindent is mondott elnök úr. Kezdem a végéről, Parajddal kapcsolatban. Testvérvárosunk van, Vajdahunyad, akinek szintén van egyébként kérése és ezt is akartam tolmácsolni a Közgyűlés felé. A vajdahunyadi Magyar Közösség támogatását kérte Ferenczi István, akivel egyébként én már találkoztam itt Szombathelyen, meg is hívott Vajdahunyadra. Polgármesteri keretből 500.000 Ft-ot fogok tudok adni és ez szándékom is, hogy megtegyem. Viszont a képviselőtársaimnak meg mondom, hogy ha ők szeretnének a magyar közösség részére további támogatást nyújtani, akkor elküldjük azt a számú számlaszámot, ahova lehet. Magánszemélyként is meg fogom ezt tenni, mert körülbelül 1 millió forint az az összeg, amit korábban tudtak kapni, de hát akkor egy más gazdasági helyzet volt. Aki ezt fontosnak érzi, akkor ezt tegye meg. A parajdi sóbánya katasztrófa vagy tragédia esetében is van számlaszám, itt a Megyei Jogú Városok Szövetsége, aki gyűjtést szervezett. 3 millió forintot kért önkormányzatonként, jelen pillanatban ezt mi nem fogjuk tudni megadni. Nagyon sok önkormányzat nem tudja megadni, de hát azt a mondást tettük, hogy a Közgyűlés előtt elmondom, és aki úgy gondolja a szélesebb nyilvánosság köréből is, vagy akár a képviselők köréből támogassa. Egyébként meg azt javasoltuk a Megyei Jogú Városok Szövetségének, hogy a befizetett tagdíjakból – hiszen mindenki ugyanannyit fizet – juttasson el a megfelelő helyre. Azt, hogy új testvérvárost hozzunk létre, annak a folyamatát ismerve, nem hiszem, hogy ez lenne ebben az esetben a megoldás, hogy Parajdnak legyen „x” – nem tudom, ezt több városban is benyújtják - nagyon sok testvérvárosa. Ez inkább sok esetben költséget jelentene meg felelősséget. Támogatásnak egy ilyen katasztrófahelyzetben nem ez az útja, módja szerintem, hanem a közvetlen és direkt támogatás. Nekünk felelősségünk van a saját, már meglévő testvérvárosunk felé, Vajdahunyad felé és ezt most anyagilag is ki fogjuk fejezni. Azt gondolom, hogy van ezzel dolgunk, elődeink vállalták ezt fel. Nekünk ezt tovább kell vinni, mint ahogy a trianoni emlékhely esetében is. Az előző Közgyűlésen sokszor előkerült, van egy olyan – nem is tudom, milyen forma – egyesületi formában van talán, akik még a Melega Miklós által vezetett..

**Mikrofon nélkül Horváth Gábor városi képviselő:** Polgárok a Városért Egyesület.

**Dr. Nemény András polgármester:** Igen, Polgárok a Városokért Egyesület. Ők tartottak egy gyűjtést, ahova szintén a saját fizetésemből adtam 100 ezer forintot. Emlékmű azóta nincs, mert nyilván nem gyűlt össze ez az összeg. Elnök urat erre tudom bíztatni, hogy a saját köreiben is tegye ezt meg, saját maga is álljon elő jó példával és akár Parajd, akár Vajdahunyad, akár a trianoni emlékmű esetében mutassa ki a fontosságát azzal is, hogy a bizottsági elnöki fizetéséből juttat ide is, mint ahogy ezt én is tettem polgármesterként. Jelen pillanatban ezt tudjuk tenni, mert annak a lehetősége, hogy 50 millió forintért trianoni emlékhelyet hozzunk létre, ez nem áll rendelkezésre. Volt egy tervpályázat, meg is van a kiválasztott pályamű és megvan a helyszín is, hogy hova egyébként. „Szélrózsa”, ugye? Szerintem egy nagyon szép emlékmű lesz és most hirtelen akartam mondani a művésznőt, aki tervezte, de majd eszembe jut.

**Mikrofon nélkül Horváth Soma alpolgármester:** Rónaszéki Linda és Lieb Roland.

**Dr. Nemény András polgármester:** Rónaszéki Linda és Lieb Roland. Említésre méltó, hogy a Közgyűlésen is a nevüket előhozzuk. Érdemes rá gyűjteni, mert tényleg szép lesz és az Ezredévi parkban lenne kivitelezve. A fiatalkorú bandákkal kapcsolatban pedig annyit mondanék, hogy igen, ez egy társadalmi jelenség. Lehet, hogy az adott pillanatban az megoldásra került és felszámolásra került, de sajnos olyan közhelyzet van jelen pillanatban Magyarországon, hogy különösen ebben az életkorban lévő, sok esetben nehéz sorsú családból, halmozottan hátrányos helyzetű fiatalkorúak bizony bandákban állnak össze és mivel fiatalkorúak is ráadásul, ez még nehezíti egyébként nem csak a felderítést, hanem utána a jó intézkedést, hogy ne visszaüssön és még inkább bűnöző életmódot élő felnőttek legyenek belőlük. Nem vagyok ennek a szakértője. Azt tudom, hogy a rendőrkapitány asszony és a rendőrség is mindent megtesz és nem csak karhatalmi szemlélettel, hanem azzal a szemlélettel is, hogy hogyan lehet akár jobb emberré tenni, érzékenyíteni őket. Szociális területen is foglalkoznak mindezzel. Ez egy komplex dolog és nagyon nehéz már ezen a szinten jót kezdeni. Sajnos biztos lesznek, amikor ezek így felszínre kerülnek, de az nem azt jelenti, hogy nem foglalkoztak vele eddig is, meg hogy nem fognak vele foglalkozni. Tudom, hogy ez egy prioritás a Szombathelyi Rendőrkapitányságnál. Szerintem egyébként erről beszélt rendőrkapitány asszony. Végig értem az elnök úrnak adott válaszokon. A két alpolgármester úr akar válaszolni a kérdésekre. Dr. László Győzőnek adom meg a szót.

**Dr. László Győző alpolgármester:** Köszönöm a szót. Tisztelt Polgármester Úr! Tisztelt Közgyűlés! Horváth Gábor képviselőtársam felvetésére szeretnék röviden reagálni, a Szent Imre herceg utcai fák vonatkozásában. Tudunk a problémákról. A problémák nem ültetési és nem gondozási probléma okozta garanciából lesznek cserélve a kertészet által, ahonnan a facsemeték megrendelésre kerültek az őszi szezonra, hiszen ennek a munkának akkor van itt az elvégzési ideje. Fűnyírás vonatkozásában, köszönjük a jelzést. Ezekről is tudunk, általában ez szokott működni, itt akkor valami félrecsúszott. Azt kérem képviselő úrtól, hogy ha ténylegesen az a szándék, hogy segítse az ott élőkét, akkor ne várjon két hetet a fogadóórája és a Közgyűlés között. Megértem, hogy fontos, itt is legyen téma, de tényleg segíteni akarok. Jelezze, úgy is tudja, hogy mindenben partner vagyok. SZKKA vonatkozásában örülök, hogy a képviselő úr aggódik, de kérem, ne tegye. A vizsgálat folyamatban van. Pődör Zoltán elnök úrral tegnapi napon egyeztettünk, nem aggódik. Azt gondolom az SZKKA vonatkozásában ilyen szempontból felesleges is. Ha már körzeti kérdéseket érintünk vagy kérdéseket érintettünk. Egy lakossági fórum kapcsán, az Öntő utca forgalom-szabályozása kapcsán hoztunk intézkedéseket. 40-es táblák kerülnek kihelyezésre kezdeményezésem alapján, illetve megkezdődik a forgalomszámlálás. Itt szeretném megköszönni Horváth Gábornak, hogy a saját házára megengedte, hogy kitegyük az egyik ilyen forgalomszámláló egységet, hiszen ez egy nagyon objektív képet fog adni. Itt tájékoztatnám a tisztelt Közgyűlést, hogy ezt ki fogjuk még terjeszteni további utcákra is a környéken, hogy egyben lássuk a forgalmat. Lássuk ezt iskolai időben, lássuk ezt iskolai idő előtt, nyári szezonban. Pontos képet kaphassunk az itt kialakult forgalomdinamikáról. Itt szeretném elmondani azt is, hogy képviselő úr közvetlen hozzáférést kapott az élő adatokhoz, a forgalomszámláló szenzorokhoz, amit csak azért tartok fontosnak elmondani, mert képzeljék el ezt egy fordított helyzetben, amikor ellenzéki képviselők voltunk, velünk szóba sem állhattak a Városháza munkatársai. Mi pedig élő, valós idejű hozzáférést biztosítunk azért, hogy képviselő úr is a lehető legjobb és legszakmaibb javaslatokat tudja kidolgozni, illetve segíteni a közös munkát. Még egy kérése volt képviselő úrnak és figyelek Önre, mint választókerületi lakosomra. Az E.ON vezeték fektetése kapcsán a tájékoztatás adása. Ezt folyamatosan tesszük. Minden érintett lakóval beszéltünk. Én jövő héten és utána héten is, ahol kérdések maradtak még nyitva, ki fogok menni, illetve voltam is már több lakónál. Azt hiszem, a tájékoztatás folyamatos. Megvan a megfelelő szakaszolás és minden a maga idejében. Tudom, hogy felhívta a figyelmet a Muskátli utcára is, azt is meg fogjuk nézni, de az lesz a vége a projektnek. Röviden ennyit szerettem volna elmondani, ha valamit kihagytam, kérem emlékeztessen rá. Köszönöm szépen.

**Dr. Nemény András polgármester:** Köszönöm szépen. Én is köszönöm, hogy engedte a szenzor felszerelését és akkor javaslom, tesztelje is le, hogy föl-le megy is ott és akkor valós időben látja, hogy számlálja-e a forgalmat a szenzor. Biztosan tanulságos lesz mindenkinek. Horváth Soma alpolgármester úrnak adom meg a szót.

**Horváth Soma alpolgármester:** Tisztelt Polgármester Úr! Tisztelt Közgyűlés! Valójában minden megválaszolásra került, amire reflektálni szerettem volna, viszont szerettem volna mindenképpen szót kérni, akkor élnék a lehetőséggel. Egyrészt szeretném azt az örömteli hírt bejelenteni a Közgyűlés és a szombathelyiek számára, hogy a Savaria Szimfonikus Zenekar a következő 5 évre is a nemzeti minősítésű klasszikus zenei szervezetek közé fog tartozni. Legyünk erre büszkék, mert 11 ilyen zenekar van összesen az országban, aki ezzel rendelkezik. Forrást többet nem kapunk, de legalább azt megkapjuk a jövőben is az államtól, amit eddig, ez egy örömteli dolog és mindenképpen egyébként megtisztelő ebben a 11-es körben benne lenni. Egyéni képviselőként szerettem volna a 4-es számú választókörzetet, a Derkovits északi részét érintően megszólalni. Január elején kezdtek el megkeresni lakók a Váci Mihály utca 30. és 32. környékéről, nem csak engem, hanem a közterület felügyeletet is rendszeresen napi, olykor óránként bejelentést tenni a parkolási helyzet miatt. Itt található egyébként a VASIVÍZ Zrt.-nek a Vízműtörténeti Múzeuma is. Az látszódott, hogy semmiképpen nem tudjuk másképp rendezni a helyzetet, hogyha szeretnénk azt elkerülni, hogy egymást feljelentsék a lakók vagy egyébként büntetést kelljen kiszabni a zöldterület parkolás miatt, mint hogy parkolót fogunk létesíteni. Végül is egy antigoritos parkolót fogunk létesíteni ezen a területen, tehát a Váci Mihály utca 30-32. környékén és a Vízműtörténeti Múzeum előtt. A 9. napirendi pontban módosítjuk is, illetve javasoljuk majd a településrendezési tervben módosítani. Köszönöm főépítész asszonynak, hogy felvezette ezt a módosítást, azért is mondom itt ezt el, mert közben aláírás gyűjtési petíció is indult. Azt gondolom, hogy komoly legitimitása is van ott a környéken élők részéről, hogy itt parkolóhelyeket alakítsunk ki. Még egyszer mondom, nem aszfaltos, antigoritos parkolók lesznek, ami azt gondolom, hogy jó hír, mert nem kell fát kivágni majd ezen a területen. Ha minden jól megy, akkor itt a nyár folyamán ez meg is fog valósulni, mindenkinek megköszönöm az együttműködését.

**Dr. Nemény András polgármester:** Köszönöm szépen alpolgármester úrnak. Csak egy kis színezésként, a Szimfonikus Zenekarnak a támogatásáról, ami nem anyagi, de erkölcsi, arról jutott eszembe, hogy gyermekkoromban én is megéltem egy ilyen élményt. Amikor az anyai nagyapám - aki 1915-ben született - egy születésnapkor, amikor ajándékot vártam, akkor hosszú beszédbe kezdett, nagyon bölcs életvezetési tanácsot adott, olyan 7-8 éves lehettem és azt mondta, hogy ennél szebb ajándékot nem is adhatott volna. Nem voltam teljesen elégedett. Másik nagyapám pedig, akinek rajzoltam a születésnapjára, mert egy gyerek nem vásárol, ő is rajzolt az én születésnapomra. Ő pedig így gondolta letudni az ajándékozást. Tehát ilyen körülmények között nőttem fel. De nagyon örülünk a Szimfonikus Zenekar erkölcsi elismerésének, az is fontos dolog egyébként. Ágh Ernő képviselő úr parancsoljon.

**Ágh Ernő városi képviselő:** Tisztelt Polgármester úr! Tisztelt Közgyűlés! Köszönöm polgármester úrnak a korrekt és tényszerű helyzetértékelését. Kívánok a brüsszeli utazásához sok sikert és eredményt. A két Közgyűlés közötti beszámolóban olvashatunk sok mindent, sok helyen voltak. Egy-két dologra kérdeznék rá, ha tudnak tájékoztatást adni, azt kérem, tegyék meg. Itt járt az Egyesült Arab Emírségek nagykövete is Szombathelyen. Polgármester úr, alpolgármester úr és tanácsnok úr részvételével fogadták, erről pár szót, hogy ha mondanának, mi várható. Azt láttam, hogy Bokányi Adrienn tanácsnok asszony úgy jár Portugáliába, mint én Budapestre és még előadást is tartott, ehhez gratulálok. Azon meglepődtem, hogy Kelemen Krisztián tanácsnok úr elmerészkedett a vasi választókerületbe, Acsádra a Rosariumba és egy érdekes dologról Segítő kezek c. szülésfelkészítésről szóló könyvbemutatóján tartott – hogy mondjam – köszöntőt. Érdekes dolog. Gratulálok. A másik gondolat a parkok vonatkozásában. Szimpatikus volt ez a gyors döntés, hogy fogadjunk örökbe parkot. Ott lettek ilyen szervezetek és nem tudom, hogy ezek hogyan működnek, hogyan nem. Azt tapasztalom, hogy amit nézek parkot, a Szalézi téren ez nem nagyon működik ugyanis, ha ott hiba van, azt én teszem meg. Tehát ott rajtam kívül senki más nem intézkedik, mint ahogyan bejelentettem és most is bejelentem, hogy a II. János Pál szobornak a megvilágítása most már fél éve nem működik. Igaz, hogy a képviselő bejelenti, hogy nem jelentettem be, de szóltam a Városházára, azt mondták intézkednek. Remélem, hogy azért kigyúlnak a fények, hiszen II. János Pál azért megérdemli – szép szobor, városunk dísze – hogy megvilágításban pompázzon. Tehát erről a folyamatkövető rendszerről viszont bejelentettem 1 évvel ezelőtti problémát, akkor még egyéni képviselő voltam és történetesen a Nagyvárad utca 2-es számú ház előtt már nem lehet elmenni, az oszlop tövében olyan bokor van. Kértem ennek a kivágását, az nem történt meg, ezt tettem 2024. május 7-én. Lehetett volna idő azt kicsapni, de ha nincs erejük, akkor mondják meg, aztán odamegyek és kivágom. Tényleg zavaró, nem tudják a babakocsit eltolni azon a szűk járdán. Sok bejelentést nem szoktam tenni, – jó, megtehetném - de majd ezentúl teszem. Figyelemmel kísérem, mennyi intézkedés történt. Amit viszont bejelentettem, ez év április 7-én szintén a Szalézi térrel kapcsolatban, szépen meg lett csinálva, rózsák lettek ültetve, most tényleg szép is, de azt vettem észre, hogy a babér elnyomja a rózsákat. Tettem bejelentést – a babérbokrok, ugye egy erőteljes növekedésűek és közel vannak ültetve, már szinte teljesen elnyomják azokat a szép rózsákat - hogy vágják vissza. Ezt is megtehették volna még, amikor nem kellett füvet nyírni áprilisban. Erre is kérek intézkedést. Sokat utazok most a körjáratos buszokkal, ugyanis azzal járok ki állomásra, miután a 7-es megszüntetésre került, olyan formában, akkor 10 perc alatt kiértem az állomásra. Most ugye a Derkovits városrészt is meg kell néznem, ugyanúgy a KISZ-lakótelepet is egy körjárat formájában, így 20 perc a menetidő, de engem nem zavar, annyival korábban elindulok és megteszem. Ami viszont zavar, hogy az Éhen Gyula téren - pont ahonnét a körjáratok indulnak és a legforgalmasabb felszállóhely egyike – nincsen pad kihelyezve. Kérném arra vonatkozóan, hogy oda, mert a másik oldalon van, de azon a felén nincsen, tetszik tudni tanácsnok asszony. Javaslatot is teszek, hogy miből.

**Mikrofon nélkül Bokányi Adrienn a Gazdasági és Jogi Bizottság elnöke, tanácsnok:** Kitalálom képviselő úr, vasútállomás pályázatból.

**Ágh Ernő városi képviselő:** Igen, jól gondolja képviselő asszony, így van. A Vasutas Települések Szövetségének - ugye tagja Szombathely is - hétfőn lesz az alakuló ülése. Ismét kiírják a pályázatot, ami szerint a pályázatot 07.15-ig be kell adni. Erre majd figyeljen a Városháza, mert sokszor én figyelmeztettem őket, hogy adják már a pályázatot be, mert kicsúsznak a pályázati határidőből. Ennek a két padnak a forrása megteremtődhet ott, amit meg lehet valósítani október 31-ig. Augusztus 31-én van eredményhirdetés a pályázatról. A nemzetközi helyzetre vonatkozóan azt hiszem, hogy akkor még Koczka Tibor tett itt Ukrajnára vonatkozóan, amikor kitört a háború, hogy testvérvárosunkon, Ungváron milyen helyzet van. Figyelmeztetem, hogy ugye van nekünk egy testvérvárosunk Izraelben, Ramat Ganban és azt is most kemény bombatalálatok érik. Együttérzünk az ottaniakkal, mert testvérvárosunk Ramat Gan. Ramat Ganban még nem voltam, de Tel-Avivban voltam egyéni úttal, egyébként Tel-Aviv mellett van ez a település. Június 4-én Szent Quirin napját ünnepelték Sziszekben és egy csoportot mindig viszek a városból. Köszönöm polgármester úr támogatását, hogy a városháza buszát rendelkezésünkre bocsátotta és részt vettünk az ottani ünnepségen. Szeretném felhívni, hogy ott most önkormányzati választás történt, tehát megváltozott a polgármester személye. Ott egy hölgy volt két cikluson keresztül, nem éppen barátságos volt hozzánk, pedig ő kötötte a megállapodást velünk. Bízom benne, az új polgármester jelölt, aki előttem ült a misén és barátságosnak tűnt, sokan ott gratuláltak is neki, tehát szerintem jobb lesz a kapcsolat Sziszek városával. Vajdahunyad vonatkozásában való igaz, köszönöm polgármester úrnak a felajánlását, hisz a közeljövőben Vajdahunyadra viszek – városi pályázat útján – egy csapatot és fogunk találkozni az ottani Ferenczi Istvánnal, az ottani magyar kapcsolattartóval. A Magyarok Házában fogunk találkozni az ottani magyarokkal. Köszönöm szépen.

**Dr. Nemény András polgármester:** Köszönöm szépen képviselő úrnak. Összességében ürülök, hogy képviselő úr felszólal és ilyen témák vannak, amikről érdemes beszélni. Mennyivel jobb ez „a babér elnyomja a rózsákat”, mint a bevándorláspárti szivárvány koalíció, meg nem tudom én mi minden volt még a múltból. Sokkal kedvesebb ilyen dolgokról egyébként beszélni. Rosszul mondtam?

**Mikrofon nélkül Horváth Soma alpolgármester:** Nem, csak annyi, hogy már megcsinálták. (babérbokor vágás)

**Dr. Nemény András polgármester:** Háborúpárti és még sok minden más, de ne adjunk kedvet. Például a vasúti pályázattal kapcsolatos kérdések. Persze, hogy a képviselő úr figyelmezteti a városvezetést, hiszen képviselő úr az én vasút ügyi főbiztosom. Oda szoktam küldeni mindig. Ez a dolga, hogy szóljon nekünk, ezért van ott, hogy van egy ilyen lehetőség. Szól és akkor jár el jól. Ha valakit elküldök valahova vagy megbízok, akkor utána nem ő kér számon, hanem ő tájékoztat erről a dologról, hogy ez hogyan van. Szeretném, ha ez a jövőben ezen a módon történne. Igen, valóban láttam, hogy gombot nyomott tanácsnok asszony, de akkor gondolom reagál a Portugálra. Csak annyit mondok, ez nem városi pénzből van. Egyébként nagyon hasznos kapcsolat, de az összes többi is, Acsád is, kinek Portugália, kinek Acsád. Ki hova szeretne menni, ugye. Képviselő úr ne mondja, hova szeretne menni, mert sajnos arra nincs pénz. Viszont a fogadj örökbe egy parkot programnál szerintem senki nem tiltja meg, hogy ha ilyen aktív és fiatalos a képviselő úr, hogy tényleg részt vegyen ebben. Tényleg fogadjon örökbe egy parkot, a gyerekek már nagyok, kimentek. Most egy park még a családba bekerül vagy nem, szerintem ez igazán már nem okozhat problémát. Az örökbefogadás az olyan, hogy bárki megteheti. A Szalézi tér konkrétan most került rendbehozásra. Ha most kimegy, akkor egy rendezett, jó állapotot fog látni. Ezt azonnal le is csekkoltuk. Így a valós időben ezt tudom mondani. Nagykövet úr miért volt itt. Az Egyesült Arab Emirátusok nagykövete jelentkezett be. Egyébként az eddigi nagyköveti látogatásokhoz képest ez egy kicsit kiterjesztett volt. Hozott nagyon sok datolyát a házba, tehát bárki bejöhetett és ehetett belőle, meg kávét is és tényleg kimondottan jó volt. A tárgyalások pedig az ismerkedésen túl – hiszen nyilván ez egy első találkozás – arról is szóltak, hogy milyen olyan befektetések vannak, amik az ő számukra is érdekesek lehetnek. A futó projektjeink közül mi az, amit egy ilyen Európai Unión kívüli ország esetleg érdekesnek talál és meg tud valósítani. Azt gondoljuk, hogy bármi, ami plusz forrást hoz ide Szombathelyre, az jó lehet. Összeállítottunk egy projektanyagot, elküldtük a nagykövetségre és ha számot tart az érdeklődésre, akkor lesznek további találkozók. Ahogy ő mondta, nekik rengeteg forrás áll rendelkezésükre. Kimondottan jó módban lévő ország, aki keresi a kapcsolatokat és a lehetőségeket, hogy ha ebben Szombathelyen találják meg – pár megyei jogú városban volt már egyébként – akkor mi állunk ebben a rendelkezésre, hiszen valójában ez a dolgunk. Egyébként az Iparkamarában volt még a látogatás. Nem állt meg a Városházán, hanem továbbmentek az Iparkamarába. A nagykövetségnek a kommunikációs vezetője pedig egy szombathelyi származású úriember. Ő az, aki a találkozót szervezte, menedzselte, nagyon korrekt és segítőkész emberről van szó. Remélem, ebből lehet még több is. Nyilván akkor amikor lesz, akkor tudjuk mindezt elmondani. Megadom a szót Bokányi Adrienn tanácsnok asszonynak.

**Bokányi Adrienn a Gazdasági és Jogi Bizottság elnöke, tanácsnok:** Köszönöm a szót. Tisztelt Polgármester Úr! Tisztelt képviselőtársaim! Visszafelé haladva, Ágh Ernő képviselő úr két rám vonatkozó felvetésére reagálva. A „Virágos vasútállomás” c. pályázatot városi kertész asszony mindig figyeli, tehát nem mulasztjuk el a pályázatnak a beadását. Nagyon köszönöm képviselő úrnak a javaslatát. Alapvetően egyet tudok vele érteni, de azért egy kis óvatosságra is intem ezzel kapcsolatban a képviselő urat. Mindenképpen úgy gondolom, hogy a fogyatékkal élők vagy most már fogyatékosággal élők és hajléktalanokkal kapcsolatos Nonprofit Kft.-nek a véleményét ki kell kérni ezzel kapcsolatban. Ezen kívül a közterület-felügyeletét is. Az elmúlt években sajnos az volt az alapvető tapasztalat az Éhen Gyula téren, hogy a padok környékén a hajléktalanok megszaporodtak és gyakorlatilag a padokat ők foglalták el a várakozó utasok elől. Nagyon sok ilyen típusú jelzést kaptunk az elmúlt években és a tavaly nyári időszak folyamán. Kiemelten is foglalkoznunk kellett ezzel a kérdéssel. Bizony nem kevés munkája volt ebben a közterület-felügyeletnek, a rendőrségnek és a FÉHE Nonprofit Kft.-nek, hogy sikerült egy picit enyhíteni ezt a problémát. Nem szeretném előteremteni azt a kellemetlen helyzetet, hogy ha még kettő padot kiteszünk oda, akkor esetleg megint jobban visszaköltöznek oda a hajléktalanok. Az idei évben eddig egyébként szerencsére kevesebb probléma volt ezzel kapcsolatban. Sőt, egyébként ez azért alapvetően azt mondom, hogy nem csak a vélhetően hajléktalan életmódot folytató embereket jelenti, hanem egyébként gyakran olyan vonattal vidékről érkező munkásokat is, akik a kocsmában vagy valamilyen egyéb vendéglátóegységben töltik idejük nagy részét és azt követően, akár alkohol befolyásoltság alatt problémákat okoztak az Éhen Gyula téren élők számára, az ott működő kereskedelmi egységek számára, illetve akár azok számára is akik kiléptek a vasútállomásról és egy ilyen kép fogadta őket a városunkban. Úgy gondolom, hogy nekem egyéni képviselőként, meg nekünk városvezetésként, illetve minden egyes képviselőnek is van ebben felelőssége, hogy ezt a helyzetet ne fokozzuk, hanem egy olyan megoldást találjunk az Éhen Gyula téren, ami mind az utasoknak, mind a várakozóknak minél jobb, mind pedig egyébként a közbiztonság szempontjából, illetve az esztétikum szempontjából is előnyösebb. Az elmúlt időszakban kialakítottuk azt a bizonyos esőkertet is az Éhen Gyula téren a Blaguss pavilon mellett annak érdekében, hogy minél szebb és minél rendezettebb legyen a környezet. Nagyon szeretném, hogy ha ez minél tovább így tudna maradni és egyébként ezúton is köszönöm a közterület-felügyeletnek, a rendőrségnek meg a FÉHE munkatársainak az áldozatos munkáját, hiszen ők azok, akik nagyon sokat tesznek azért, hogy ez így is maradjon. Az esőkert kialakítását pedig értelemszerűen a SZOVA Nonprofit Zrt.-nek, illetve a Szompark Kft. munkatársainak is szeretném megköszönni. Elég sokáig húzódott egyébként a kavics beszerzés és egyéb problémák miatt a projektnek a lezárása, de most már a végső fázisban vagyunk. Portugál út, lissszaboni út: Beszéltünk már Ágh Ernő képviselőtársammal a Bloomsday-en a sör csapolásakor arról, hogy mindenképpen Közgyűlésen ezt a kérdést fel fogja tenni nekem, én pedig nagyon szívesen a nyilvánosság előtt is adok önnek választ. Az Intelligens Városok Programban, amiben márciusban nyertünk, illetve vettem át Brüsszelben egy rangos, nívós díjat, amit polgármester úr és alpolgármester úr behoztak ide a Közgyűlésre, ahhoz kapcsolódóan egyébként egy teljes egészében a program által finanszírozott tanulmányút is a nyeremények között volt minden egyes nyertes és díjazott város részére. Nekünk arra volt lehetőségünk, hogy Lisszabonba menjünk el. Egyrészt bemutatkozni, hogy mi volt az a saját projektjavaslatunk, ami egyébként az Intelligens Városok kihívás, meg az Európai Bizottság díját elnyerte, másrészt pedig a lisszaboniak is be tudták mutatni számunkra, hogy mi az, amiben ők igazán jók. Igazából a klímavédelemmel, fenntarthatósággal kapcsolatos kezdeményezéseiket, törekvéseiket volt lehetőségünk megtekinteni. Belvárosi fűvészkerttől elkezdve, városi erdőn át egészen egy olyan városi új közparkig, ami természet alapú megoldásokkal van teletűzdelve, úgy gondolom jó gyakorlatokat sikerült megismernünk, amelyeket egyébként az itthoni fejlesztésink során is tudunk hasznosítani. Reagálok még Horváth Gábor felvetésére is. Nem szorulok rá, de attól függetlenül köszönöm Horváth Gábor képviselő úrnak a jelzését. A cikk, ami született, annak úgy gondolom, hogy a címe - mivel ugye a cikkeknek a címe hatásvadász - egy picit félreérthető volt. Itt nem arról van szó, hogy a TOP Plusz vagy bármilyen már elnyert pályázat, vagy akár a saját költségvetésünk terhére biztos, hogy meg tudjuk valósítani ezt a fejlesztést, hanem - ahogy az interjúban is elmondtam,- több Európai Uniós pályázatot is nyújtottunk be és van az elbírálásuk folyamatban, amelyek arra irányulnak, amelyekből ezeknek a fejlesztéseknek egyes részeit vagy teljes egészét meg tudjuk valósítani. Értelemszerűen, amikor ez a pályázati anyag összeállt, akkor a Városüzemeltetés, illetve kiemelten a Kommunális Iroda vizsgálta valóban az út szélességét, hogy egy teljes átépítés esetén mi az, amit megedned a Thököly utcának a területe és valóban mivel mindkét oldalon a gyalogjárda az rendkívül, mondhatni indokolatlanul széles, ezért egy átépítés során a Thököly utcának a szélessége megengedné azt, hogy nem kerékpársáv – mert ugye ott a kommentek között volt minden, hogy majd a kerékpárosoknak az autósok között kell lavírozni és ez milyen életveszélyt, meg balesetveszélyt fog jelenteni – hanem ugye arról volt szó, hogy kettőször egy sávos kerékpárút, tehát teljesen biztonságos kerékpárút kialakítására is elegendő lenne a Thököly utcának a teljes szélessége. A mostani autósközlekedést is megtartva, illetve a gyalogos járdák esetében pedig árnyékos zöldsávnak a kialakítása mellett a projektnek a kvázi szenzoros előkészítő mini projektje, ennek a megvalósítása az ténylegesen folyamatban van, mert ott van már egy olyan elnyert uniós pályázatunk amiből ezt meg tudjuk tenni és a további infrastrukturális beruházások, átépítések, természetalapú revitalizációs megoldásoknak a kialakítása és folytatása pedig abban az esetben tud megvalósulni, ha további elnyert uniós pályázatok fognak kapcsolódni hozzá, tehát erre garanciát vállalni nem tudok, nem tudunk. Ez ennek a függvénye. Köszönöm szépen.

**Dr. Nemény András polgármester:** Köszönöm, megadom a szót Németh Ákos tanácsnok úrnak.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Tisztelt Polgármester Úr! Tisztelt Közgyűlés! Megmondom őszintén, hogy nagyon izgatottan vártam a mai Közgyűlést, de sajnos csalódnom kellett mégpedig azért, mert én még csak 2019 óta vagyok a szombathelyi Közgyűlésnek a tagja, így nem volt lehetőségem a körzet országgyűlési képviselőjével találkozni a Közgyűlésen. Csillagok hullnak és születnek újak, ahogy az ének mondja és arra gondoltam, hogy talán most eljött az a pillanat, amikor láthatok egy szombathelyi választók által megszavazott élő országgyűlési képviselőt a szombathelyi Közgyűlésben, de sajnos nem. Tettem mindezt azért, mert emlékezzünk meg róla, hogy ha már a Fidesz nem hozta fel, hogy Hende Csabának, a körzet országgyűlési képviselőjének - ugye visszaadta a mandátumát - megköszönik a munkáját. Dr. Csuzda Gábor képviselő úr tette le az esküt és fogadta meg, hogy a szombathelyieket képviseli a parlamentben, mint Szombathely egyéni képviselője. Kérdezném, kapott-e meghívót erre, illetve számíthatunk-e arra, hogy megjelenik majd a Közgyűlésen és elmondja itt a körzettel kapcsolatos gondolatait. Ez lenne az egyik kérdésem. A másik egy kis megjegyzés, hogy ha ez esetleg nem történik meg akkor én annak a 25.792 szavazónak, aki Hende Csabára szavazott a helyében elég morcos lennék, hogy gyakorlatilag egy olyan ember kapta meg a mandátumot, aki meg sem közelíti ezt a várost. Térjünk át a fenntarthatóságra és a parkfenntartásra, hiszen Ágh Ernő képviselőtársam elmondta, hogy ez a „fogadj örökbe egy parkot” annyira nem működőképes, úgy látja. Azt gondolom, hogy nagyon jó lenne, ha minél többen elmondanák a gondolataikat ezzel kapcsolatban és erre most lesz is egy lehetőség, hiszen 24-én kedden 16:30 és 18:00 óra között a Százhold parkban tartunk egy workshop-ot azzal kapcsolatban, hogy a civil társadalom, hogy tud bekapcsolódni a fenntartásba, persze akinek erre hajlandósága van. Nagyon örülnék, hogy ha képviselőtársam eljönne és megosztaná ott is a gondolatait a jelenlévőkkel.

**Mikrofon nélkül** **Bokányi Adrienn a Gazdasági és Jogi Bizottság elnöke, tanácsnok:** Azt nem mondtad, hogy melyik projekt keretein belül.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Igen, ez a Just Nature projekt keretein belül lesz, természetesen. Illetve ezt a tudásmegosztást, ezt annyira – amit mindig kérdez képviselő úr – hasznosnak tartja az Európai Unió, hogy rengeteg ilyen lehetőség van és ha figyelmesen elolvasta az anyagot, akkor pont a két Közgyűlés közöttiben is benne van egy olyan pályázatnak a leadása, - sőt több is - de én most itt kifejezetten egyre gondoltam, a Leuvennel kapcsolatosra, ami csak és kizárólag arról szól, hogy tudásátadás. Próbálom meggyőzni polgármester urat is, hogy vegyen részt ezen, hiszen már beszélgettünk erről előzetesen, hogy vannak olyan városok, amik előbbre tartanak bizonyos témákban, - Leuven például a természet alapú megoldásokban nagyon előre jár - érdemes elmenni ilyen helyekre és tanulni tőlük. Remélem, ha van ilyen lehetőség és képviselőtársamat érdekli, nagyon szívesen felajánlom, hogy szólok és vegyen részt ezeken.

**Mikrofon nélkül** **Bokányi Adrienn a Gazdasági és Jogi Bizottság elnöke, tanácsnok:** De a tolmácsolást is ajánld fel, azt már én is felajánlottam.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Megoldjuk. Ezt azért mondom, hogy ezek elég unalmasnak tűnhetnek kívülről. Hiszen reggeltől estig folyamatosan prezentációkat tartanak, de néha van egy-egy séta szép kis természetközeli területeken. Remélem, hogy lesz erre lehetőség és akkor élni fog a lehetőséggel és egyszer eljön velünk. Köszönöm szépen.

**Dr. Nemény András polgármester:** Köszönöm szépen tanácsnok úr. Kisebb vita alakult ki köztünk, hogy hol van Leuven.

**Mikrofon nélkül Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Belgium.

**Dr. Nemény András polgármester:** Igen, de itt úgy találtuk, hogy a nagy tudást hol adjuk át vagy honnan szerezzük. Kérdésére, igen meghívást kapott a Közgyűlésre, hiszen ez az SZMSZ-ünk szerinti kötelezettségünk. Nyilván mindenkinek a saját belátása szerint történik, de egyébként, ha tanácsnok úr meg akarja hívni a KISZ-lakótelepen a játszótérre, akkor szerintem ott nem tesz rosszat, mert csak jobb hogyha van még egy csúszda is és akkor tudnak beszélgetni kellemes környezetben. Ezt László Győzőnek címeztem, ő a szóvicceknek a nagy mestere. Nem engedem elhatalmasodni itt a Közgyűlésen, ezért inkább elvettem a kenyerét. Viszont megadom a szót Putz Attilának. Parancsoljon képviselő úr.

**Putz Attila a Kulturális Oktatási és Civil Bizottság elnöke:** Tisztelt Polgármester Úr! Tisztelt Közgyűlés! Először is azzal kezdeném, hogy itt egy-két hozzászólásra reagálok. Horváth Gábor mondta az 1000 fa programnál, hogy nála milye kevés valósult meg. Azt mondhatom, hogy nálam az összes, amit terveztünk, mind megvalósult illetve a fák is életben maradtak. Zanaton a temetőnél 18 fát ültettünk el és abból 1 ment tönkre összesen, az sem az első évben, hanem a másodikban, különben öntözték a Zanatiak folyamatosan ezeket a fákat, mert magukénak érezték és így nem mentek tönkre a fák. A padokkal kapcsolatban, ami itt felmerült Ágh Ernő képviselő úr és Bokányi Adrienn tanácsnok asszonynál is a pados téma. Folyamatosan probléma ez. Az egyik lakóközösség kéri, hogy szüntessük meg a padokat, mert hogy odamennek a hajléktalanok stb., a másik oldalról pedig nagyon kedves idős hölgyek folyamatosan azzal keresnek meg, hogy a Gyöngyösparti sétányon nem tudnak a lakók pihenni, nem tudnak séta után leülni egy padra, mert az összes padot megszüntette az előző képviselő asszony, ott a környéken és nem tudnak hova leülni. Én meg majd azt fogom kérni, hogy a Gyöngyösparti sétányon tegyünk vissza pár padot, hogy tudjanak ott az idősek pihenni és sétálni. Ezenkívül tanácsnok asszony mondta a Thököly utcát. Nagyon örülök az átépítésének és minden segítséget természetesen részemről meg fog kapni ezzel kapcsolatosan. Úgy gondolom, hogy ráfér az utcára mindenképpen a felújítás. Még egy dolog, egy 20 éves problémát sikerült megoldani a körzetemben. A Falco gyárral vettük fel a kapcsolatot. A Sárvár utcánál vezettek egy vezetéket a telephelyükre, ezért felvállalták, hogy a lakók érdekében kipucolják a Pick árkot. A Pick árok kipucolása megtörtént, a holnapi napon lesz egy szemle a városházi kollégákkal és ha minden jól megy, akkor holnapi nap át is veszik így a Pick árkot. Úgy gondolom, hogy ez is egy nagyon nagy eredmény, hogy ezt sikerült megvalósítani úgy, hogy a városnak nem került semmi költségébe. Amit még mindenképpen meg kell említeni, hogy a héten jött ki a nagyon jó hír, hogy a Pozsony utcai Szociális Központ megvalósul, a pénz megvan rá legalábbis. A pályázat nyert 680 millió forintot, így a 40 fős idősek klubja felújításra kerül, ami jelenleg is ott működik. 14 fő demens és egy 24 fő autizmussal élő nappali ellátása valósul meg. Ha minden igaz, a határidő 2027 április 30. Bízzunk benne, hogy 2 éven belül valóban megvalósul ez a projekt. A Zanati Kulturális és Sport Egyesület idén ünnepli 30 éves évfordulóját. Most június 29-én lesznek a zanati Szent László Napok, ahova nagy szeretettel várunk mindenkit. Az idei Szent László Napoknak a különlegessége lesz, hogy a volt zanati képviselő, aki a közelmúltban hunyt el, Pál Róbertnek egy kis emléket állítunk a zanati egyesülettel illetve a zanati közösséggel közösen. Úgy gondolom, hogy a képviselő, a korábbi zanati képviselő ezt megérdemli. Ő alapította az egyesületet, a zanati Szent László park, ahol a szobor is van, illetve több emlék ott megtalálható, az is az ő kezdeményezésére lett kialakítva, illetve maga a Zanati Közösségi Ház, hogy a zanatiaké maradt, az is az ő érdeme. Évtizedes nyomokat hagyott maga után Pál Róbert Zanaton. Ezenkívül, ami még különlegessége lesz a Szent László Napoknak, hogy az alapító tagok közül, akik még élnek, 8 fő, ők is külön elismerésben részesülnek az egyesület jelenlegi vezetése által. Nagyon szépen köszönöm.

**Dr. Nemény András polgármester:** Köszönöm szépen elnök úrnak. Sok jó hírről számolt be. Nyilván majd külön, terveink szerint, gondoltuk tartunk egy sajtótájékoztatót itt a Pozsonyi utcai Szociális Intézménynek a megvalósítása kapcsán, mert ez egy tényleg nagyon jó hír és kell, hogy mindenki pontosan értse, hogy hogyan van. Nem lőtte le a poént azért annyira talán képviselő úr, mert ugye megjelent ez a projekt részeként, kötelező elemeként a tájékoztatás, de azért megér egy nagyobb volumenű bejelentést is, hiszen nagyon sok szereplője van, akik dolgoztak ezért és valóban a forrás rendelkezésre áll és a TOP Plusz részeként történik mindez. Ez már előrehaladott állapotban van, úgyhogy erről majd beszélünk a későbbiekben a többi pedig önmagáért beszél. Én is mindenkit hívok a rendezvényre és a Szent László Napra. Megadom a szót Illés Károly képviselő úrnak.

**Illés Károly a Költségvetési Ellenőrző Szakmai Bizottság elnöke:** Köszönöm a szót polgármester úr. Tisztelt Közgyűlés! Rövid leszek, csak röviden szeretnék reagálni Németh Ákos képviselőtársamnak a hozzászólására. Ugye jelezte, hogy 2019 óta képviselő képviselőtársam. Szomorúan konstatálom, hogy 2019 óta nem sikerült megismerni a magyar választási rendszert, illetve a törvényt, illetve annak sajátosságait, hogy 10 hónappal a választások előtt, ahogy a képviselő lemond a mandátumáról már nem írnak ki választásokat. Ilyenkor egyébként az adott szervezet listájáról tudnak választani új jelöltet, illetve képviselőt. Az pedig a szervezet szuverén joga, hogy egyébként a listáról kit választ. Itt a választás megtörtént. Elég nagy tévedésben van képviselőtársam. A képviselő úr, Csuzda Gábor nem Szombathelyt képviseli, egyébként a saját térségét képviseli most, mint képviselő. Szombathely képviseltében pedig, ahogy eddig is, a kormánymegbízott a korábbi kormánymegbízott - akit most egyébként főispánnak hívnak – mindig is a kormány kinyújtott keze volt, tehát ilyen értelemben Szombathelyt és az egész körzetet jelenleg is van, aki képviselje. A képviselő úr képviselte korábban, de most is meg van és biztosított Szombathely ilyen jellegű képviselete úgy gondolom és egyébként polgármester úrral amúgy is szoros kapcsolatot, munkakapcsolatot ápolnak és úgy gondolom közösen sok mindenben előremutató tevékenységet végeznek. Csak azt sajnálom, hogy még nem sikerült ezzel tisztába lennie képviselőtársamnak. Köszönöm.

**Dr. Nemény András polgármester:** Köszönöm szépen képviselő úrnak. Valóban, amennyire én tudom a listáról választanak. Nyilván szerencsésebb lett volna, ha szombathelyit választanak, ha már egy szombathelyi képviselő ment el. Úgy tudom, hogy pont Illés Károly lett volna, aki rajta lett volna a listán, de őszintén szólva, ha így alakult volna, akkor lett volna egy jó országgyűlési képviselőnk, de vesztettünk volna egy jó önkormányzati képviselőt. Szerintem, mindenkinek jobb ez így, ugye képviselő úr?

**Mikrofon nélkül Illés Károly a Költségvetési Ellenőrző Szakmai Bizottság elnöke:** Igen.

**Dr. Nemény András polgármester:** Szerintem ez a megoldás a szervezet dolga valóban. Azt sajnálom, hogy nincsen jelen pillanatban országgyűlési képviselő, de azt gondolom a helyzet csak jobb lehet, mint ami volt az elmúlt 6 évben. Ez a véleményem ezzel kapcsolatban. Tóth Kálmán frakcióvezetőnek adom meg a szót.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Tisztelt Polgármester Úr! Tisztelt Közgyűlés! Kizárólag jó hírekről akartam beszámolni, de hát azért egy mondatot ez megér. Azért a helyi Fidesz helyi elkötelezettsége ugye nem először derül már ki. Még ott ültem valahol, ahol Danka Lajos, mikor mondtam, vegyék már ki a SIM kártyájukat mikor a szolidaritási adó mellett kampányoltak, hogy milyen szuper dolog lesz az, hogy mondjuk Galambok község fogja megkapni Szombathely pénzét. Úgy látszik, ezek a dolgok nem változnak. Szívesebben láttam volna egyébként Illés Károlyt a parlamentben, arra lenne egy személyes bekötésünk a kormánypárti frakcióhoz. Egyébként polgármester úr jól ápolja ezeket a kormányzati kapcsolatokat, ahhoz képest, hogy mi nem tartozunk abba a pártcsaládba. Egyébként az önök listáját pedig hátulról egy másik Szombathelyivel pedig fel tudták volna tölteni, a Fidesz központja másképp döntött. Na, de vissza a jó hírekhez. Hála Istennek sikerült az elmúlt időszakban jó gyakorlatokat kialakítani itt a városi ingatlanokkal kapcsolatokban, amik előre mozdítják a közös vagyonunkat. Túl azon, hogy a Szabadidősport Szövetség rendkívül jó gazdája a teke szakágnak, most volt az éves jutalmazási ünnepségük. Újra el lehet mondani, hogy olyan fejlesztéseket hajtottak végre a VAOSZ tekepályán, ami párját ritkítja. Arról a jó hírről tudok beszámolni, hogy a következő szezontól ismét extraligás mérkőzések lesznek, hiszen a Balogunyom csapatával sikerült megállapodni. Extra jó NB1 és nagyon úgy tűnik, hogy a tömegbázis is egyre inkább nő. Ezen ponton szeretném a Szabadidősport Szövetség és a Teke Szakág összes dolgozójának vagy munkatársának megköszönni ezt a rendkívül hasznos és jó színvonalú munkát. A másik ilyen nagyon jó együttműködés volt a Roncsderby történet, a Szabadidő Központról beszélünk. Rendkívül elhanyagolt területről volt szó és hangsúlyozom ezt a múlt időt, hiszen most múlt héten volt a Roncsderby futama és óriási sikere volt. Bevallom őszintén, kimentem személyesen – nem tudom Szuhai Viktor jött-e lakossági visszajelzés, nem nagyon – és olyan szépen rendbe tették a környéket, olyan jól lehatárolták a zajforrásokat, hogy kimondottan jó hangulat volt, annak ellenére, hogy az időjárás nem fogadta a rendezvényt magát kegyeibe. Szívből gratulálok a Szombathelyi Szövetségnek. Közösségi élet a déli városrészen, ezt mindig mondom, hogy azért nálunk ez példaértékű. Fehér Csaba bácsi - aki idén távozott el közülünk - megalapította a juniálist, ami egy közösségi főzés a Szedreskertben, csodálatosan sikerült a múlt hétvégén. Örömmel láttuk vendégül László Győző alpolgármester urat is teljes családjával. Szerintem jó buli volt, mondhatok így ennyit. Csaba bácsinak innen is megígérhetjük, hogy ezt a rendezvényt tovább fogjuk vinni. Ha már egy kis büszkeség a déli városrészen, a Gyöngyöshermán-Szentkirály SE megnyerte a Magyar Bajnokságot. Köszönjük az újperintiek gratulációját innen is. Folytatjuk azt az együttműködést, amit a Lurkóval egyébként elkezdtünk, de a foci témát én most így nem nyitnám ki. A Haladás azt hiszem lesz még téma. Köszönöm szépen.

**Dr. Nemény András polgármester:** Köszönöm. Horváth Gábor képviselő úr.

**Horváth Gábor városi képviselő:** Köszönöm a szót. Tisztelt Polgármester Úr! Tisztelt Közgyűlés! Vajdahunyaddal kapcsolatban ugye a februári Közgyűlésen tettem javaslatot az 500 ezer forint visszaállítására. Az a támogatás 2019-ig benne volt a költségvetésben. Molnár Miklós akkor azt kihúzta és valóban Ferenczi István és Bende Barna jártak polgármester úrnál és kérték a támogatást. Nem szoktam hangoztatni, de most polgármester úr bemondta, én is bemondom, hogy 100 ezer forinttal támogatom a vajdahunyadi Magyar Háznak a további működését. Kérem polgármester urat, hogy legyünk figyelemmel arra, hogy ez 2019-ig nem volt. A jövő évi költségvetés tervezésekor ezt állítsuk vissza. Köszönöm szépen. Valóban a szenzor felkerült az ablakra és köszönöm informatikai irodavezető úrnak a segítségét. Nálam nem sikerült regisztrálni és ki kellett cserélni az eszközt. Ami a Szent Gellért úti körforgalom előtt van, az van most nálam, tehát az ottani adatokat lehet nézni. Majd ugye tanszünet elkezdtével ki lesz cserélve az eszköz, akkor valósan az Öntő utca lesz megjelenítve. Minden elképzelésemet felülmúlt az adatsor, tehát a Vadász Vendéglő és a Maros közötti szakaszon 9815 autó, 1561 teherautó ment keresztül, ez összesen 11.376 gépjárművet jelent. Itt egyértelmű relevanciája van annak, hogy a Saághy utcai összekötés a híd és az az út megépüljön. Most ez a szakasz, amit említettem, az viszi 4 útnak a forgalmát, hiszen fölfele a Marostól a 11-es huszár útig és a Saághyn, tehát a 4-ből 2 viszi ott. Nálunk valamivel kevesebb, mint a fele halad át, de az is jelentős. Azért itt jegyezném meg a Kommunális irodavezető úr levelét. Azt írja: „A rendőrség tájékoztatása alapján több alkalommal került sor az Öntő utcában kint lévő súlykorlátozó táblák betartására vonatkozó ellenőrzésre. Az ellenőrzés eredményeként tájékoztatjuk, hogy nem tapasztaltunk szabálysértést.” Itt van feketén-fehéren az eszköz. Sajnos az eszköz nem annyira pontos, hiszen a buszok is benne vannak, a 2,5 tonnás kisteherautók és a teherautók, de én tudom, hogy sportot űznek abból, hogy átjárnak. Nem célzottan jönnek, mint ahogy ki van rakva „célforgalom”, hanem áthaladnak és ugye majd a hídfelülvizsgálatánál is fogjuk tárgyalni, hogy az Öntő utcai híd is milyen rossz állapotban van. Azt gondolom, valóban bele kell tenni a TOP Pluszba, vagy a minisztériummal tárgyalni, ahogy ezt megemlítettem Lázár miniszter úrnak és azt mondta nyitott rá. Esetleg ők tudnak ebbe beleadni, hogy ha a város is ebbe bele tudna tenni és akkor így közösen meg lehetne építeni, ezt az összekötő szakaszt hiszen ne felejtsük el K2 országos másodrendű forgalmi utakba csatlakozik bele a Saághy utca és az Öntő utca. Ez az útnak a forgalmi besorolása, ez nem erre lett kitalálva, hogy itt 11.376 gépjármű menjen napközben. Köszönöm.

**Dr. Nemény András polgármester:** Köszönöm szépen képviselő úr. László Győző alpolgármester úr.

**Dr. László Győző alpolgármester:** Köszönöm a szót. Tisztelt Polgármester Úr! Tisztelt Közgyűlés! Súlykorlátozó táblák vonatkozásában a rendőrségi egyeztetést követően erről is született döntés, ezeket is rendbe tesszük, hogy akkor melyik tábla pontosan, hogy milyen súlykorlátozása lesz. A Saághy utca összeköttetés vonatkozásában megnéztem képviselő úr felszólalását ezen a fórumon, ebből a válaszból azt vettem ki, hogy erre nem nagyon lesz pénz, a saját minisztere azt mondta. Igazából ez természetesen, - nyilván tudok én is jó ötleteket mondani, ezt elmondtam a lakossági fórumon is - a városnak a teherviselési képessége. Ezt ön is pontosan tudja, tehát amíg ezeket a javaslatokat hozza, én is tudnék ilyen jó dolgokat mondani. A Metronál építsünk egy aluljárót és jöjjön fel a Muskátli utcán és akkor az egész városrészt tehermentesítettem, csak ezek nem reálisak képviselő úr. Azt kérem, próbáljunk a realitások talaján maradni financiális és egyéb vonatkozásban és akkor tudunk eredményeket elérni. Köszönöm szépen.

**Dr. Nemény András polgármester:** Köszönöm szépen alpolgármester úr. Megadom a szót Németh Ákos tanácsnok úrnak.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Köszönöm a szót. Tisztelt Polgármester Úr! Tisztelt Közgyűlés! Valóban örülök neki, hogy képviselőtársam felívta rá a figyelmet, hogy nehéz követni a választási törvény módosításait, hiszen a Fidesz olyan ütemben módosítgatja a választási törvényt éppen, amikor neki hogyan kedvez. Reméljük, hogy a következő 1 évben most már erre nem kerül sor. Pont ezt szerettem volna mondani, amit képviselőtársam is, hogy a Fidesznek saját döntési jogköre volt, hogy ki az, akit kinevez itt a megüresedő mandátumra és nem úgy döntöttek, hogy egy szombathelyit, egy itt élőt, egy helyit. Nekem egy kicsit ez azt mutatja, mint hogy ha itt elengedték volna a szombathelyiek kezét. Pontosítani szeretnék a szenzorokkal kapcsolatban. Ezek a szenzorok nem csak, hogy képviselők számára hozzáférhetők, hanem bárki számára. Aki fellátogat a Telraam honlapjára, azok valós időben láthatják ezeket a mérési adatokat. Sőt, hogy ha valaki a lakosság közül érez magában hajlandóságot és egy picit szeretne áldozni erre, be is tud kapcsolódni ebbe a programba, erre van lehetőség. Ez egy ilyen „cities and science” nevezetű kis irányvonal az Európai Unióban már több helyen működik. Gyakorlatilag állampolgárok becsatlakoznak ilyen rendszerekbe. Nyilván ennek van egy kis költségvonzata, de erre van lehetőség. Köszönöm szépen.

**Dr. Nemény András polgármester:** Köszönöm szépen. Megadom a szót Kelemen Krisztián tanácsnok úrnak.

**Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok:** Köszönöm a szót. Tisztelt Polgármester Úr! Tisztelt Közgyűlés! Először Czeglédy Csaba elnök úr hozzászólására szeretnék reagálni, amely egy facebook poszt alapján kiskorúakkal kapcsolatos incidensre vonatkozik a Paragvári 86. mögött. A hétfői Bűnmegelőzési, Közbiztonsági és Közrendvédelmi Bizottsági ülésén is foglalkoztunk ezzel a témával és a rendőrség a jogszabályi keretek között kezeli ezeket az eseteket. Annyit azért hozzátennék, hogy a posztot megosztó később levette a posztot, törölte, ugyanakkor a rendőrség felé feljelentést vagy bejelentést az ügyben nem tett, ettől függetlenül a rendőrség hivatalból megindította az eljárást, ki fogják vizsgálni ezt az ügyet. A felvetés, hogy kamera szükséges több helyen, ez teljesen helytálló és ahogy polgármester úr is említette, ezen dolgozunk folyamatosan. Jelen pillanatban körülbelül minimálisan 15 új helyszínen lenne szükség új térfigyelő kamerákra, de a listánkban körülbelül 30 helyszín szerepel. Év elején be szerettünk volna adni egy 150 millió forintos pályázatot a BBA Plusz pályázat keretében új kamerahelyszínek megjelölésével, viszont a pályázat lehetőségét felfüggesztették 380 %-os túligény miatt. Gyakorlatilag várjuk a belügyminisztériumi pályázati lehetőségeket, hogy tudjuk bővíteni a kamerarendszert, ugyanis a fizikai, illetve technikai feltételek már adottak a városrendészet új telephelyén. A Joskar-Ola lakótelepen történtek az elmúlt időszakban apróbb fejlesztések, javítások, mint például csúszdajavítás. Említhetném azt is, hogy a Joskar-Ola Alapítvány egyik kuratóriumi tagjával, Gotthárd Andrással lefestettünk egy régi beton virágládát a Mari ABC előtti területen a közelben élő idősebb hölgyek nagy örömére ugyanis ők évek óta gondozzák ezt a közösségi virágoskertet. Tavaly ősszel megígértem nekik, hogy sajátkezűleg fogom lefesteni ezt a virágládát. Ez megtörtént és nagyon kedvesek voltak. Kínáltak minket sütivel, hoztak üdítőt és nagyon hálásak voltak. Nagyon jól esett ez az én lelkemnek is. A KEF támogatásával az elmúlt időszakban nagyon sok program megvalósult. A Joskar-Ola Alapítvány most már év eleje óta szervezi a Joskar-Ola Napokat. Két dologra szeretném felhívni a figyelmet, az egyik az a jótékonysági akció. Minden évben az alapítvány támogat egy civil szervezetet, akik hasonlóan az alapítványhoz hasznos és nélkülözhetetlen munkát végeznek itt Szombathelyen. Az idei évben a támogatás a Látássérültek Vas Vármegyei Egyesületére esett. Tudom bíztatni a Közgyűlés tagjait, hogy vegyenek részt augusztus 9-10-én a rendezvényen és egy úgynevezett támogatói jegy vásárlásával - amely 500 forint – tudják támogatni a Látássérültek Vas Vármegyei Egyesületét. A másik momentum, amire szeretném felhívni a figyelmet, hogy az idei évben lesz 25 éves a Joskar-Ola Napok. 1999-ben indult ez a rendezvény és a covid miatt 2 év kiesett. Idén ünnepeljük a 25. jubileumot. Ezen alkalomból augusztus 10-én vasárnap délután fél 2-kor egy fotókiállítást szervezek a rendezvényen belül, melyre a Közgyűlés tagjait és minden kedves érdeklődőt szeretettel várunk. Ezen a fotókiállításon az elmúlt 25 év rendezvényeiből kerültek vagy kerülnek kiválogatásra képek, amelyek tartalmaznak színpadi fotókat fellépőkről, illetve teljesen nyilvános közönség fotókat is. Szerintem sokunk számára izgalmas lesz visszanézni az elmúlt 25 vagy mondjuk úgy, hogy az elmúlt 26-27 év történéseit. Természetesen erre invitáljuk a régi Joskar-Ola Alapítvány minden kuratóriumának tagját, illetve elnököket, városi képviselőket, mert csak egyszer 25 éves a Joskar-Ola Napok. Köszönöm szépen.

**Dr. Nemény András polgármester:** Tanácsnok úr gondolom a volt képviselőket is meghívják. Danka Lajos elnök úrnak adom meg a második hozzászólásra a szót.

**Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke:** Köszönöm polgármester úr, csak egy gyors reakció. Az egyik az, hogy én még a pedagógusi fizetésemből is szoktam támogatásokat fizetni, de ennek nem csinálok reklámot különösebben, mert azt gondolom, hogy ez a támogatottra és rám vonatkozik, illetve még ez sem történik meg sokszor. A támogatott azt sem tudja honnan kapja a támogatást. A problémát abban látom, hogy rendszerszintű problémákat próbálunk meg kezelni eseti támogatásokkal. Ez így nagyon nehezen működik. A másik a Saághy úti összeköttetés. Igen, valóban anyagilag nagyon megterhelő a város szempontjából ennek a kialakítása, de ha jól emlékszem, 1998-tól - amikor én országgyűlési képviselő voltam - ez téma és folyamatosan csúszik. Alpolgármester úrral beszéltünk róla, hogy a közlekedés kitölti a számára biztosított helyet, hiszen, ha 4 sávos utat építettek a Balatonra, Győrbe, beül az illető a kocsiba leutazik, pancsikol egyet a Balatonban, majd visszamegy, mert fél óra alatt leér. Ebből következik, hogy az a 4 sávos út is kevés lesz. Viszont az Országgyűlés Környezetvédelmi Bizottsága egy vizsgálatot az én időmben csinált arra vonatkozólag, hogy mekkora környezetterhelést jelent az, hogy ha egy-egy közlekedési anomália bennmarad a rendszerben és ez egy tipikus közlekedési anomália, ami környezetvédelmi szempontból az egyik legterhelőbb szakaszt alakítja ki ott azon a részen. A hosszú távú stratégiába be kell építeni. Köszönöm szépen.

**Dr. Nemény András polgármester:** Köszönöm szépen. Úgy hittem, hogy Kelemen Krisztián meg Danka Lajos lekerekítik ezt a napirendi pontot, de akkor jött Lukács Dániel képviselő úr, parancsoljon.

**Lukács Dániel városi képviselő:** Tisztelt Polgármester Úr! Tisztelt Képviselőtársak! Ha én a jövőre gondolok Szombathelyt érintően, akkor én azt elmondanám, hogy szerintem a következő évtizedekben nem a sávok méretének és mennyiségének lesz a problémája a városban, hanem szerintem képviselőtársam is az árnyékot fogja igényelni. Nagyon szurkolok tanácsnok asszonynak ehhez a projekthez, hogy a Thököly utca egy zöldebb, árnyékosabb hely legyen Szombathelyen. Nem kell messzire menni posztapokaliptikus filmeket nézni, elég megnézni mondjuk Pécs városát, ahol már most küzdenek azzal, hogy a belváros gyakorlatilag élhetetlen a hőmérséklet miatt. Minden olyan projektet támogatok, ami azt a célt szolgálja, hogy Szombathely belvárosa a klímaváltozás kihívásainak a jövőben meg tudjon felelni. Szeretnék beszámolni a Deák Ferenc utca 77-ben kialakult parkolási problémákról. A hivatallal megvizsgáltuk ennek az udvarnak a lehetőségeit. Volt a lakosság részéről egy olyan felvetés, hogy ezt az udvart esetleg sorompóval lehetne elzárni, hogy a lakók tudjanak elsősorban parkolni. Ez nem megoldható. Szeretném tájékoztatni a Közgyűlést, a nyilvánosság előtt is a lakókat arról, hogy fórumokon és párbeszédeken megbeszéltek alapján fémkorlátokkal lesznek elhatárolva a parkolási területek, úgyhogy mind a pihenni vágyók, mind az autótulajdonosok is kielégítő helyzettel álljanak szembe a jövőben. Végezetül egy jó hírről szeretnék beszámolni. Az ősszel megvalósult első etapja a Hefele Menyhért utca és a Fő tér közötti sétánynak, most májusban elkészült a második szakasza. Itt a rozoga, mozgó köves, alig látható és azért veszélyes bicikliutat egy a belváros összképébe illeszkedő, szép és jól megkülönböztethető burkolat váltotta fel. Itt egy nagyon okos megoldással sikerült élni. Az innen felszedett térkövekből 20 parkolót is sikerült teljesen megújítani. Nagyon köszönöm Horváth Attila alpolgármester úrnak a segítségét ebben a projektben. Folytatni fogjuk a belváros ilyen irányú fejlesztéseit. Köszönöm szépen a szót.

**Dr. Nemény András polgármester:** Köszönöm szépen a szót. Czeglédy Csaba elnök úr, parancsoljon.

**Dr. Czeglédy Csaba a Szociális és Lakás Bizottság elnöke:** Köszönöm szépen polgármester úr. Tisztelt Képviselő-testület! Ehhez a „Csuzda problémához” különösképpen nem kívántam hozzászólni, azért Illés Károly figyelmét a nyilvánosságon keresztül is felhívnám két fontos dologra. Egyrészről a Fidesz választási manipulációja, hiszen egy választási autokráciában élünk, az egy ilyen választási manipuláció, hogy 1 évvel a választások előtt már nem lehet egyéni képviselőt választani. Azt gondolom nagyon fel kellett volna kötnie a szombathelyi Fidesznek a gatyáját, ha most egyébként egy egyéni képviselőválasztás zajlana Szombathelyen. Önök ezt azért csinálták, hogy a kormánypárt ne szenvedjen a választások előtti kritikus időszakban vereséget. A másik pedig, hogy mivel választási autokráciában élünk, ezért nem csodálkozom azon, hogy képviselőtársamnak a hatalmi ágak szétválasztása már nem mond semmit. A dekoncentrált kormányszerv vezetőjét azért ne keverjük össze a törvényalkotást, illetve a közvetlen népképviseletet ellátó személlyel. Az országgyűlési képviselő és a kormányhivatal vezetője közé egyenlőségjelet tenni egy állítólagos jogállamban azt gondolom, hogy nem megengedhető. Vámos Zoltán foglalkozzon a Kormányhivatal dolgaival, ott is van elég teendője és egyébként most nincsen választott képviselője Szombathelynek, amire Szombathely ókori történetében 35 éve nem került sor. Ez pedig egyébként alapvetően az önök szégyene. A Söpte-Szombathely közötti kerékpárútra rátérve, azért nem gondolom ördögtől való gondolatnak, mert az a tervezés, ami egyszer már le lett fújva, ahova egy 700 méteres szakasz beterveztek. Azt gondolom, ha Söpte is és talán a söptei polgármester is hallja, illetve tájékozódik, olvassa a Nyugatot meg a söptei képviselőtestület tagjai is, hogyha a söptei képviselő testület is jelzi ezt az államtitkár Ágh Péternek, illetve a miniszter úrnak, meg mi is jelezzük, akkor talán azért nem egy nagy dolog. Szinte kerekítési hiba a projekt összegét nézve. Ha itt létesülne a kerékpárút út, akkor gyakorlatilag már egyetlen egy adósságunk marad a szombathelyiek és Szombathely közvetlen környékén lakóknak, akkor ez a Nárai és Szombathely kerékpárút. Nagyjából 35-40 év alatt elérjük, hogy a környező településekre kerékpárút fog vezetni, ezért is javaslom. Még egy utolsó gondolatként azt vetem föl, hogy a gyermekvédelem helyzete, illetve a gyermekvédelem, ifjúságvédelem romokban van ma Magyarországon. Mende-mondák jelennek meg és ugye ezzel már a Szombathelyiek is találkoznak, ez egy rendkívül összetett probléma. A fiatalok pszichiátriai kezelése, a különböző fekvőbeteg intézményeknek a hiánya, akkor tényleg a gyermekvédelem területén élő hiányosságok. Lehet, hogy érdemes lenne az ősz folyamán összehívnunk ebben egy konferenciát vagy egy beszélgetést, akár egy ilyen szeminárium keretében, ahol a képviselőtársaink is be tudnának kapcsolódni. Ez egy nagyon összetett probléma és azt gondolom, hogy nagyon nagy szükség lenne arra, hogy ezt részletesen nekiálljunk kibeszélni. Azt hozzáteszem, hogy ha itt az ország boldogabbik felén ez történik, akkor mi lehet az országban tőlünk keletebbre. Nagyon fontosnak tartanám, hogy a gyermekvédelem területén a valós gyermekvédelem érdekében ugye nem csak szavak szintjén, hanem tettek szintjén is próbáljuk meg ezeket a problémákat átbeszélni, hogy miket kell tennünk, azt gondolom csak ilyen beszélgetések után tudjuk megfogalmazni. Nyilván ebben a szombathelyi Önkormányzat csak egy szereplő, szükségünk van a többi szereplő aktív közreműködésére.

**Dr. Nemény András polgármester:** Köszönöm. Egyébként kiváló szereplők vannak ebben. Elkötelezettek, akik ebben dolgoznak és sokszor van lehetőség erről nagyobb körben beszélni, de természetesen én ennek egyáltalán nem vagyok ellene, hogy csináljunk egy ilyet az ősz folyamán. Majd ezt megbeszélem bizottsági elnök úrral is, mármint a másik bizottság elnökével, Kelemen Krisztiánnal.

**Illés Károly a Költségvetési Ellenőrző Szakmai Bizottság elnöke:** Tisztelt Polgármester Úr! Tisztelt Közgyűlés! Röviden reagálnék képviselőtársam felvetésére. Azt azért vegyük figyelembe, hogy az elmúlt időszakban az időközi választásokat nagy arányban a Fidesz KDNP-nek a jelöltjei nyerték szinte mindenhol, kis számban volt ez máshogy. De amiért szót kértem, elsősorban az Kelemen Krisztiánnak a hozzászólásai. Nagyon szurkolok, hogy sikeres Joskar-Ola Napok kerüljenek megrendezésre. Annyi helyesbítés szeretnék, hogy az előző elnökök nehezen tudnak ott lenni az alapítvány részéről, hiszen ezt az alapítványt ön alapította saját lakcímén, amit egyébként az önkormányzat első pillanattól fogva támogat. Nincs ezzel problémám, csak ugye előző elnökök ebben az alapítványban nem voltak. Köszönöm.

**Dr. Nemény András polgármester:** És milyen sikeres egyébként. Szerintem ez a fokmérője. Ágh Ernőnek adom meg a szót.

**Ágh Ernő városi képviselő:** Köszönöm szépen a szót. Tisztelt Polgármester Úr! Tisztelt Közgyűlés! Czeglédy Csabától azt visszautasítom, hogy a mi szégyenünk ez. Nem a mi szégyenünk ez a törvény és ezt nem most hozták, ezt korábbi törvény. Ne nyissunk ebből vitát.

*A teremben többen beszélnek.*

**Mikrofon nélkül Nemény András polgármester:** Hadd mondja el képviselő úr.

**Ágh Ernő városi képviselő:** A másik dolog a szombathelyi ügy. Szeretnék foglalkozni itt a padok kérdésével. Na most ez a pályázat, ez kifejezetten az állomás környékére vonatkozik. Ennek a pályázatnak az összegét csak oda lehet fordítani, ezt máshova nem, nehogy azt gondolják, el tudják más területre, hogy akkor forrás kerül máshova. Viszont, azért ne haragudjanak egy tömegközelekedési centrum az állomás előtt akár vasút, akár autóbuszok vonatkozásában, azért nem mondhatom az ott élőknek, - tudom ön az egyéni képviselő - de ez város érdek. Ott lakóház sincs a környéken, tehát ahova azt a padot kérik elhelyezni, hadd üljenek rá szegények, hiszen a legforgalmasabb helyen nincsen. Onnét indulnak a bogáti buszok, meg a körjáratos buszok, a másik oldalon vannak padok.

**Mikrofon nélkül Bokányi Adrienn a Gazdasági és Jogi Bizottság elnöke, tanácsnok:** Ernő bácsi nem engem kell meggyőzni, az ott lévő vállalkozásokat.

*A teremben többen beszélnek.*

**Mikrofon nélkül Nemény András polgármester:** Kérem az indulatokat félretenni. Bokányi Adrienn tanácsnok asszony, kérem ne mikrofon nélkül. Türelemmel hallgatjuk.

**Ágh Ernő városi képviselő:** Ott csak a rózsabokrok vannak, tehát nem hiszem, hogy akkora zavart okozna.

**Nemény András polgármester:** Tanácsnok asszonyt is megkérem, hogy nyomjon gombot, hogyha szólni akar. Végighallgatjuk képviselő urat. Horváth alpolgármester úrra is ráfér a nyugalom, egy vizet igyon addig. Befejezte képviselő úr vagy még mondja? Adunk még egy percet jó?

**Ágh Ernő városi képviselő:** Köszönöm polgármester úr a jóindulatát. Valóigaz, tehát itt erről van szó. Megértem, hogy a hajléktalanok többször járnak ott. Ha többször járnak ott, hajléktalan nem volt, hála Istennek. Lehet, ha jobb idő van, máshol helyezkednek el, de hát ezért ne büntessük már az utazó közönséget, hogy mert hátha megjelenik egy hajléktalan. Ezzel nem értek egyet. Nincsenek ott lakók és a környéken sincs. Megérteném, ha valaki háza előtt kitesznek egy padot és az zavaró, de ott a rózsabokrok vannak és szemben üzletek. Köszönöm szépen.

**Dr. Nemény András polgármester:** Köszönöm szépen képviselő úrnak. Szerintem folytatjuk még ezt szűk körben.

**Mikrofon nélkül Bokányi Adrienn a Gazdasági és Jogi Bizottság elnöke, tanácsnok:** Azért nem nyomtam gombot, mert nekem nincs több hozzászólási lehetőségem.

**Mikrofon nélkül Dr. László Győző alpolgármester:** Nyomjál bizottsági elnök gombot.

**Dr. Nemény András polgármester:** Így van, majd a következő napirendi pontnál. Bizottsági elnökit lehet nyomni. Jelentkezőt nem látok. A vitát lezárom és következő napirendi pontnál majd még erről beszélhetünk és akkor szavazni fogunk. Módosító javaslat nem érkezett.

I. számú határozati javaslatunk az 1000 fa programmal kapcsolatos, erről szavazunk most. A testület 18 egyhangú igen szavazattal elfogadta a javaslatot és a következő határozatot hozta:

**184/2025. (VI.19.) Kgy. számú határozat**

* + - 1. Szombathely Megyei Jogú Város Közgyűlése az 1000 fa program 2025. évre tervezett eljárásrendjét az előterjesztés szerinti tartalommal jóváhagyja.
      2. A Közgyűlés felkéri a polgármestert a program végrehajtásához szükséges intézkedések megtételére.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

/a végrehajtásért felelős:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője/

**Határidő:** azonnal

**Dr. Nemény András polgármester:** Jön a II. számú határozati javaslatunk az SOS-Gyermekfalu Magyarországi Alapítványára vonatkozóan, erről szavazunk most. Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**185/2025. (VI.19.) Kgy. számú határozat**

1. A Közgyűlés az SOS-Gyermekfalu Magyarországi Alapítványa és Szombathely Megyei Jogú Város Önkormányzata között 2025. július 1. napjától öt éves időtartamra kötendő együttműködési megállapodást az előterjesztés 1. számú melléklete szerinti tartalommal jóváhagyja.

2. A Közgyűlés felhatalmazza a polgármestert az együttműködési megállapodás aláírására.

**Felelősök:** Dr. Nemény András polgármester

Dr. László Győző alpolgármester

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal /az 1. pont vonatkozásában/

2025. június 30. /a 2. pont vonatkozásában/

**Dr. Nemény András polgármester:** Most jön a III. számú határozati javaslatunk, az Európai Városi Kezdeményezés pályázat. Erről szavazunk most. Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**186/2025. (VI. 19.) Kgy. sz. határozat**

Szombathely Megyei Jogú Város Közgyűlése az European Urban Initiative (EUI) (Európai Városi Kezdeményezés) City-to-City Exchanges (Városok közötti csereprogram) pályázat benyújtásának lehetőségét megtárgyalta, és a következő döntéseket hozta:

1. A Közgyűlés egyetért a pályázat benyújtásával, és felkéri a polgármestert a szükséges dokumentumok aláírására.
2. A Közgyűlés nyertes pályázat esetén felhatalmazza a polgármestert a támogatási szerződés aláírására, és a projekt megvalósítására irányuló lépések megtételére.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

Németh Ákos tanácsnok

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 2025. szeptember 30.

**Dr. Nemény András polgármester:** A IV. számú határozati javaslat, Versenyképes Járások Programhoz szükséges közgyűlési döntésünk. Erről szavazunk most. Köszönöm, megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**187/2025. (VI. 19.) Kgy. sz. határozat**

1. Szombathely Megyei Jogú Város Közgyűlése nyilatkozik arról, hogy a Versenyképes Járások Program keretében benyújtott támogatási igények megvalósításához szükséges saját forrást – összesen 2.516.840.518, - Ft értékben – Szombathely Megyei Jogú Város Önkormányzata a 2025. évi költségvetésében biztosította, az alábbi bontás szerint:
2. Járási igényeket kiszolgáló közösségi közlekedés fejlesztése és fenntartása 1.442.457.518, - Ft
3. Minőségi közétkeztetés biztosítása a szombathelyi köznevelési intézményekben ellátott járási gyermekek részére: 680.427.000, - Ft
4. Szombathelyi Fedett Uszoda és Termálfürdő fejlesztése és fenntartása: 393.956.000, - Ft
5. A Közgyűlés felhatalmazza a polgármestert a támogatási szerződések megkötésére, valamint a projektek végrehajtásához szükséges intézkedések megtételére.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**Dr. Nemény András polgármester:** Jön az V. számú határozati javaslatunk, özv. Kiss Istvánné szombathelyi lakos hagyatékáról szóló, az abban lévő két darab festmény tulajdonjogáról szóló határozati javaslatunk. Erről szavazunk most. Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**188/2025. (VI. 19.) Kgy. számú határozat**

1. A Közgyűlés úgy dönt, hogy a néhai özv. Kiss Istvánné szombathelyi lakos hagyatékából származó, Szombathely Megyei Jogú Város Önkormányzata tulajdonát képező, 2 db festményt:
   * Olasz festő XVIII. sz.: Aranyborjú imádása, olaj 131x151 cm;
   * K. Spányi Béla: Mezei tájrészlet patakkal, ivó tehenekkel, olaj 74x95 cm

2029. december 31. napjáig terjedő időtartamra a Vas Vármegyei Önkormányzat részére ingyenes haszonkölcsönbe adja.

1. A Közgyűlés felhatalmazza a polgármestert a haszonkölcsön szerződés aláírására.

**Felelős:** Dr. Nemény András, polgármester

Dr. Horváth Attila, alpolgármester

Dr. Károlyi Ákos, jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** 2025. július 15.

**Dr. Nemény András polgármester:** Javaslatunk a Szombathelyi Kézilabda Klub részére biztosított támogatás és annak módja. Erről szavazunk most. Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**189/2025. (VI.19.) Kgy. számú határozat**

1. Szombathely Megyei Jogú Város Közgyűlése úgy dönt, hogy az önkormányzat 2025. évi költségvetésében a Szombathelyi Kézilabda Klub és Akadémia részére biztosított mindösszesen 40 M Ft összegű támogatásból:

* 20 millió Ft átutalásának feltétele, hogy a Szombathelyi Kézilabda Klub és Akadémia sportegyesület és a Szombathelyi Kézilabda Klub és Akadémia Sport Kft. vállalta a folyamatban lévő önkormányzati ellenőrzés megállapításainak és javaslatainak maradéktalan végrehajtását;
* a fennmaradó 20 millió Ft összeg átutalásának további feltétele, hogy a Szombathelyi Kézilabda Klub és Akadémia sportegyesület és a Szombathelyi Kézilabda Klub és Akadémia Sport Kft. az ellenőrzés megállapításainak és javaslatainak végrehajtását maradéktalanul megtette.

1. A fenti feltételek teljesülése esetén a Közgyűlés felhatalmazza a polgármestert a támogatási szerződések aláírására.

**Felelősök:** Dr. Nemény András polgármester

Dr. László Győző alpolgármester

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. azonnal

1. 2025. december 31.

**Dr. Nemény András polgármester:** A következő a VII. számú határozati javaslatunk. Ez az uniós helyi és regionális önkormányzati képviselők hálózatába való csatlakozása Kelemen Krisztián tanácsnok úrnak. Erről szavazunk most. Megállapítom, hogy a testület 14 igen, 0 nem és 4 tartózkodással elfogadta a javaslatot és a következő határozatot hozta:

**190/2025. (VI.19.) Kgy. számú határozat**

Szombathely Megyei Jogú Város Önkormányzata úgy dönt, hogy – az eddigi képviselőkön, Bokányi Adrienn és Németh Ákos tanácsnokokon kívül - Kelemen Krisztiánt, a bűnmegelőzéssel és a közrendvédelemmel, a társadalmi részvétel erősítésével összefüggő feladatokat felügyelő tanácsnokot is tagként jelöli az Uniós helyi és regionális önkormányzati képviselők hálózatába. A Közgyűlés felhatalmazza a polgármestert és a tanácsnokot, hogy a közös nyilatkozatot aláírják.

**Felelős:** Dr. Nemény András polgármester

(A végrehajtásért: Dr. Füzi Judit, a Polgármesteri Kabinet osztályvezetője)

**Határidő:** azonnal

**Dr. Nemény András polgármester:** Most a kiegészítő határozati javaslatok közül az elsőről beszélünk. Ez pedig az Európai Települési Kezdeményezés, a Preer Review programban való részvétel. Szavazzunk most. Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**191/2025. (VI.19.) Kgy. sz. határozat**

Szombathely Megyei Jogú Város Közgyűlése utólagosan egyetért azzal, hogy az Önkormányzat az EUI (Európai Települési Kezdeményezés) Peer Reviewprogramban részt vegyen, és felkéri a polgármestert a szükséges dokumentumok aláírására.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**Dr. Nemény András polgármester:** A második az UNESCO Nemzetközi Műveltségi Díjakra pályázat benyújtásáról szól. Erről szavazunk most. Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**192/2025. (VI.19.) Kgy. sz. határozat**

Szombathely Megyei Jogú Város Közgyűlése utólagosan egyetért azzal, hogy az Önkormányzat az UNESCO Nemzetközi Műveltségi Díjakra pályázatot nyújtson be és felkéri a polgármestert a szükséges dokumentumok aláírására.

**Felelős:**  Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**Dr. Nemény András polgármester:** Most pedig a hármas számú határozati javaslat. Ez a Körkörös Városi Központban való részvétel, szintén egy Uniós projekt. Erről szavazunk most. Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**193/2025. (VI.19.) Kgy. sz. határozat**

Szombathely Megyei Jogú Város Közgyűlése egyetért azzal, hogy az Önkormányzat az Circular City Centre – C3 (Körkörös Városi Központ)programban részt vegyen, és felkéri a polgármestert a szükséges dokumentumok aláírására.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**Dr. Nemény András polgármester:** A következő határozati javaslat az átruházott hatáskörben hozott intézkedésekről adott tájékoztatásról. Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**194/2025. (VI.19.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** A következő az Isis RG SE az ISIS elnevezés használatáról, engedélyezéséről szavazunk most. Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**195/2025. (VI. 19.) Kgy. számú határozat**

A Közgyűlés – a városnév használatának szabályairól szóló 16/1994. (VI. 9.) önkormányzati rendelet 4. § (1) bekezdése és a Városstratégiai, Idegenforgalmi és Sport Bizottság 133/2025. (VI. 17.) VISB számú határozata alapján – **engedélyezi,** hogy az Isis RG SE az ISIS elnevezést a fenti formában használhassa az egyesület fennállásának időtartama alatt.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Amiről most szavazunk, ez a pedig az Illés Sportalapítvány, amennyiben a kuratóriumba delegálhat Szombathely városa, úgy mi Schäfer Pétert javasoljuk. Ez ügyben még folyamatos egyeztetések vannak, de mivel a közgyűlésünk most van, ezért előre kellett hoznunk és majd, ha ez úgy is megtörténik ennek lesz relevanciája, akkor erről részletesen be fogunk számolni, de jelen pillanatban ez a dolgunk. Erről szavazunk most. Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**196/2025. (VI. 19.) Kgy. számú határozat**

A Közgyűlés úgy dönt, hogy az Illés Sport Alapítvány (Szombathely, Szarka Zoltán u. 1. szám) felkérése esetén Szombathely Megyei Jogú Város Önkormányzata részéről Schäfer Pétert delegálja az Alapítvány kuratóriumába.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Most akkor az általános beszámolóról szóló szavazás van hátra. Az egész beszámolóról szóló szavazást teszem fel most. Megállapítom, hogy a testület 14 igen, 0 nem és 4 tartózkodással elfogadta a javaslatot és a következő határozatot hozta:

**197/2025. (VI. 19.) Kgy. számú határozat**

A Közgyűlés a két ülés közti időszak fontosabb eseményeiről és a polgármesteri hatáskörben hozott döntésekről szóló beszámolót elfogadja.

**Felelős:** Dr. Nemény András polgármester

**Határidő:** azonnal

***2./ Javaslat a helyi közösségi közlekedést érintő döntések meghozatalára***

***Előadók:*** *Dr. Nemény András polgármester*

*Horváth Soma alpolgármester*

***Meghívottak:*** *Szlávik Gábor, a Blaguss Agora Hungary Kft. ügyvezető igazgatója*

*Tóth Gergely, a Blaguss Agora Hungary Kft. szombathelyi kirendeltségvezetője*

**Dr. Nemény András polgármester:** A következő napirendnél Tóth Gergelyt kérem meg, hogy jöjjön ki a Blaguss részéről és lesz egy 5 perces bemutató a változásokkal kapcsolatban.

**Tóth Gergely, a Blaguss Agora Hungary Kft. szombathelyi kirendeltségvezetője:** Tisztelt Polgármester Úr! Tisztelt Közgyűlés! Az új 2024-es évi összefoglalóból szeretnék néhány fontosabb témát kiemelni, bemutatni, mi történt a szombathelyi közösségi közlekedéssel 2024-ben. Elsőként, talán az egyik legfontosabb, hogy ismét fiatalodott a flotta. 2024. áprilisában forgalomba állítottunk 3 új midi méretű autóbuszt, ez a 3 midi autóbusz a korábban közlekedő, szintén hasonló méretű autóbuszok helyett állt forgalomba, kényelmesebb, nagyobb belső térrel és szintén kényelmesebb ülésekkel szolgálja azóta is a szombathelyi utasokat. Az elmúlt években, itt a diagramon látható módon változott az utasok által fizetett menetdíj-bevétel a szombathelyi közösségi közlekedésben. Azt lehet látni, hogy 2022. óta, mióta a Blaguss Agora szolgáltat Szombathelyen, egy folyamatos növekedés figyelhető meg. Szerencsére már a két Covid év visszaesését sikerült kidolgoznunk, sőt, azt látjuk, hogy a 2018-2019 éves bevételeket is 10-15 millió Ft-tal sikerült már növelnünk, gyakorlatilag úgy, hogy eközben ebben az időszakban nem volt jegy-, illetve bérletár módosítás. Úgyhogy ez a tendencia mindenképpen kedvező. Ugyanígy kedvező az utasszám, illetve az utazás szám. Itt ezen a diagramon látható a 2022, 2023, illetve a 2024. éves mért utazás szám. Ezek a számok nem tartalmazzák az ingyenesen, a díjmentesen utazók adatait. Ugyanakkor, akikről van adatunk, jeggyel, bérlettel utazók jól látható módon többször veszik igénybe az autóbuszokat és ez összecseng a jegy-, illetve bérletértékesítés volumennövekedésével is. Mind a kettő tendencia kedvező, és azt gondolom, hogy többek között ezzel is tudunk tenni az élhetőbb városért, azért, hogy kevesebb személyautó közlekedjen a városban. Továbbra is az a célunk, hogy egy olyan attraktív közösségi közlekedés működjön Szombathelyen, ami mellett le lehet tenni a személyautót, és minél több embernek tudunk alternatívát nyújtani, szemben adott esetben egy keresztmetszet bővítéssel, ami nyilván jóval költségesebb is, és ahogy Dr. Danka Lajos képviselő úr is mondta, kitölti a teret mindenféleképpen a személyautó forgalom. Szintén egy fontos fejlesztés, változás volt az Éhen Gyula téren, 2024. áprilisában sikerült lebontani itt az alsó képen látható régi, használaton kívüli pavilonokat. Itt a sitt szállítás, bontás megtörtént, és jelenleg egy, a korábbiakhoz képest sokkal kulturáltabb környezet várja az utasokat. Tudomásom szerint folyamatban van egy utasváró kiépítése is ezen a területen, ezen dolgozunk, egyeztetések voltak már ebben a témában. Mindenképpen fontos és szükséges nemcsak az, hogy le tudjanak ülni az utasok, hanem az is, hogy rossz időben, esőben legyen hová beállni. Jelenleg ez most csak a mi szociális épületünk előterében lehetséges, ebben dolgozunk és egyeztetünk. A menetrend módosításról tényleg csak nagyon röviden szeretnék pár szót elmondani. 2025. februártól körülbelül 6 %-kal csökkentenünk kellett a kibocsátott teljesítményt, ennek a fő oka az volt, hogy gyakorlatilag a finanszírozás csökkent és nem áll rendelkezésre annyi forrás, amennyi korábban biztosított volt a közösségi közlekedés részére. A februári módosítások után a hozzánk beérkezett mind képviselői, mind pedig utas észrevételeket feldolgoztuk és jelenleg, tehát az augusztus 1-jei menetrend módosítás több olyan változást tartalmaz, ami ezen észrevételeken alapul. Az egyik ilyen, vagy talán a legfontosabb ebben a menetrend módosítási javaslatban, hogy a körjáratok egyik fele, egészen konkrétan a 2 A és a 29 C jelzésű körjárat vissza fog kerülni a Szent Flórián körútra lakossági megkeresés miatt. Én úgy gondolom, hogy a Szent Gellért utcán is egy nagyon sikeres próbálkozás volt, a teljesítmény egyik fele ott fog maradni, a másik fele visszakerül az eredeti útvonalra, a Szent Flórián körútra. Tehát mind a két útvonalon marad autóbusz közlekedés, sajnos egy picit ritkább követéssel, mint ahogy az ideális lenne. A másik sarkalatos pontja a februári változásoknak a Kálvária utca, illetve a Kálvária utca környékének közösségi közlekedése volt. Itt találtunk arra lehetőséget, hogy a 6-os, illetve 7-es autóbuszok a jövőben ismét érintsék a Kálvária utcát. A korábbi 7-es autóbuszhoz képest valamivel ritkábban, de hétvégén is, illetve csúcsidőben, csúcsidőn kívül egy egyenletes, rendszerest követést adva, én bízom benne, hogy ez a környéken lakóknak megoldást fog adni, még akkor is, hogyha kompromisszumosabb a megoldás, mint a korábbi volt. Szintén változik a 9-es autóbusz, bár csak minimálisan. A 9-es szintén lakossági megkeresésre ismét a Városháza felé fog közlekedni, tehát nem érinti a Víztorony megállót, gyakorlatilag a Thököly utcán végig fog közlekedni, ahogy tette ezt az előző menetrendi időszakokban is. Apróság, de számunkra nagyon fontos, illetve továbbra is azt gondolom, hogy ez az egyik fő cél, hogy iskolajáratokkal tehermentesítsük a szombathelyi közutakat. Bogátról ez azt gondolom, hogy nagyon jól sikerült, és továbbra is fenntartjuk, közlekedtetjük a bogáti iskolajáratot. 20-as jelzéssel indítottunk egy iskolajáratot a Parkerdő érintésével az Oladi Iskolákhoz, itt úgy látjuk, hogy erre nincs igény, úgyhogy ezt a járatot az augusztusi változástól egy picit más útvonalon közlekedtetjük, hasonlóan a körjáratokhoz, bízunk benne, hogy ezen az új útvonalon több utast tudunk megnyerni. Még egy nagyobb módosítást tartalmaz a menetrend, ez pedig a jelenleg midi autóbuszokkal kiszolgált 22-es autóbuszokra vonatkozik. Jelenleg, tehát február 1-jével egy elég bonyolult útvonalon közlekednek ezek a járatok, nem tudnak minden igényt lefedni, gondolok itt iskolai csengetési rendre, hazajutásra, hivatásforgalmi eljutási lehetőségekre, itt augusztus elsejével egyszerűsítünk, a hozzánk beérkezett észrevételeket beépítettük a 22-es autóbuszok menetrendjébe. Itt változik mind az útvonal, mind pedig az időbelisége ezeknek az autóbuszoknak. Jelenleg a Farkas Károly utcát is ez a 22-es szolgálja ki, ez egy 25-ös jelzést fog kapni és leválasztjuk a jelenlegi 22-esről. Itt az volt az utasok visszajelzése, hogy gyakorlatilag ez a járat nem érintette a belvárost, a Vasútállomást és az utazások túlnyomórészt ebbe az irányba történnek, ezért nem is használták, vagy legalábbis minimális mértékben használták az utasok ezt az új járatot. Bízunk abban, hogy akár a Farkas Károly utcából, vagy annak a környékéről, Olad, Derkovits-lakótelep, illetve a Vasútállomás felé. Nagyon szépen köszönöm a figyelmet!

*Polgármester úr távollétében Horváth Soma alpolgármester úr veszi át az ülés vezetését.*

**Horváth Soma alpolgármester:** Köszönjük szépen Tóth Gergelynek, a Blaguss Agora Hungary Kft. szombathelyi kirendeltségvezetőjének. Én annyit szeretnék elmondani a menetrend módosítással kapcsolatosan, hogy azokat a lakossági észrevételeket, amiket az elmúlt félévben mi is észleltünk, meg a Blaguss is, szerintem sikerült átvezetni. Nagyon köszönöm Gálffy Áron képviselő úrnak és Szuhai Viktornak, hogy megszervezték a Nyugdíjas Házba azt a lakossági fórumot, ahol a Kálvária, vagy éppen a Nyugdíjas Ház közösségi közlekedési problémáját tudtuk kezelni. Én azt gondolom, hogy onnan elégedetten távozott a több, mint 100 fő, aki megjelent, többségében. Nyilvánvaló, egy buszmenetrenden mindig lehet változtatni, meg olyan soha nem lesz, hogy mindenkinek megfelelő legyen. Nyilvánvalóan a Kálvária környékének közlekedését nehezítik az ott lévő szennyvíz-rekonstrukciós munkálatok. Tehát nyilván a tömegközlekedés utána tud megjelenni. Én annyit szeretnék még elmondani amellett, hogy köszönöm a Blagussnak, hogy ezekkel foglalkozott érdemben, ráerősíteni, hogy augusztus 1-jétől fognak ezek a menetrend módosítások életbe lépni. A Blagussnak a weboldalára a mai napon, de ha a mai napon nem, akkor a holnapi napon biztos, hogy felkerülnek a módosítások. És itt néztem közben az Éhen Gyula teret, hát jobban néz ki, mint 2019 előtt, tehát van még mit tenni, de mondjuk, jobb állapotok vannak, mint akkor volt, csak azért, mert közben itt hallottam a mikrofonon kívüli kritikákat. Annyi egyébként, ráerősítve kirendeltségvezető úrra, hogy tárgyalásban állunk a JCDecaux-val, tehát újabb fedett ülőhellyel rendelkező buszváró épülhet a következő egy évben ezen a területen. És milyen jó azt hallani, amikor azt látjuk, hogy 3 éve van új szolgáltatónk, de lehet, hogy most már 4, és már három buszt lecseréltek és új buszokon közlekedhetünk. Hát azért ez a korábbi szolgáltató idején nem éppen így volt. Mindig azt szoktam mondani, hogy a legidősebb csuklós busz, az annyi idős volt, azt hiszem 2019-ban, mint én, úgyhogy ez nem volt egy szerencsés helyzet. És egyéni képviselőként még annyit elmondanék, hogy köszönöm ott a Derkovits kapcsán, hogy a 9-es busz a régi útvonalon, tehát a Thököly utca felé fog közlekedni, ennek biztos Kelemen Krisztián és az általa képviselt Joskar-Ola városrészen élők is nagyon fognak örülni, én egyelőre ennyit szerettem volna mondani. Köszönöm szépen!

*Polgármester úr visszaérkezett a terembe.*

**Dr. Nemény András polgármester:** Köszönöm szépen, és akkor nézzük a kérdéseket, Danka Lajos elnök úrnak adom meg a szót.

**Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke:** Tisztelt Polgármester Úr! Tisztelt Közgyűlés! Gondolkodtam, hogy bizottsági elnökként, vagy sima felszólalásban szólaljak meg, de úgy gondoltam, hogy mivel van olyan, ami személyes, ezért inkább így jelzem a felszólalást. Bizottsági ülésen, illetve, hát én is találkoztam vele személyesen, felmerült, hogy a jegyek készpénzes fizetése eléggé beszűkült lehetőségként. Sőt olyan szinten jelent meg ez, hogy mindössze hivatalosan egy helyen lehet készpénzért jegyet vásárolni. Aztán ahogy utána érdeklődtünk, kiderült, hogy a viszonteladókon keresztül van lehetőség több helyen is, viszont mivel a Mi Hazánk például roppant fontosnak tartja, hogy az idősebb nemzedék, amely nagyon nehezen kezeli az elektronikus felületeket és a lehetőségei ne szűküljenek, ezért én egyeztetést kérnék, hogy hogyan tudnánk még a készpénzes fizetéssel kapcsolatos anomáliákat esetleg feloldani. Egyébként alpolgármester úrnak csak annyit, hogy amikor én katona voltam, hát nem ma volt, akkor idősebb Csepelt vezettem, mint amennyi én voltam, pedig akkor már én is benn voltam a korban, mint főiskolára járót később vittek el katonának. Tehát ehhez képeset tényleg mondjuk úgy, hogy jobb helyzet alakult ki, de én is azt tapasztalom, hogy sokkal modernebb, és kulturáltabb kiszolgálása van a közösségi közlekedésben a szolgáltatóval, mint ami előtte tapasztalható volt. Köszönöm szépen, csak ennyit szerettem volna.

**Dr. Nemény András polgármester:** Köszönöm szépen elnök úrnak! Én csak annyit mondanék, hogy az idősebb nemzedéket hozta fel, hogy ők azért nehezebben boldogulnak ezzel, de az idősebb nemzedék ingyen utazik. Tehát 65 év felett nem kell jegyet venni, és szerintem nagyon megsértődne egy 64 éves, ha idősebb nemzedéknek nevezné. Anyukám, aki 70 felett van már, de nem mondom meg, hogy pontosan mennyi, mert ezért is kikapok már önmagában, simán használ minden ilyent, és szerintem az a korosztály ezt megtudja tenni. Úgyhogy szerintem ez nem egy valós probléma, főleg, hogy van lehetőség is rá. Én értem, hogy egy pártnak ez a krédója, hogy ezt mindenhol próbálja terjeszteni, de ezt úgy kell, ahol van értelme szerintem. Itt ebben az esetben nincs, és jelentős többletköltséggel járna értelmetlenül. Illés Károly kért szót, mint bizottsági elnök.

**Illés Károly a Költségvetési Ellenőrző Szakmai Bizottság elnöke (bizottsági elnöki hozzászólás):** Tisztelt Polgármester Úr! Tisztelt Közgyűlés! Igen, egy bizottsági határozatot szeretnék ismertetni, ez a Költségvetési Ellenőrző Szakmai Bizottság 106/2025. (VI.17.) számú határozata, a javaslat helyi közösségi közlekedést érintő döntések meghozatalára című előterjesztés kapcsán az előterjesztést megtárgyalta, és a Blaguss Agora Hungary Kft. által készített 2024. évre vonatkozó közszolgáltatási beszámoló elfogadásáról szóló II. számú határozati javaslatot a közgyűlésnek nem javasolja elfogadásra. Köszönöm szépen!

**Dr. Nemény András polgármester:** Tudomásul vesszük. Megadom a szót Németh Ákos tanácsnok úrnak.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Tisztelt Polgármester Úr! Tisztelt Közgyűlés! Igen, itt a készpénzzel kapcsolatban esetleg annyi, hogy a legelején még Horváth Soma alpolgármester úrral beszélgettünk erről és tulajdonképpen ez egy tudatos döntés volt, hogy a buszokon ne lehessen készpénzért jegyet vásárolni, hiszen ez mind-mind a menetidő rovására történik, és azt gondoltuk, hogy sokkal fontosabb az, hogy pontosabb és ütemesebb járatok legyenek, mint az, hogy a készpénz lehetősége megmaradjon. Igen, ez egy olyan döntés volt, ami nyilván, hogy mondjam, áldozatokat is követelt, de azt gondolom, hogy sokkal többet nyert az egész szombathelyi közösség azzal, hogy egy sokkal pontosabban közlekedő buszrendszert kapott. Tehát ez a másik oldala az éremnek. Nyilván ettől függetlenül én elhiszem, hogy van olyan, akit ez nehezebben érint, de azt gondolom, hogy ők a kisebbség. Illetve, hát én szeretném egy kicsit megvilágítani itt a Szent Flórián és a Szent Gellért utcai módosítást. Ugye tulajdonképpen arról van szó, hogy nagyon sokáig a 2 A, 2 C, 29 A, C, azok a Szent Flórián utcán közlekedtek, de hát ugye közben épült egy új lakótelep ott a Százhold Park mögött és tettünk tulajdonképpen egy kísérletet arra, hogy hogy lehet bevonni őket a közösségi közlekedésbe és ezért ez a járat átkerült a Szent Gellért és a Hunyadi utcára. Nagyon sokat beszélgettünk erről előtte is, azóta meg főleg, és tulajdonképpen az volt az álláspont, hogy átszállásokkal továbbra is nagyon jól kiszolgálást kap a Szent Flórián utca. Viszont az az igazság, hogy azt láttuk, hogy elég nehéz a lakosságot rászoktatni arra, hogy átszállásokkal közlekedjen, úgyhogy én nagyon szépen köszönöm, tudom, hogy nem mindenki értett egyet azzal, hogy legalább így részben visszakerüljön a Szent Flórián utcára, de az ott lakók nagyon hálásak, és tényleg köszönöm szépen Kelemen Krisztiánnak is illetve a Blagussnak is, hogy támogatta ezt a döntést. Köszönöm szépen!

**Dr. Nemény András polgármester:** Köszönöm szépen! Megadom a szót Horváth Gábor úrnak.

**Horváth Gábor városi képviselő:** Köszönöm a szót! Tisztelt Polgármester Úr! Tisztelt Közgyűlés! Elolvastam a beszámolót, gratulálok hozzá, egy-két dolgot hiányolok belőle. A 9. oldalon, ugye 2024. április 1-gyel lett bevezetve a támogatott diákbérlet, a 16 év alatti ingyenes használat. Ezt ugye többször is kérdeztem, még jegyző úr is adott rá választ. És ugye ebben benn van egy diagram, amiben látható, hogy melyik hónapban mennyien veszik igénybe. Hiányoltam azt az anyagban, hogy mennyi a jogosult erre, és osztályvezető asszony azt mondta, hogy mintegy 3000 diák jogosult ezt igénybe venni és ebből, hogyha úgy nézem, a tavalyi év szeptemberétől, mintegy 1238-an veszik igénybe ezt a szolgáltatást, tehát itt még jóval nagyobb lehetőség van. Itt hívom fel a diákság figyelmét, hogy ezt az ingyenes használatot ki kellene használni, hiszen csak fele arányban használják ki, mint amennyi jogosultság van rá. Lejjebb látható egyébként a 13. oldalon, összehasonlítva az előző évhez képest, jól látható, hogy a keleti városrészben 9 és 15 %-os csökkenés volt utas szám használatban, ezt kérdezném, hogy ön miben látja ennek az okát, és mit lehetne ezért tenni, hogy itt növekedjen az utas szám. Aztán ugye azt is olvasom az anyagban, hogy megszűnt a külső telephely használata, tehát minden busz a Muskátli utcát használja, és ezt jómagam is érzékelem, az Öntő utca lakójaként, hogy a csuklós buszok is ott vágtáznak végig, és ugye egy hosszasabb levelezésünk volt, és ahogy említette, hogy 38 busz közlekedik át az Öntő utcán. Ugye az előző napirendi pontban a szenzor adatait említettem, amiben összesen 11 376 jármű megy át az Öntő utcán, és tudom, hogy ön nem ennek az okozója, de mégis a Muskátli utcában van a telephelyük és ugye 38 busz kizárólag ezen az útvonalon közlekedik napi szinten, van, amikor egymás után és éjjel is, ugye 11 óra után is, és nyáron nyitott ablaknál alszanak a lakók. És tegnap 22 óra 21 perckor vágtázott át az egyik Blaguss busz, ami szerintem nem tartotta be az 50 km/h-s sebességhatárt, tehát ezt is jó lenne megnézni. Tudom, hogy van erre lehetőség, hogy ennek utánanézzenek, hogy igaz-e az állításom, vagy nem. Én azt kértem a levélben, hogy lehetőség szerint a felvonulási, rezsi útvonalakban legyen változás, és nem azt, hogy kizárjuk az Öntő utcát, hanem fele annyi busz közlekedjen. Ebben kérek partnerséget, én mondtam, hogy a Paragvári úton fel tudnak menni, mert ott fel van újítva az az útszakasz, és ott meg tudják közelíteni a Vasútállomást, vagy a Szófia utcát is tudják használni. Most egyébként a heti bizottsági döntésben lett önöknek egy kedvező döntés, hiszen a 7,5 tonna piktogram nélküli súlykorlátozási tábla helyett piktogramos lesz, teherautó piktogram lesz, és legalizáljuk azt, hogy a buszok bekanyarodhassanak balra, a Maros utcára, ahol egyébként pont a kereszteződésben van egy megsüllyedés, minden évben ugyanott, pont a bal keréknyomnál. Most a Vasivíz egyébként megkátyúzta ezt a szakaszt meleg aszfalttal, most ez úgy néz ki, hogy egy kicsit hosszabban jó fog lenni, de mindenképpen egy nagyon nehézkes közlekedés van ebben a kereszteződésben és az egész útszakasz folyamán. És tudomásomra jutott az is, hogy az Öntő utca, 11-es huszár út sarkán ugye két autóbusz ütközött, az egyik jobbra akart kikanyarodni, a másik balra és nem fértek el egymás mellett és le kellett húzódni. Ott azt hiszem egy oszlopnak a vas szerkezete betörte a busznak az üvegét. Tehát ebből is látszik, hogy mennyire nehezen lehet közlekedni itt az Öntőben, és a Saághyban. Azt is látom ugye, akkor, amikor még körzetes képviselő voltam, mert hozzám is érkeztek a megkeresések, hogy a Farkas Károly utca, Szabadnép utca bevonásával kapcsolatban, de látható a menetrend módosításból, hogy ez így, ebben a formában nem váltotta be a hozzá fűzött reményeket. A változtatás következtében most 25-ös járat néven egy másik irányba, a Vasútállomás irányába használhatják, ami talán jobb kihasználást fog eredményezni, hiszen azt a másik irányt, pont azok az utasok nem használták. Itt azért megjegyzem, hogy annak idején még Koczka Tibor volt képviselőhöz érkezett egy úrnak a levele, ami megvan nekem, és az 2018-as, hogy a Farkas Károly utcába ugye fedett buszvárót kértek és kiemelt szigetű buszvárót. Hát most az idén lett több új buszmegálló, lett, ami nem kiemelt szigetet biztosít, itt elővettem, 2018 óta azt sem sikerült megoldani, pedig már 2025 van, gondolok itt a Farkas Károly-Prága utca kereszteződésénél lévő buszmegállóra, de most az idén kialakítottakra, ezek azért nem töltik be úgy a megfelelő funkciót, hogy ha egy nagy csapadék van, akkor ott azért egy elég nomád állapotú felszállási lehetőséget biztosít az utasoknak, és ez is veszélyezteti ezt a közlekedést. Köszönöm szépen első körben.

**Dr. Nemény András polgármester:** Köszönöm, Kelemen Krisztián tanácsnok úrnak adom meg a szót.

**Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok:** Köszönöm szépen a szót. Tisztelt Polgármester Úr! Tisztelt Képviselőtársaim! Nagyon sok megkeresést kaptam én is a 9-es buszjárattal kapcsolatban, főként az idősebb korosztálytól, hogy a korábbi nyomvonal, a Hunyadi, Thököly utca irányába sokkal kényelmesebb volt számunkra, hiszen nagyon sokan mennek a lakótelep irányából a belváros felé, akár orvosi rendelőbe, OTP-be, bankokba, Sparba, ügyeket intézni, és ezt a mostani időszakban nem tudták megtenni, hiszen a Szent Flórián, Rákóczi Ferenc utca felé közlekedik a 9-es járat. Hozzáteszem, ez a módosítás azt a célt szolgálja, hogy buszközlekedéssel ki tudjuk szolgálni a Víztorony és környékén élőket is. Én köszönöm szépen, hogy most visszaállítjuk a Hunyadi, Thököly nyomvonalra a 9-est, mert az látszik, hogy ez a közösség érdeke. A másik az, hogy a Blaguss jelezte felénk, hogy nagyobb volt az utas szám csökkenés a körjáratok kapcsán, mint amennyit a Kenyérvíz utca környékén élők általi utas szám növekedés hozott. És én is több megkeresést kaptam a KISZ-lakótelepről is, jelezték, hogy valóban nem működnek az álszállások, és azt a kompromisszumos megoldást találtuk ki Németh Ákos képviselőtársammal, illetve a Blaguss-szal, Horváth Soma alpolgármester úrral közösen, hogy a körjáratok fele kerül csak vissza a Károly Róbert utcai nyomvonalra, a másik fele pedig megmarad a Hunyadi úton. Tehát a Kenyérvíz utca környékén élők buszközlekedéssel történő kiszolgálása így ezáltal folyamatos marad. A másik dolog pedig, hogy én is azt gondolom, hogy európai szintű Szombathelyen a buszközlekedésünk, én is gyakran használom közlekedésre a Blaguss buszait, és én azt látom, azt tapasztalom, hogy egyre többen veszik igénybe. Mindkét gyermekem is él a 16 év alatti ingyenes buszközlekedési lehetőséggel, és azt látom, hogy valóban nagyon kényelmes a menetrend, hiszen mondhatjuk azt, hogy nagyjából az egész város területén háztól-házig tud szállítani a Blaguss buszjárat. Köszönöm szépen!

**Dr. Nemény András polgármester:** Köszönöm szépen tanácsnok úrnak, Gálffy Áron képviselő úr, parancsoljon!

**Gálffy Áron városi képviselő:** Tisztelt Polgármester Úr! Tisztelt Közgyűlés, Tisztelt Szombathelyiek! Ha van olyan téma, ami generációkat, nemektől függetlenül mindenkit összeköt Szombathelyen, és olyan, mint a foci, akkor az a közlekedés, arról mindenkinek van véleménye, mindenki hozzá tud szólni bármikor. Körzetes képviselőként nyilván az embernek foglalkozni kell a tömegközlekedést érintő kérdésekkel. Itt szeretném megköszönni Horváth Soma alpolgármester úrnak, illetve Tóth Gergely kirendeltségvezetőnek, hogy a körzetemből jelzett problémák nagy többségét sikerült orvosolni. Ilyen az iskoláskorú gyerekeknek a Külső-Nárairól, illetve az Alsóhegyi út környékéről a Reguly Iskolába való eljutásának a megkönnyítése, ez most két irányból is elérhetővé válik számukra. Illetve a tegnapi Szociális és Lakás Bizottság ülésén a Johanneum intézményvezetője is méltatta Horváth Soma alpolgármester urat, hogy a Johanneum is megközelíthető már sokkal jobban buszközlekedéssel, és ez a bizottsági ülésen el is hangzott. Ugye a menetrend módosítás egy ilyen soha véget nem érő feladat, ahogy a város is organikusan növekszik, így vissza fogunk térni időről-időre. Ezért kellett a 2 C-nél is módosítani, hiszen egy újonnan benépesült területet kellett bevonni a közlekedésbe és hát a tömegközlekedés erről szól, hogy minél több városlakót elérjünk vele, és reméljük, hogy a jövőben a városunk többletforráshoz fog jutni és akkor még jobban tudjuk bővíteni a tömegközlekedést és minél több városlakót be tudunk vonni ebbe. Köszönöm szépen!

**Dr. Nemény András polgármester:** Köszönöm képviselő úrnak. Megkérdezem, hogy bármilyen válasz, amik itt felmerültek, akkor megadom a válaszra a szót, parancsoljon.

**Tóth Gergely, a Blaguss Agora Hungary Kft. szombathelyi kirendeltségvezetője:** Köszönöm Polgármester úr! Jegy, bérlet, illetve a készpénzes vásárlás. Mi, amikor 2021-ben terveztük ezt a szolgáltatást, akkor szempont volt, hogy minél rugalmasabb, gördülékenyebb, zavar mentesebb legyen a szombathelyi közösségi közlekedés. Nehezen lehet úgy menetrendet tervezni, hogy ha nem tudjuk előre, hogy egyes megállókban mennyien szeretnének készpénzzel vásárolni. És bizony ez tud problémákat okozni, akár komolyabbakat is, elég 3-4 olyan utas, aki nem tudom, ötezressel száll fel, vissza kell adni, nyugtát kell adni, el kell utána számolni ezekkel a jegyekkel. Azt gondolom, hogy erre a problémára kialakítottunk egy viszonteladói hálózatot, 14 partnerünk van jelenleg, ahol városszerte különböző helyszíneken lehet vásárolni mind jegyet, mind bérletet készpénzért. Tehát mi úgy gondoljuk, hogy ez a megoldás jobban segíti a közösségi közlekedést, illetve a gördülékeny közösségi közlekedést, mint hogyha a régi szokások szerint az autóbuszvezetőnél lehetne továbbra is jegyet váltani. Az elektronikus jegyet sem az autóbuszvezető adja, kezeli, hanem egy erre szolgáló készülék az autóbuszokon. Alapvetően én a napi üzem során azt látom, hogy nincsenek fennakadások, nincs panasz emiatt. Meglepően kevés készpénzes észrevételt kaptunk. Akinek továbbra is szempont az, hogy minden egyes utazását akár jeggyel és készpénzzel fedezze, én ezen utasoknak azt javaslom, hogy váltsanak gyűjtőjegyet, 10 utazásra alkalmas, és gyakorlatilag ez mindig ott lehet a zsebükben, és akkor bármilyen váratlan időpontban is fel tudnak szállni autóbuszra akkor is, ha egyébként elektronikus fizetési lehetőségünk nincsen, vagy nem áll rendelkezésre. Természetesen, nyitottak vagyunk a partnerszám bővítésére is, hogyha felmerül adott városrészen igény, hogy alakítsunk ki egy együttműködést, egy viszonteladó partnerrel, akkor ezt tudjuk támogatni. Én szakmailag leginkább a menetrend tartás miatt az autóbuszos készpénzes jegyvásárlást nem támogatom, ezen okok miatt. Köszönöm szépen!

**Dr. Nemény András polgármester:** Köszönöm szépen a prezentációt is, meg a válaszokat is. Én magam annyit tennék hozzá, hogy azért azt látni kell, hogy ebben a nagyon nehéz gazdasági évben is megpróbáljuk ezt a minőségi szolgáltatást nyújtani, amit a Blaguss már önmagában garantál, de a járatok száma, az bizony erősen költségvetési kérdés is. És így indultunk el az idei évben. Azt látni kell, hogy 1,6 milliárd Ft-ot költünk közösségi közlekedésre úgy, hogy ez nem kötelező önkormányzati feladat. Amit senki nem ért a megyei jogú városok közül, hiszen mi lenne még kötelező, ha nem ez? De pár évvel ezelőtt egy törvényi előírásban a kormány azt kötelezővé tette, hogy az önkormányzatoknak elsősorban az iparűzési adóbevételükből, már a szolidaritási adó levonása után fennmaradottból, közösségi közlekedésre kell költeni. Ugye, ha kötelező feladat lenne, az állam is hozzá tenne saját részt, normatívát. Tehát az önkormányzatok, és praktikusan a megyei jogú városok azok, akik érintettek, nem kapnak egy forintot se a közösségi közlekedés támogatásához. Ugyanakkor az energiaköltségek, és hogyha csak az üzemanyagárat nézzük, hatalmasan nőttek az elmúlt években. És ezt kellene egyébként valamilyen módon kigazdálkodni. Ha azt nézzük, hogy körülbelül olyan 11,6 milliárdnyi iparűzési adóbevételből 4 milliárdnyi szolidaritási adó levonásra kerül, és abból még az 1,6 milliárdnyi közösségi közlekedésre levonásra kerül, hát innen indulunk, amikor egyébként a többi feladatot próbáljuk megtervezni, amiben még mindig nagyon sok kötelező feladathoz hozzáadott pénzt kell tenni. Mondjuk éppen csak a közétkeztetésre, ha gondolok, az önmagában több száz millió Ft. Tehát amikor mi megtervezzük egy évben a költségvetésünket, és megpróbálunk megfelelni azoknak az elvárásoknak, amit a szombathelyiek és saját magunk is támasztanak, akkor innen indulunk. És a közösségi közlekedésből is igen, muszáj volt kivennünk forrást, mert csak hogyha szinten tartottuk volna, tehát ugyanannyi lett volna, mint a korábbi évben, már az is egyébként forrás kivonás, hiszen ez minden évben nagymértékben növekszik az üzemanyag költségek miatt. De mi valójában 100 millió Ft-ot ki is vettünk a közösségi közlekedésből. És hát, amikor ezt elfogadtuk, tudtuk, ha ahhoz képest tudunk korrigálni bármilyen módon, ami racionális, sok embert érint, és nem kerül pénzbe, vagy nem sokba, akkor ezt megtesszük, erről beszélünk jelenleg. A lakossági egyeztetések lezajlottak, szeretném megköszönni Horváth Somának, Gálffy Áronnak, Szuhai Viktornak, hogy egy olyan fórumot tartottak, ahol a legtöbbet érintett problémák felmerültek, nyilván minden képviselő, ahogy Kelemen Krisztián is a saját körzetében, ránézek Németh Ákosra, és igen felmerültek kérdések. És hát menedzselni kell az egyéni képviselőnek is, hogy mi miért történik, és hogyha tudunk, akkor majd több pénz teszünk bele, akkor majd másképp fog történni, de jelenleg ebben a költségvetési helyzetben ez is csoda, hogy ezt ki tudjuk hozni belőle, úgyhogy köszönöm mindenkinek, aki ebben a munkában részt vett. És mindenkinek, kérem a szombathelyiek részéről a belátását és megértését, és azt megérteni, hogy jelen helyzetben ez is egy komoly teljesítmény. Hát ezzel a pár gondolattal együtt, még mielőtt szavaznánk Horváth Soma is mindenképpen szeretett volna szólni, így megadom neki a szót.

**Horváth Soma alpolgármester:** Köszönöm a szót polgármester úr. Tisztelt Közgyűlés! Ahogy Nemény András polgármester úr is említette, ugye kapnánk állami támogatást ehhez, és valamikor kaptunk, egészen a Covid-járványig, amikor ugye elkezdtek különböző források eltűnni a városnak a költségvetéséből. Volt külön a helyi járatos tömegközlekedéshez valamekkora támogatás, nem egy nagy, de aztán ezt nem kaptuk vissza. És egyébként a tavalyi év óta útdíjat kell fizetnie a Blaguss buszainak az állami fenntartású utakon, tehát még ez is pluszban terheli a költségvetésünket. Én azt gondolom, hogy ehhez képest a menetrend módosítás az próbált minden olyan lakossági igényt kiszolgálni, ami felmerült. Nyilván van olyan, amit pótolni kell, csak mondjuk ez is válasz arra, hogy miért használja, mondjuk kevesebb gyerek, pont képviselő úrral mikrofonon kívül beszélgettük, hogy több helyre járna a busz, meg több helyen megállna, még többen használnák, én bízom benne, hogy egyszer majd lesz olyan lehetőség, amikor minden utcát ki tud tulajdonképpen a szombathelyi közösségi közlekedés szolgálni. Az szerintem egy jó jel, amit kirendeltségvezető úr itt a prezentációban elmondott, hogy egyre többen használják az egyébként modern közösségi közlekedést Szombathelyen, köszönöm szépen!

**Dr. Nemény András polgármester:** Köszönöm alpolgármester úrnak is. És most szavazunk az I. határozati javaslatról, ez a menetrend módosítás.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**198/2025. (VI. 19.) Kgy. számú határozat**

A Közgyűlés a „Javaslat a helyi közösségi közlekedést érintő döntések meghozatalára” című előterjesztést megtárgyalta, és a BLAGUSS Agora Hungary Kft. által javasolt menetrend módosítás alapján az alábbi döntéseket hozza:

1. A Közgyűlés az előterjesztés 1. mellékletében foglalt menetrend módosítási javaslatot – 2025. augusztus 1. napjával történő üzemkezdettől – elfogadja.
2. A Közgyűlés felkéri a Blaguss Agora Hungary Kft.-t, hogy a menetrend módosítással kapcsolatos – Közszolgáltatási Szerződésben vállalt és meghatározott – feladatairól gondoskodjon.
3. A Közgyűlés felhatalmazza a Polgármestert a Közszolgáltatási Szerződés jelen határozatnak megfelelő módosításához szükséges intézkedések megtételére.

**Felelős:** Dr. Nemény András, polgármester

Horváth Soma, alpolgármester

Dr. Károlyi Ákos jegyző

(a végrehajtás előkészítéséért:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

**Határidő:** 1. pont tekintetében: azonnal

2-3. pontok tekintetében: 2025. június 30.

**Dr. Nemény András polgármester:** Következik a II. határozati javaslatunk, a beszámoló elfogadása, erről szavazunk most.

Megállapítom, hogy a testület 14 igen, 0 nem, 4 tartózkodással elfogadta a javaslatot és a következő határozatot hozta:

**199/2025. (VI. 19.) Kgy. számú határozat**

A Közgyűlés a „Javaslat a helyi közösségi közlekedést érintő döntések meghozatalára” című előterjesztést megtárgyalta, és a BLAGUSS Agora Hungary Kft. által készített, 2024. évre vonatkozó közszolgáltatási beszámolót az előterjesztés 2. mellékletében foglaltak szerint elfogadja.

**Felelős:** Dr. Nemény András, polgármester

Horváth Soma, alpolgármester

Dr. Károlyi Ákos jegyző

(a végrehajtás előkészítéséért:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**Dr. Nemény András polgármester:** Nem azt mondta Horváth Gábor, hogy egy kiváló beszámoló? Csak így megmaradt. Semmi probléma, ettől még megszavaztuk. III. határozati javaslat, az önkormányzati ellentételezés csökkentéséről szól.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**200/2025. (VI. 19.) Kgy. számú határozat**

1. A Közgyűlés a „Javaslat a helyi közösségi közlekedést érintő döntések meghozatalára” című előterjesztést megtárgyalta, és egyetért azzal, hogy a be nem szerzett elektromos MIDI buszra figyelemmel 13,75 millió Ft összeggel kerüljön csökkentésre a Blaguss Agora Hungary Kft. felé 2025. évben megfizetésre kerülő önkormányzati ellentételezés 2025. július 1. és 2025. december 31. napja között, havi egyenlő részletekben.
2. A Közgyűlés felhatalmazza a Polgármestert a Közszolgáltatási Szerződés jelen határozatnak megfelelő módosításához szükséges intézkedések megtételére.

**Felelős:** Dr. Nemény András, polgármester

Horváth Soma, alpolgármester

Dr. Károlyi Ákos jegyző

(a végrehajtás előkészítéséért:

Stéger Gábor, a Közgazdasági és Adó Osztály vezetője

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

**Határidő:** 1. pont tekintetében: azonnal

1. pont tekintetében: 2025. június 30.

***3./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára***

***Előadók:*** *Dr. Nemény András polgármester*

*Dr. László Győző alpolgármester*

*Dr. Horváth Attila alpolgármester*

*Horváth Soma alpolgármester*

***Meghívottak:*** *Gráczer György, a FALCO KC Szombathely Kft. ügyvezetője*

*Kovács Cecília, a SZOVA-Projekt Projektfejlesztési Kft. ügyvezetője*

*Németh Klára, a Fogyatékkal Élőket és Hajléktalanokat Ellátó Közhasznú NKft.  
 ügyvezetője*

*Izer Gábor, a Szombathelyi Parkfenntartási Kft. ügyvezetője*

*Keringer Zsolt, a Haladás 1919 Labdarúgó Kft. ügyvezetője*

*Grünwald Stefánia, a Savaria Turizmus NKft. ügyvezetője*

**Dr. Nemény András polgármester:** A következő napirendnél Horváth Gábor az első, aki gombot nyomott, parancsoljon képviselő úr!

**Horváth Gábor városi képviselő:**  Tisztelt Polgármester Úr! Tisztelt Közgyűlés! Hát egy filmbe illő történet volt a Haladás bennmaradása egyébként és azért az utolsó fordulókban nem kicsit vert le a víz otthon, pedig aztán ugye, azt kell, hogy mondjam, az idegenben lévő meccseknél hoztunk egy olyan győzelmet, ami azt gondolom, hogy segített. Innen is gratulálok mindenkinek, aki ez ügyben hozzátett, a csapatnak, az igazgató úrnak, a támogatóknak, akik annak idején hozzájárultak anyagilag, hogy egyáltalán fenn tudjunk maradni. Az üzleti tervvel kapcsolatban azért mégis megemlítenék egyetlen egy dolgot, amit a decemberi közgyűlésen is elmondtam, és azért arra emlékeztetném. Ugye a szponzorációs pénzbevétellel akkor úgy számoltunk, hogy 62 millió Ft 2025. I. félévében, és teljes 2025 tekintetében 145 millió Ft. És megnéztem akkor a FALCO-nak az üzleti tervében 180 millió Ft, azért a FALCO NB I-es, Bajnokok Ligájában szerepel, mi meg NB III-ban voltunk, és erős túlzásnak gondoltam akkor is, mondtam is, hogy ez így nem valós. Most ugye őszre 17 millió Ft van előirányozva, és 2025/2026-os szezonra 34 millió, tehát azért ez már sokkal jobban áll a valósághoz. De itt hívom fel a figyelmét mindenkinek, minden cégnek, hogy támogassák a Haladást, ezáltal is adjunk lehetőséget arra, hogy még több szponzort bevonzzunk, és hát ez hosszú távon így életben tartja a klubot, sok sikert kívánok a további szereplésre, és remélem a következő szezonban nem lesz ilyen úgy, hogy a vonalat átugorjuk, hanem ott a középmezőnyben valahol foglaljunk helyet és akkor már elégedettek lehetünk. Köszönöm!

**Dr. Nemény András polgármester:** Köszönöm képviselő úrnak! A helyzet az, hogy a Haladás most már, mint önkormányzati cég, a Haladás 1919-nél nyilván felelős gazdálkodást próbálunk vinni végig, és az a realitás, amit egyébként az ügyvezető úr már az elején mondott. De nyilván mi megpróbáltuk a legköltségkímélőbb megoldást létrehozni az előbb említett okok miatt, az önkormányzat gazdasági helyzete miatt, és ugye ez egy plusz kötelezettség vállalás a következő évre, hogy 50 + 50 millió Ft, körülbelül ebből lehet önkormányzati forrásként gazdálkodni, ami nem azt jelenti, hogy egy bajnokcsapatot, hanem egy középcsapatot tudunk ebből kihozni, de egy biztos bennmaradó csapatot, akkor így fogalmazok. Nyilván ehhez képest, ha több támogatást tudunk szerezni, szponzori támogatást, akkor a várakozások is tudnak nőni. Ehhez képest mi egy 50 millió Ft-ba terveztük be az egész évet, ezért tulajdonképpen azt a helyzetet állítottuk elő, hogy 25 millió Ft önkormányzati támogatásból gazdálkodott akkor az ügyvezető, 25 millió Ft pedig megmaradt. De az életszerűség azt mutatta, hogy az 50 millió az őszi szezonra is szükséges és innentől kezdve azt gondoltam én is, meg valamennyien is, hogy állítsuk be erre a ténylegesen elvárható rendre, hogy akkor 50-50, és akkor tervezhető lesz a következő időszaktól kezdve az önkormányzati támogatás. Egy NB III-as focicsapat esetén más megyei jogú városoknál is körülbelül ez a támogatás, plusz, mínusz, de inkább plusz van ehhez hozzá. Tehát ez nem egy olyan nagy nagyságrend, ami elrugaszkodott lenne a valóságtól, ugyanakkor itt kimondott cél, hogy szombathelyiek, szombathelyi kötődésű fiatalok is játszanak és kapjanak lehetőséget, és ezt a célt ebből és az egyébként meglévő - és én is felhívom mindenkinek a figyelmét, hogy lehet, és jó lenne támogatni ezt a mi csapatunkat, - szóval az egyéb szponzori támogatásokból, amiben tárgyalások vannak és vannak is komoly esélyek, ügyvezető úr ebben is jól végzi a dolgát, további forrásokat tudunk szerezni, és akkor még stabilabb lenne ennek a működése. Egyúttal tárgyalásban vagyunk továbbiakban is a Nemzeti Sportügynökséggel, azzal, hogy a stadionhasználat a későbbiekben is biztosítva legyen úgy, ahogy egyébként még a Homlok Zsolt által tulajdonolt focicsapatnak is megvolt, azaz, hogy ne kelljen plusz összeget ezért fizetni. Eddig nem fizettünk ezért összeget, és komoly reményünk van arra, hogy ez jövőre nézve is így lesz. Nyilván ez egy bonyolultabb konstrukció, hiszen a HVSE van bent birtokban, és akkor velük együtt, akik szintén nagyon korrekt módon, segítő módon állnak hozzá Bokor Zsolt vezetésével, tehát próbáljuk ezt a dolgot úgy összerakni, hogy önkormányzati költség a továbbiakban ennél több ne merüljön fel, ugyanakkor minden eszközünkkel, lehetőségünkkel megpróbáljuk támogatni a szponzorszerzést. Így áll össze a nagyobb kép, amiben persze vannak még kérdőjelek, de azt hiszem, hogy a mostani igazolási szezonhoz szükséges nekünk meghozni ezt a döntést, erre kért meg az ügyvezető úr, és meg is tesszük. Ezúton gratulálunk persze a csapatnak, hogy sikerült ezzel az egyébként nem nagy költségvetéssel és elég komoly hátrányból, amiből januárban már álltak, felálltak és kivívni az NB III-ban maradást. Most már nagyon sok szombathelyi saját csapatának érzi a Haladás 1919-et, és az lenne jó, ha ezen az úton tudnánk tovább menni. Egy évvel ezelőtt nyáron ez még csak egy remény volt, hogy idáig el tudunk jutni, most azt látjuk, hogy jó helyre került mindez. Erről szól ez a határozati javaslat. Tóth Kálmánnak adom meg a szót, frakcióvezető úr, parancsoljon!

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Köszönöm a szót polgármester úr! Tisztelt Közgyűlés! Ugye ez a napirend hat határozati javaslatot tartalmaz, és abból egy a Haladás. Nyilván felügyelőbizottsági tagként ehhez is szeretnék hozzászólni, azonban a hozzászólásom élére most nem ez kívánkozik. Egy korszak végéhez értünk, ezt nem túlzás így kijelenteni, 45 év után befejezi pályafutását a FALCO KC élén Gráczer György ügyvezető igazgató úr. Így most már ennyi idő elteltével, hogy amikor ez a döntés megszületett, már tényleg rengeteg idő eltelt, elmondhatok a kulisszatitkokról annyit, hogy tavaly szeptemberben jelezte igazgató úr, hogy tényleg az utolsó szezonját szeretné ügyvezetőként a FALCO élén eltölteni, és komoly lépéseket tett annak érdekében, hogy az utánpótlás nevelés tekintetében, ebben a körben is legyen javaslat, ezt polgármester úr majd közölni fogja természetesen úgy, ahogy az előterjesztésben ez benne van. Ezen a ponton én csak a köszönetemet szeretném kifejezni, talán a teljes város nevében, talán az önök nevében is mondhatom ezt, hiszen 45 évig vezetni egy bármilyen szervezetet, az párját ritkítja. 1980-ban alakult meg a FALCO, mint egy vállalati csapat, nem is tudom, vagy baráti szerveződés, talán akkor még csak így, és szépen lassan jutott el odáig az egyesület, hogy ma Magyarország egyik legmeghatározóbb sportszervezete, kosárlabdában feltétlenül, és azt gondolom, hogy ebben Gyuri bácsinak a szerepe elengedhetetlen volt és örökre a szombathelyi kosárlabdán rajta látható az ő kéznyoma. Ennyit szerettem volna ezzel kapcsolatban, későbbiekben még nyilván a munkát folytatjuk tovább, az a terv, hogy senior tanácsadónak ott marad a csapat mellett, természetesen, tehát az átmenetet ilyen szempontból is biztosítani kívánjuk. A Haladás tekintetében annyi, hogy felügyelőbizottsági tagtársaimmal együtt, elnök úrral, illetve Ágh Ernő képviselőtársammal együtt egy eléggé szigorú működési rendet vezettünk be minden tekintetben. Azt gondolom, hogy az a bérplafon, ami az első félévben működött, így költségvetési évről beszélek, bérplafon most is van, tehát meghatároztuk, hogy körülbelül mennyi az a pénz, amit ügyvezető úr egyébként a Haladásnál bérre fordíthat. Ez nyilván most magasabb tud lenni kicsivel, hiszen stabilizálódott az önkormányzati támogatás is, illetve valóban előremutató fejleményeket tudunk a szponzorszerzés kapcsán is. A szigorú gazdálkodást ugyanakkor továbbra is megköveteljük. Tehát az látszik, hogy a polgármester úr által említett költségvetési forrásokat nem nagyon szeretnénk, hogyha túllépné a csapat. Nem szeretnénk, és nagyon-nagy örömmel mondhatom azt, hogy - szintén kulisszatitok - amikor az ügyvezetői bér megállapításra került, akkor Keringer Zsolt maga kérte egy lényegesen alacsonyabb bér megállapítását, mint ami az eredeti előterjesztésben volt. Ez az a példamutatás szerintem, ami egy ilyen helyzetben szerintem követendő tud lenni. Úgyhogy én is köszönöm, most akkor így mind a két ügyvezetőnek az eddigi munkáját, Keringer Zsoltnak megadjuk továbbra is a támogatást abban, hogy tudjon tovább dolgozni, a FALCO-nál pedig majd az új ügyvezetőnek adjuk meg azt a támogatást, amit bízunk benne, hogy tudunk továbbra is. Köszönöm szépen polgármester úr!

**Dr. Nemény András polgármester:** Köszönöm szépen frakcióvezető úr! Nem könnyű Gráczer György munkásságáról beszélni elérzékenyülés nélkül, ezt láttam frakcióvezető úron is, de magam is azt tudom mondani, hogy emberileg is nagyon szoros, és jó viszonyban vagyunk és ez a teljesítmény, amit 45 év alatt letett az asztalra, ahová eljutott a FALCO, amit látnak az ország más részein is, sőt országhatáron kívül is, az önmagáért beszél. Nem ez a mostani Közgyűlés alkalmas arra, hogy mindezt a méltatást megtegyük, de természetesen ez meg fog történni a kellő időben. Most önmagában arról kell döntenünk, hogy mivel változás van, és az ügyvezető úr, igazgató úr maga ambicionálta ezt, nekünk a helyére kell választanunk valakit, akiben megbízunk, ez fog megtörténni és nyilván a munka fogja majd minősíteni az utódot is. És majd a méltatás a későbbiekben meg fog történni. Illés Károlynak adom meg a szót.

**Illés Károly a Költségvetési Ellenőrző Szakmai Bizottság elnöke:** Tisztelt Polgármester Úr! Tisztelt Közgyűlés! Csak a FALCO-hoz szerettem volna hozzászólni. Beszéltem a héten Gyuri bácsival, hát valóban 1980 régen volt. A teremben sokan akkor még nem is éltek és nekem azért volt szerencsém családi vonalon még az alapításról is sokat tudni és beszélgetni Gyuri bácsival az akkoriakról. De, amit itt szeretnék kiemelni, hogy valóban egy 45 éves pályafutás, az nem egy rövid pályafutás és mindannyian egyébként, amiben szerintem konszenzus van, ennek a folyamatát, illetve az ahhoz kapcsolódó sikereket folyamatosan átélhettük, ami úgy gondolom, hogy városunknak egy nagyon-nagy siker mind egyébként belföldön, mind egyébként külföldön a város hírneve tekintetében óriásit tett maga a FALCO, és annak ügyvezetője, Gráczer György. Úgyhogy én itt szeretném megragadni az alkalmat, bár tudom, hogy nem ma fogunk erről dönteni, de mindenképp szeretném javasolni Gyuri bácsit a következő díszpolgári címre és szeretném, ha ebben a közgyűlés majd egyet értene. Tudom, hogy erről nem ma szavazunk, nem is ezt várom, ez egy javaslat, amit majd akkor meg fogok tenni, amikor a díszpolgári címről esik szó, de én már most úgy gondolom, hogy ő az egyik olyan ember, aki valóban ezt méltán megérdemli, és tényleg sokat tett azért, hogy ezt a címet ő majd megkaphassa. Innen is szeretném megköszönni neki nemcsak azt a 45 évet, hanem azt, hogy továbbra is vállalja, hogy patronálja a csapatot és továbbra is részt fog venni a csapat életében. És hát bízom benne, a tudását eddig is már átadta az utódjának részben, illetve a jövőben is további sikerekhez fogja tudni hozzásegíteni. És egyébként nagyon boldog nyugdíjas éveket kívánok neki innen is.

**Dr. Nemény András polgármester:** Köszönöm szépen! Képviselő úr, amikor azt mondtam, hogy gondolkozunk arról, hogy milyen módon, milyen elismerést adjunk, nyilván ez egy városvezetésnek joga a jelölés ebben az esetben, amit én magam szeretnék majd megtenni, mert szerintem így méltó egyébként a díszpolgári címek javaslatánál is, és az összes többi ilyen javaslatnál is, akkor ez meg fog történni a kellő időben. Higgye el képviselő úr, hogy mi magunk is tudjuk, hogy mi mit ér, és hogy milyen értéke van, és mi fontos, úgyhogy anélkül, hogy bármit mondana, hogyha ilyent teszünk, akkor ez egységes javaslat, nem egy képviselői javaslatként szerepel, mert szerintem ez nem szerencsés. Annak idején volt ilyen fordított esetben, mi nem tettünk ilyen javaslatot, de volt egy már a Közgyűlésben nem ülő képviselő, aki maga javasolta Király Gábort, többször leszavazásra került a Fidesz-frakció részéről, majd utána egyszer csak a frakció terjesztette be és akkor meg megszavazásra került. Szerintem ennek a méltó módja, akkor is azt gondoltam, és most is, hogy egy egységes javaslatként kerüljön és ne bármelyik embernek egy külön javaslataként, ez nem szerencsés. De nyilván, hogyha így gondolta a képviselő úr, és most nem is teszi fel javaslatként, ennek örülök, akkor kellő időben ez meg tud történni egységesen, hogyha valóban egységesen így gondoljuk. Czeglédy Csabának adom meg a szót.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Hát annyiban hadd legyek ünneprontó, hogy szerintem túl sok díszpolgári címet adtunk ki, ezzel nyilván nem Gráczer György munkásságát és annak méltatása ellen szólok, hanem lehet, hogy csökkentenünk kell a díszpolgári címeket ahhoz, hogy újabb díszpolgári címeket tudjunk kiadni, de ez messze vezetne, ez a gondolatmenet. És akkor Haladás kapcsán, én elsősorban a képviselőtársaimnak és a városvezetésnek szeretném megköszönni, hogy másodszor is beleléptünk abba a folyóba, amiről azt gondoltuk, hogy soha többet nem fog bekövetkezni. Polgármester úr gyakorlatilag 1 évvel ezelőtt a frissen megválasztott, hatalmas többséggel megválasztott polgármesterként gyakorlatilag egy válaszút előtt volt, és én azt gondolom, hogy a város sporttörténetének és sok ezer szombathelyi szívének kedves utat választotta és utána tartotta is magát ehhez. Tehát nyilván ebben önnek, polgármester úr nagy érdeme van, de hát nyilván a képviselőtestületnek is, hiszen az összes döntést gyakorlatilag konszenzussal hoztuk meg, és én abban bízom, hogy 20 év múlva nem biztos, hogy tagja leszek a testületnek, bár még fiatalember leszek talán akkor is, de talán 20 év múlva nem kell újra megint belelépnünk ebbe a folyóba. Most bárkinek lesz többsége, még egyszer az irányítási többséget, illetve akár az üzletrész többséget ne adjuk ki a kezünkből, hiszen látjuk, hogy mi történt a Haladás kapcsán. Gyakorlatilag megteremtettük annak a lehetőségét, hogy a szombathelyi labdarúgás, ennek nyilván megyei jelentősége is van, és ehhez kapcsolódóan a szombathelyi utánpótlásképzésnek a jövőjét biztosítottuk. Eléggé zűrzavaros időket élünk most, nem akarok belemenni a részletekbe, de én azt gondolom, hogy az elkövetkezendő 1 év nem lesz könnyű semelyik labdarúgás utánpótlással is foglalkozó szervezetnek, és most egyetlenegy biztos pont van a rendszerben, az pont a Haladás 1919 Kft., és ez a mi közös érdemünk. És Keringer Zsolt ügyvezetőnek meg hadd köszönjem meg külön az elvégzett munkáját. Ami jó hír, és ezzel a felügyelőbizottság is úgymond szembesült múlt héten, hogy már 25 millió Ft-nyi aláírt támogatói, szponzori szerződéssel rendelkezik az önkormányzati Kft. Nyilván ebben én is próbálok aktív szerepet vállalni, hiszen ebben van polgármesteri és gyakorlatilag közgyűlési felhatalmazásom is, és az a tervünk Keringer Zsolttal, hogy legalább 40 millió Ft-nyi szponzori támogatást fogunk összegyűjteni, de ez több is lehet. És azt azért elmondanám, hogy megcélozhatjuk az NB II-be feljutást akkor, ha a játékosok odateszik magukat, egyre több szurkoló fog kijönni, az egyre több szurkoló alapján meg egyre több támogató fogja azt gondolni, hogy egyébként érdemes ehhez pénzt adni. Én azt gondolom, hogyha tele lelátókkal fognak a szombathelyi vas megyei vállalkozók találkozni és azok a sportfinanszírozással foglalkozó országos szervezetek majd megnézik a 300 fős NB I-es nézős csapatokat, meg megnézik a több ezer szombathelyit, és akkor igazándiból nem az számít, hogy NB I, vagy NB III, hanem egyébként hol találkoznak, mondjuk az adott hirdetőnek a reklámjaival. Én azt gondolom, hogyha folyik be plusz pénz, akkor egyébként meg lépkedhetünk felfele, nyilván a 100 éves hagyományaink alapján nem az NB III-ban van a helye a szombathelyi labdarúgócsapatnak, de ha mi nem vagyunk, és akkor hadd veregessem meg a közös vállunkat, ha mi nem vagyunk, akkor gyakorlatilag ez már mind múlt idő lenne. Úgyhogy azt gondolom, hogy ebben nagyon komoly szerepünk volt. Az ügyvezetőnek, meg a segítőinek meg mindent meg kell tenni, hogy minél kevesebb közpénzt kelljen erre fordítani. Abban meg mindenkinek igaza van, hogy az élvonalbeli labdarúgás vonatkozásában közpénz kímélő módon kell eljárni, de mellette meg felelősségünk van arra, hogy ha nincs labdarúgás, akkor nincs labdarúgás utánpótlás képzés, de nem megyek bele a részletekbe, szerintem ezt mindenki unalomig ismeri. Örülök, hogy itt vagyunk stabil pontként. Hadd köszönjem én is meg Gráczer Györgynek a munkáját, ugye 4 évig, amikor a sportért is felelős alpolgármester voltam, akkor nemcsak a Haladás ügyeit menedzselgettem, hanem meghallottam Tóth Kálmánék szavát és nagyon odatettem magamat a FALCO-ért, most cserébe a Kálmánék is odateszik magukat a Haladásért, úgyhogy kölcsönkenyér pozitívan visszajár, ezt köszönöm. Volt időm együtt dolgozni Gráczer Györggyel, sokat veszekedtünk, sokat morogtunk, de én azt gondolom, hogy volt az akkori munkának közös eredménye és amikor ilyen vad elképzeléseim voltak, minthogy Scotty Pippent egy 3-4 meccsre hozzuk el Szombathelyre, mert lett volna rá lehetőségünk, akkor például ezt megakadályozta. Úgyhogy Gráczer György az, aki egyébként „nem”-eket is tudott mondani városvezetőknek, vagy politikusoknak, úgyhogy talán ennek, hogy ő „nem”-eket is tudott mondani, nemcsak „igen”-eket, talán ennek is köszönhető, hogy a FALCO soha nem látott sikereket tudott elérni. És bár zöld-fehér vér csörgedezik az ereimben, azért én a Haladás munkacsarnokban ott voltam a 80-as évek végén, 1990-91 környékén a FALCO meccsein, úgyhogy nekem is eléggé régi kötődésem van hozzá, úgyhogy hajrá FALCO, hajrá Haladás!

**Dr. Nemény András polgármester:** Köszönöm szépen elnök úrnak, a vitát lezárom. Azon gondolkoztam, hogy most sokkal olcsóbban el lehetne hozni Scotty Pippent szerintem, csak valószínűleg a haszna kisebb lenne. De hát marketingértéke még mindig van, úgyhogy akár a Haladáshoz is, ha így nézzük. Én azt gondolom, hogy valamennyiünknek, attól függetlenül, hogy most éppen melyik csapat a szíve csücske, mert minden önkormányzati csapatért, és minden szombathelyi csapatért kell szorítani, úgyhogy nekem például a telefon borítóm most már így is néz ki. Eddig FALCO volt, FALCO és Haladás lett, ezzel is mutatva, hogy mindenki egyformán fontos, és köszönöm is Keringer Zsoltnak, hogy kitalálta a vágyaimat és ezt megkaptam. És innentől kezdve ezt hordani kell. Most pedig szavazni fogunk, az I. határozat a SZOVA Projekt Kft. végelszámolásáról szól.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**201/2025. (VI. 19.) Kgy. sz. határozat**

Szombathely Megyei Jogú Város Közgyűlése a **SZOVA-Projekt Projektfejlesztési Kft.** végelszámolással történő megszüntetésével kapcsolatos tájékoztatót megtárgyalta, és tudomásul veszi.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Kovács Cecília, a társaság ügyvezetője)

**Határidő:** azonnal

**Dr. Nemény András polgármester:** A II. határozati javaslatunk a FÉHE cégnév, törvénymódosítás.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**202/2025. (VI. 19.) Kgy. sz. határozat**

1./ Szombathely Megyei Jogú Város Közgyűlése úgy határoz, hogy a Fogyatékkal Élőket és Hajléktalanokat Ellátó Közhasznú Nonprofit Kft. cégneve az Alaptörvény XV. cikk alapjogok biztosításáról szóló (5) bekezdésére hivatkozva módosuljon Fogyatékossággal Élőket és Hajléktalanokat Ellátó Közhasznú Nonprofit Kft. elnevezésre.

2./ A Közgyűlés úgy határoz, hogy a Fogyatékkal Élőket és Hajléktalanokat Ellátó Közhasznú Nonprofit Kft. rövidített elnevezése FÉHE Nonprofit Kft.-re módosuljon.

3./ A Közgyűlés felhatalmazza a társaság ügyvezetőjét, hogy a névváltoztatással kapcsolatos intézkedéseket megtegye. A Közgyűlés felhatalmazza a polgármestert, hogy a társaság alapító okiratának módosítását aláírja.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Vinczéné Dr. Menyhárt Mária, az Egészségügyi és Közszolgálati Osztály vezetője

Németh Klára, a társaság ügyvezetője)

**Határidő:** azonnal

**Dr. Nemény András polgármester:** A III. határozati javaslat, az a bizonyos ügyvezető váltás, 2025. július 1-jétől 2026. június 30. napjáig, tehát ez egy 1 éves kinevezés, az elmúlt években szintén így volt, határozott időtartamra, Gábor Mátét javasoljuk, havi bruttó 1.000.000,- Ft díjazás esetében, ahogy a többi cégvezető esetében is ez történt és történik, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**203/2025. (VI. 19.) Kgy. sz. határozat**

1./ Szombathely Megyei Jogú Város Közgyűlése úgy határoz, hogy a FALCO KC Szombathely Sportszolgáltató Kft. ügyvezetőjének 2025. július 1. napjától 2026. június 30. napjáig terjedő határozott időtartamra Gábor Mátét választja meg munkaviszony keretében, havi bruttó 1.000.000,- Ft díjazás ellenében. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra.

2./ A Közgyűlés felkéri a polgármestert, hogy az 1./ pontban megválasztott ügyvezető munkaszerződését aláírja.

3./ A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** 1./ azonnal

2./ 2025. július 1.

3./ 2025. július 15.

**Dr. Nemény András polgármester:** Maga Gráczer ügyvezető úr is őt javasolta, egyébként ott dolgozik a FALCO-nál, a FALCO család tagja már régóta, angolul beszélő, tárgyalóképes, és sok minden, végigment a ranglétrán, a bizalmunk benne van.

Következő a IV. határozati javaslatunk a Haladás 1919 Labdarúgó Kft-re vonatkozó javaslat, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**204/2025. (VI. 19.) Kgy. sz. határozat**

1./ Szombathely Megyei Jogú Város Közgyűlése a Haladás 1919 Labdarúgó Kft. 2025/2026. évi üzleti tervét az előterjesztés 2. számú melléklete alapján javasolja elfogadni a társaság taggyűlésének azzal, hogy ha az önkormányzat közreműködésével szponzori támogatásban részesül a Kft., a szponzorációs támogatás összege az önkormányzati támogatás összegét csökkenti.

2./ A Közgyűlés felhatalmazza a Haladás 1919 Labdarúgó Kft. ügyvezetőjét, hogy azokkal a játékosokkal, akiknek a jövőbeni értékesítésére reális lehetőség van, több évre kössön szerződést úgy, hogy az nem jelenthet többlettámogatási igényt a 2025. évi önkormányzati támogatáshoz viszonyítva.

3./ A Közgyűlés javasolja a társaság taggyűlésének, hogy a Haladás 1919 Labdarúgó Kft. ügyvezetőjének díjazása 2025. július 1. napjától havi bruttó 225.000,- Ft összegben kerüljön megállapításra. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra.

4./ A Közgyűlés javasolja a taggyűlésnek, hogy hatalmazza fel a társaság ügyvezetőjét a 12/2025. (I. 30.) Kgy. sz. határozat alapján a módosításokkal egységes szerkezetű társasági szerződés aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Keringer Zsolt, a társaság ügyvezetője)

**Határidő:** társaság taggyűlése

**Dr. Nemény András polgármester:** Jön az V. határozati javaslatunk a Savaria Turizmus Nonprofit Kft. pályázatáról szóló javaslat, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**205/2025. (VI. 19.) Kgy. sz. határozat**

1./ Szombathely Megyei Jogú Város Közgyűlése javasolja a Savaria Turizmus Nonprofit Kft. taggyűlésének jóváhagyásra, hogy a társaság a Nemzeti Kulturális Alap Közösségi Programok és Fesztiválok Kollégiuma által kiírt 506107/263 kódszámú felhívásra pályázatot nyújtson be.

2./ A Közgyűlés jóváhagyja, hogy a pályázatban előírt 25 %-os kötelező saját forrás – 2.500.000,- Ft – biztosítéka az önkormányzat 2025. évi költségvetésről szóló 4/2025. (II. 28.) önkormányzati rendeletében jóváhagyott önkormányzati támogatás terhére történjen, azzal, hogy további önkormányzati forrást nem igényel.

**Felelős:**  Dr. Nemény András polgármester

Horváth Soma alpolgármester

Dr. Károlyi Ákos jegyző

(végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Grünwald Stefánia, a társaság ügyvezetője)

**Határidő:** társaság taggyűlése

**Dr. Nemény András polgármester:** VI. határozati javaslatunk a Szombathelyi Parkfenntartási Kft.-vel kötött egyszeri bérkiegészítésre vonatkozó javaslat, erről szavazunk most.

Megállapítom, hogy a testület 17 egyhangú igen szavazattal – *1 képviselő nem vett részt a szavazásban* – elfogadta a javaslatot és a következő határozatot hozta:

**206/2025. (VI. 19.) Kgy. sz. határozat**

1./ A Közgyűlés a Szombathelyi Parkfenntartási Kft.-vel kötött vállalkozási szerződés módosítására tett javaslatot megtárgyalta és úgy dönt, hogy a város közterületein végzett parkfenntartási szolgáltatás elvégzésére a 2025. évi szerződésben szereplő keretösszeget – az alkalmazottak egyszeri bérkiegészítése érdekében – bruttó 17.500.000 Ft-tal megemelve összesen bruttó 567.500.000 Ft keretösszeget biztosít.

2./ A Közgyűlés a keretösszeg megemelésének forrását a soron következő költségvetési rendelet módosításakor biztosítja.

3./ A Közgyűlés jóváhagyja a vállalkozási szerződés 29. pontjában a keretösszeg fentiek szerinti módosítását, továbbá azt, hogy a vállalkozási szerződés 1. számú melléklete helyébe az előterjesztés 3. számú mellékletét képező „Parkfenntartási munkatípusok” táblázata lépjen. A Közgyűlés felhatalmazza a polgármestert a szerződés módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Gyuráczné Dr. Speier Anikó, Városüzemeltetési és Városfejlesztési Osztály vezetője

Stéger Gábor a Közgazdasági és Adóosztály vezetője

Izer Gábor Nándor, a Szombathelyi Parkfenntartási Kft. ügyvezetője)

**Határidő:** 1., 3./ azonnal

2./ a költségvetési rendelet soron következő módosítása

**Dr. Nemény András polgármester:** Ezzel ennek a napirendnek a végére értünk, most az a kérdés, hogy belevágjunk-e még egy napirendi pontba, ha hosszabb lesz, akkor nem. Nem? Akkor vágjunk bele?

**Mikrofon nélkül Illés Károly a Költségvetési Ellenőrző Szakmai Bizottság elnöke:** Igen!

**Dr. Nemény András polgármester:** Akkor a 4. számú napirendi pontunkat még megtárgyaljuk.

***4./ Javaslat ingatlanokkal kapcsolatos döntések meghozatalára***

***Előadók:*** *Dr. Nemény András polgármester*

*Dr. Horváth Attila alpolgármester*

**Dr. Nemény András polgármester:** Akkor a következő napirendünknél Illés Károlynak adom meg a szót!

**Illés Károly a Költségvetési Ellenőrző Szakmai Bizottság elnöke (bizottsági elnöki hozzászólás):** Tisztelt Polgármester Úr! Tisztelt Közgyűlés! Bizottsági határozatot szeretnék ismertetni, kettőt is. Az ingatlanokkal kapcsolatos döntések kapcsán felmerült a Dolgozók úti ingatlanok értékesítése tekintetében a Potyondi-mocsár közelsége, és az egyik bizottsági tagtársunk hívta fel erre a figyelmet. Született egy olyan határozat, a 120/2025. Költségvetési Ellenőrző Szakmai Bizottság javaslata a „Javaslat ingatlanokkal kapcsolatos döntések meghozatalára” című előterjesztés tekintetében, hogy az egyes ingatlanok értékesítésére vonatkozó pályázati felhívásokkal kapcsolatban javasolja a Közgyűlésnek, hogy a Dolgozók útja 3785/349, 351, 352 hrsz.-ú ingatlanok pályázati felhívása esetében a pályázók készítsenek környezetvédelmi hatástanulmányt a tervezett építkezés Potyondi-mocsár élővilágára gyakorolt hatására vonatkozóan. Ez volt egy javaslat. A bizottság másik határozati javaslata a 121/2025., szintén „Javaslat ingatlanokkal kapcsolatos döntések meghozatalára”című előterjesztést megtárgyalta és az egyes ingatlanok értékesítésére vonatkozó pályázati felhívások jóváhagyásáról szóló I. számú határozati javaslatot a Közgyűlésnek nem javasolja elfogadásra. Köszönöm szépen!

**Dr. Nemény András polgármester:** Köszönöm, tudomásul vesszük, jelentkezőt nem látok, a vitát lezárom. Én tájékozódtam, a jó szándékú, de valójában értelmetlennek tűnő javaslat volt ez a Potyondi-mocsárra vonatkozó javaslat. Hogy miért is, megkérem főépítész asszonyt, hogy röviden erre reagáljon, hogy mégis szakmai válasz jöhessen és ne más, és akkor utána szavazunk.

**Sütő Gabriella főépítész:** Tisztelt Polgármester Úr! Tisztelt Közgyűlés! Az érintett ingatlanok az Oladi-lakótelepen találhatók a Dolgozók útja, az Ernuszt Kelemen körforgalom, illetve körforgalomból kihaladó Muskátli utca által határolt tömbben. Ezekre az ingatlanokra a jelenleg hatályos rendezési terv alapján kisvárosi lakott területnek az előírásai vonatkoznak. Amúgy az egész Oladi-lakótelep lévén nagyvárosi besorolásban egy sokkal intenzívebb módon beépíthető terület, mint ezek az ingatlanok. Ennek a területnek a rendezési tervi módosítását a közgyűlés 2023. decemberében fogadta el és 2024. februárjától hatályos ez a kisvárosi előírás. Amúgy a rendezési tervmódosítás a kormányrendeletnek megfelelően történt. Megkerestük az államigazgatási szerveket, köztük a Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztályát. A kormányhivatal a rendezési terv módosítása során természetvédelmi szempontból a következő állásfoglalást adta: Szombathely Megyei Jogú Város belterület és külterület ingatlanjai nem állnak európai közösségi jelentőségű természetvédelmi oltalom alatt, országos jelentőségű egyedi jogszabállyal védett természeti terület a Kámoni Arborétum és a Potyondi-mocsár. A lápterület az ökológiai hálózat puffer területébe is tartozik, a város bel- és külterületének kis hányada tartozik tájképvédelmi övezetbe. A jelenlegi módosítás nem tartalmaz olyan beruházást, ami jelentős környezeti hatással járna. Természetesen ehhez a szokásos munkafüzethez, ami mindig a közgyűlési előterjesztés mellékletét képezi, a véleményezési szakaszban készült környezeti értékelés, ezt a környezeti értékelést küldtük meg az eljárás során a Környezetvédelmi Hatóságnak, akik természetvédelmi, levegőtisztaság védelmi, zajvédelmi szempontból véleményezték a módosítási tervezetet, és a benyújtott dokumentációban foglaltakat környezetvédelmi, táj- és természetvédelmi szempontból kikötés nélkül elfogadták. Tehát azt gondolom, hogy ha van egy rendezési terv, és van egy rendezési tervi módosítás, akkor az ehhez kapcsolódó környezeti értékelés alapján a hatóság modellezi a várható terhelést, és ennek megfelelően vizsgálja, hogy a rendezési terv elfogadható-e, vagy sem. Nem egy konkrét építés megkezdésekor van szükség ennek a vizsgálatára, hanem azt megelőzően, amikor a jogszabályt, ami a mindenkori tulajdonosok számára jogokat és kötelezettségeket egyaránt megállapít, amikor ezt előirányozzuk, és ugye szokás mondani, hogy a rendezési terv előírásai alapján, utána az adott terület beépíthető. Láthatóan a Környezetvédelmi Hatóság nem tartotta fontosnak, és szükségesnek sem tartotta, gondolom különös tekintettel arra, hogy környezeti vizsgálatot mondjuk erősen környezeti szennyezést jelentő tevékenységek esetében szokás lefolytatni, mondjuk egy ipari tevékenység, aminek mondjuk zajterhelése és jelentős környezetvédelmi terhelése van. Ezen a kisvárosias lakott területen lakóépületeket lehet építeni, azokat is szolidabb mutatók mentén, mint ami az Oladi-lakótelep többi részén van. Tehát lakóépületekből olyan fajta környezeti terhelés nem várható, ami mondjuk a Potyondi-mocsárra hatást jelenhetne környezetvédelmi szempontból. Forgalmi szempontból, ami a környezetre hatást jelent, az nyilván, hogy az új házakból mondjuk plusz forgalom és plusz gépkocsi forgalom fog származni. Erre azt tudom mondani, hogy ez a terület, amiről beszélünk, ez eddig is, a korábbi rendezési tervek szerint is lakott terület volt. Van egy meglévő úthálózata, ez már telekkönyvileg is ki van alakítva, tehát a Földhivatalban bejegyzett ingatlanokról van szó. Az ingatlanok forgalmát a meglévő, az autómosó melletti útcsatlakozáson keresztül a Dolgozók útjára fogja kivezetni az úthálózat, és amúgy pedig az egész Oladi-lakótelepnek a közúti kapcsolata, illetve a város egészébe való bekötése megoldott. Most ennek a területnek tervezett beépítése nem jelent olyan arányú városfejlesztést, beépítést, amit környezeti hatásként érdemes volna vizsgálni.

**Dr. Nemény András polgármester:** Köszönöm főépítész asszonynak a választ, ennek megfelelően én magam nem javaslom ennek a módosító javaslatnak az elfogadását, ahogy a másiknak sem, de ettől természetes még feltesszük szavazni. Már itt a vitát közben lezártam. Vagy már szavazott a képviselő úr?

**Mikrofon nélkül** **Dr. Czeglédy Csaba a Szociális és Lakás Bizottság elnöke:** Hozzá szeretnék szólni…

**Dr. Nemény András polgármester:** Lezártam, és utána szólt hozzá, ez volt a mondás, úgyhogy ezt már nem nyitom fel, ha nem haragszik, úgyhogy szavazni fogunk.

*Mikrofon nélkül Dr. Czeglédy Csaba a Szociális és Lakás Bizottság elnöke mond valamit*

**Dr. Nemény András polgármester:** Egészen nyugodtan. Az I. határozati javaslathoz tett módosító javaslat, ez a Potyondi-mocsaras, erről szavazunk most.

**Dr. László Győző alpolgármester:** Tisztelt Polgármester Úr! Tisztelt Közgyűlés! Némi félreértés volt a frakcióban, úgyhogy én javaslok egy újraszavazást, legyen szíves elrendelni.

**Dr. Nemény András polgármester:** Igen, akkor elrendelem az új szavazást. Tehát ez az a módosító javaslat, a Potyondi-mocsárral kapcsolatban, amire főépítész asszony azt mondta, hogy egyébként nincsen relevanciája. Én pedig szakmai alapon nem támogatom. Erről szavazunk.

Megállapítom, hogy a testület 5 igen, 5 nem, 8 tartózkodással nem szavazta meg a módosító javaslatot.

**Dr. Nemény András polgármester:** Most jön az I. határozati javaslat, ez pedig a kiküldöttek szerint az értékesítésekről szól, erről szavazunk most.

Megállapítom, hogy a testület 13 igen, 4 nem, 1 tartózkodással elfogadta a javaslatot és a következő határozatot hozta:

**207/2025. (VI.19.) Kgy. számú határozat**

1. A Közgyűlés a Szombathely, Dolgozók útja 3785/349 hrsz.-ú, 3785/350 hrsz.-ú, 3785/351 hrsz.-ú és 3785/352 hrsz.-ú ingatlanok liciteljárás útján, egyben történő értékesítésére vonatkozóan az előterjesztés 1. sz. melléklete szerinti pályázati felhívást – 436.052.400,- Ft + ÁFA vételárral – jóváhagyja.
2. A Közgyűlés a Szombathely, Kilátó utca 4370 hrsz.-ú ingatlan liciteljárás útján történő értékesítésére vonatkozóan az előterjesztés 3. sz. melléklete szerinti pályázati felhívást – 36.509.000,- Ft + ÁFA vételárral – jóváhagyja.
3. A Közgyűlés a Szombathely, Oroszlán utca 11662 hrsz.-ú ingatlan liciteljárás útján történő értékesítésére vonatkozóan az előterjesztés 5. sz. melléklete szerinti pályázati felhívást – 40.106.000,- Ft + ÁFA vételárral – jóváhagyja.
4. A Közgyűlés a Szombathely, Szent István király utca 11839 hrsz.-ú ingatlan liciteljárás útján történő értékesítésére vonatkozóan az előterjesztés 7. sz. melléklete szerinti pályázati felhívást – 32.353.000- Ft + ÁFA vételárral – jóváhagyja.
5. A Közgyűlés a Szombathely, Rumi Külső út 12083/1 hrsz.-ú ingatlan liciteljárás útján történő értékesítésére vonatkozóan az előterjesztés 9. sz. melléklete szerinti pályázati felhívást – 83.073.000,- Ft + ÁFA vételárral – jóváhagyja.
6. A Közgyűlés a Szombathely, Nárai utca 4751/5 hrsz.-ú ingatlan 27733/29727 arányú tulajdoni hányadának liciteljárás útján történő értékesítésére vonatkozóan az előterjesztés 11. sz. melléklete szerinti pályázati felhívást – 542.087.931,- Ft + ÁFA vételárral – jóváhagyja.
7. A Közgyűlés a Szombathely, Király utca 17. fszt. 3. szám alatti, 6225/A/3 hrsz.-ú ingatlan liciteljárás útján történő értékesítésére vonatkozóan az előterjesztés 13. sz. melléklete szerinti pályázati felhívást –106.500.000,- Ft + ÁFA vételárral – jóváhagyja.
8. A Közgyűlés a Szombathely, Kálvária utca 2/A. fszt. 4. szám, 5635/A/4 hrsz.-ú ingatlan liciteljárás útján történő értékesítésére vonatkozóan az előterjesztés 15. sz. melléklete szerinti pályázati felhívást –31.946.000,- Ft + ÁFA vételárral – jóváhagyja.
9. A Közgyűlés a Szombathely, Hollán Ernő utca 7. fszt. 10. szám, 5905/A/10 hrsz.-ú ingatlan liciteljárás útján történő értékesítésére vonatkozóan az előterjesztés 17. sz. melléklete szerinti pályázati felhívást –31.400.000,- Ft + ÁFA vételárral – jóváhagyja.
10. A Közgyűlés a Szombathely, Március 15. tér 1. fszt. 6. szám alatti, 6123/A/52 hrsz.-ú ingatlan liciteljárás útján történő értékesítésére vonatkozóan az előterjesztés 19. sz. melléklete szerinti pályázati felhívást –35.000.000,- Ft + ÁFA vételárral – jóváhagyja.
11. A Közgyűlés a Szombathely, Fő tér 40. I. emelet szám alatti, 6501/A/4 hrsz.-ú ingatlan liciteljárás útján történő értékesítésére vonatkozóan az előterjesztés 21. sz. melléklete szerinti pályázati felhívást –116.200.000,- Ft + ÁFA vételárral – jóváhagyja.
12. A Közgyűlés a Szombathely, Puskás Tivadar utca 3-5/I. szám alatti, 7311/A/9 hrsz.-ú ingatlan liciteljárás útján történő értékesítésére vonatkozóan az előterjesztés 23. sz. melléklete szerinti pályázati felhívást –394.860.000,- Ft + ÁFA vételárral – jóváhagyja.
13. A Közgyűlés a Szombathely, Puskás Tivadar utca 3-5/D. szám alatti, 7311/A/4 hrsz.-ú ingatlan liciteljárás útján történő értékesítésére vonatkozóan az előterjesztés 25. sz. melléklete szerinti pályázati felhívást –421.103.000,- Ft + ÁFA vételárral – jóváhagyja.
14. A Közgyűlés a Szombathely, Petőfi Sándor utca 8. fszt. 1. alatti, 6021/A/8 hrsz.-ú ingatlan liciteljárás útján történő értékesítésére vonatkozóan az előterjesztés 27. sz. melléklete szerinti pályázati felhívást – 95.511.000,- Ft + ÁFA vételárral – jóváhagyja.
15. A Közgyűlés a Szombathely, Ady tér 40. szám alatti, 6023/6/A/61 hrsz.-ú ingatlan liciteljárás útján történő értékesítésére vonatkozóan az előterjesztés 29. sz. melléklete szerinti pályázati felhívást –79.500.000,- Ft + ÁFA vételárral – jóváhagyja.
16. A Közgyűlés a Szombathely, Bejczy u. 1-3. fsz. 9. szám alatti, 6490/A/9 hrsz.-ú ingatlan liciteljárás útján történő értékesítésére vonatkozóan az előterjesztés 31. sz. melléklete szerinti pályázati felhívást –350.000.000,- Ft + ÁFA vételárral – jóváhagyja.
17. A Közgyűlés a Szombathely, Welther K. u. 4. szám alatti, 6790/2 hrsz.-ú ingatlan liciteljárás útján történő értékesítésére vonatkozóan az előterjesztés 33. sz. melléklete szerinti pályázati felhívást – 266.753.700,- Ft + ÁFA vételárral – jóváhagyja.
18. A Közgyűlés felkéri a polgármestert és a SZOVA Nonprofit Zrt. vezérigazgatóját az ingatlanok értékesítésére vonatkozóan a pályázatok kiírására, a bérlők értesítésére, valamint az elővásárlásra jogosultak nyilatkozatainak beszerzésére; továbbá a Közgyűlés felkéri a polgármestert, hogy a Szombathely, Bejczy u. 1-3. fsz. 9. szám alatti, 6490/A/9 hrsz.-ú ingatlan értékesítésére vonatkozó pályázati felhívás MNV Zrt. részére történő megküldéséről is gondoskodjon.
19. A Közgyűlés a Vagyonrendelet 14/B. § (2) bekezdése alapján úgy dönt, hogy a nettó 100 millió Ft feletti minimum vételárral meghirdetett ingatlanok esetében a pályázati felhívás két ingatlanforgalmazással foglalkozó online hirdetési felületen is jelenjen meg.
20. A Közgyűlés felhatalmazza a Gazdasági és Jogi Bizottságot, hogy a bruttó 35 millió forint feletti vételárral meghirdetett ingatlanok esetében a pályázatok érvényességéről legkésőbb 2025. szeptember 30. napjáig döntsön.
21. A Közgyűlés felkéri a polgármestert és a SZOVA Nonprofit Zrt. vezérigazgatóját, amennyiben a pályázati eljárás eredménytelenül zárul, úgy gondoskodjon az előterjesztés mellékleteivel egyező tartalommal a pályázatok további kiírásáról. A Közgyűlés felkéri a polgármestert és a SZOVA Nonprofit Zrt. vezérigazgatóját, amennyiben az aktualizált forgalmi érték változik, az új pályázatot ismét terjessze a Közgyűlés elé.

**Felelős:**  Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Kovács Cecília, a SZOVA NZrt. vezérigazgatója

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**Dr. Nemény András polgármester:** Jön a II. határozati javaslat, a Zarkaházi Szily-kastélyon fennálló ingyenes használati jogra vonatkozó javaslat, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**208/2025. (VI.19.) Kgy. számú határozat**

1. Szombathely Megyei Jogú Város Közgyűlése a Gyöngyöshermán-Szentkirályi Polgári Kör Szombathely, 11967/2 hrsz.-ú, természetben a Győzelem utca 1. szám alatt található, 3213 m² alapterületű műemlék ingatlanon (Zarkaházi Szily-kastély) fennálló ingyenes használati jogviszonyát a nemzeti vagyonról szóló 2011. évi CXCVI törvény 11. § (13) bekezdése, a Magyarország helyi önkormányzatairól szóló 2011. évi CLXXXIX. törvény 13. § 7. pontja, valamint a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján 2035. augusztus 31. napjáig terjedő határozott időtartamra meghosszabbítja.

Egyebekben a használatba-adási megállapodás változatlan tartalommal marad hatályban.

1. A Közgyűlés felhatalmazza a polgármestert az ingyenes használatra vonatkozó szerződés módosításának aláírására.

**Felelős:**  Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**Dr. Nemény András polgármester:** A következő, III. határozati javaslat, a Pap árok mederrendezéséhez szükséges beavatkozások és forrás tekintetében, ami egy komoly vállalásunk, de egy egész városrész számára fontos egyébként, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**209/2025. (VI.19.) Kgy. számú határozat**

1. A Közgyűlés a Pap árok mederrendezéséhez szükséges beavatkozások elvégzésére tett javaslatot megtárgyalta és úgy dönt, hogy Pap árok állapotának javításához, befogadóképességének növeléséhez, mederkotrásához az előterjesztésben foglaltak szerint legfeljebb 40 millió forint összegű költségvetési forrást biztosít.
2. A Közgyűlés egyetért azzal, hogy az előterjesztésben foglaltak szerinti megállapodás a Vízügyi Igazgatósággal megkötésre kerüljön.
3. A Közgyűlés felhatalmazza a polgármestert a szerződés aláírására.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Gyuráczné Dr. Speier Anikó, Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** folyamatos

**Dr. Nemény András polgármester:** Ezzel a napirendi pontunk végére értünk, és szünetet fogok most elrendelni, kettő órakor folytatjuk.

*Polgármester úr 12 óra 14 perckor szünetet rendel el.*

*A Közgyűlés szünet után 16 fő jelenlétében 14 óra 14 perckor folytatja munkáját.*

**Dr. Nemény András polgármester:** Az ülés délutáni részét megnyitom. Megállapítom, hogy határozatképesek vagyunk. Most nem tudom, hogy Czeglédy Csabának benyomva maradt a gombja, vagy még a meg sem nyitott napirendi ponthoz akar hozzászólni?

**Mikrofon nélkül** **Dr. Czeglédy Csaba a Szociális és Lakás Bizottság elnöke:** Az előző napirendi ponthoz.

**Dr. Nemény András polgármester:** Hányas napirendi ponthoz is?

**Mikrofon nélkül** **Dr. Czeglédy Csaba a Szociális és Lakás Bizottság elnöke:** A 4-eshez.

**Dr. Nemény András polgármester:** Tényleg, még van egy ilyen restancia.

***5./ Javaslat önkormányzati rendeletekkel kapcsolatos döntések meghozatalára***

***Előadók:*** *Dr. Nemény András polgármester*

*Dr. László Győző alpolgármester*

*Dr. Horváth Attila alpolgármester*

*Dr. Károlyi Ákos jegyző*

**Dr. Nemény András polgármester:** Akkor az 5. napirendi pontunkat megnyitom, és Czeglédi Csabának adom meg a szót.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Nagyon megengedően fogalmazva, nem figyeltem rendesen, hogy be lett rekesztve a vita a 4-es napirendi pontnál. Picit szomorúan konstatáltam, hogy üres fülekre találtak a pár hónappal ezelőtt általam elmondottak, de szeretném, ha a jövőben, az elkövetkezendő hónapokban megvizsgálásra kerülne, hogy amennyiben olyan ingatlant értékesítünk, amelyre potenciálisan társasházakat építhet a vásárló, akkor a pályázati feltételekben legyen benn, hogy az önkormányzatunk számára, neki, a meghatározott lakásszám „x” hányadát rendelkezésünkre kell bocsátania. Nem ismétlem meg a korábbi közgyűlésen elmondott példámat, tőlünk nyugatabbra, londoni példát hoztam elő, az önkormányzat így szerez újabb és újabb önkormányzati lakásokat. Ugye most is megpályáztatunk egy olyan ingatlan területet, amire várhatóan társasházakat fognak építeni. Én az gondolom, és akkor itt áttérek az 5. napirendi pontra, a 5. napirendi pontban egy rendeletmódosítás teljesen újszerű, nincs nagyon rá példa, Magyarországon talán nincs, de az előzőekben elmondottakra, tehát az, hogy társasház építés esetén az önkormányzat lakásokat, vagy bérlő kijelölési jogot kap a vállalkozótól, vagy az építési vállalkozótól, erre van példa, ha Magyarországon nem is, Nyugat-Európában igen. Tehát én kérem ennek a megvizsgálását, mert, nem részletezem, de rossz a helyzet az egyre több lakhatási krízishelyzetbe kerülő embernél, és a városunk területe, illetve a beépíthető terület pedig fogyni fog. Én azt gondolom, hogy ennek a szokását kialakíthatjuk a jövőre nézve, 10-20 év múlva ez simán lehet, hogy a hétköznapi szokásaink része lesz, hogy így értékesítünk telkeket. Az 5. napirendi pontnál hadd köszönjem meg a városvezetés, illetve a hivatal konstruktív együttműködését. Jegyző úr is megerősítette, meg talán osztályvezető asszony is, hogy arra, amit remélhetőleg megszavaz rendeletmódosítást a közgyűlés, erre Magyarországon nincs példa, egyre nagyobb problémát okoz, hogy nők, párok, hiába szeretnének gyermeket, nem tudnak gyermeket vállalni az egyre növekvő meddőségi problémák miatt, ugye az előterjesztésben számszakilag alá is van támasztva. És egyébként azzal a plusz nehézséggel is megküzdenek, hogy hiába szeretnének gyermeket, nem lehet gyermekük, és egyébként a szociális gondoskodásunkból is kizáródnak. Ugye csomó szociális juttatásunk az egy főre jutó jövedelem vizsgálatával kerül megállapításra, és én azt gondolom, hogy példaértékű, és országosan egyedülálló az, hogy bizonyítottan meddő hölgy esetében nem egy fővel, hanem két fővel számoljuk a háztartásnak a jövedelmét. És hogyha ez párok esetében van, ott nem kettő fővel, hanem három fővel számoljuk a háztartásnak az egy főre jutó jövedelmét és így az a plusz, a tragédiájuk mellett az a plusz nehézség nem éri őket, hogy az önkormányzatunk szociális gondoskodásából kiesnek, úgyhogy köszönöm, hogy ez pedig értő fülekre talált a városvezetésnél, és hogy a hivatal pedig elkészítette ehhez az előterjesztést. Ha ezt megszavazzuk, akkor erre méltán büszke lehet az önkormányzatunk és talán jó példát mutatunk más önkormányzatoknak. Köszönöm!

**Dr. Nemény András polgármester:** Köszönöm szépen elnök úr, akkor mégis az látszik, hogy odafigyelünk elnök úrnak a szavára, meg követi rendelet módosítás, mindennek megvan a maga ideje, nyilván ezt is meg fogjuk vizsgálni, amit felvetett. További jelentkezőt nem látok. Most nagyon figyeltem a vitát, lezárom, szavazni fogunk. A lakásrendeletről szavazunk először, most.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**17/2025. (VI.23.) önkormányzati rendelete**

**a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Most jön a második szavazásunk, ez a térítési díjakról szóló önkormányzati rendelet módosítás, erről szavazunk most.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**18/2025. (VI.23.) önkormányzati rendelete**

**a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Most pedig a helyiségbérlet szabályairól szóló önkormányzati rendelet módosítása következik, erről szavazunk most.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**19/2025. (VI.23.) önkormányzati rendelete**

**a helyiségbérlet szabályairól szóló 17/2006. (V.25.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

***6./ Javaslat hídfelülvizsgálattal kapcsolatos döntések meghozatalára***

***Előadók:*** *Dr. Nemény András polgármester*

*Horváth Soma alpolgármester*

**Dr. Nemény András polgármester:** A következő napirendnél Horváth Gábor képviselő úrnak adom meg a szót.

**Horváth Gábor városi képviselő:** Tisztelt Polgármester Úr! Tisztelt Közgyűlés! Évente, vagy kétévente előjönnek ezek a hídfelülvizsgálati anyagok, és láthatjuk azt, hogy egyre rosszabb állapotban vannak a hídjaink. Még amelyiket felújítjuk, egy idő után ott is van beavatkozás. Nagyon részletes a tájékoztató. Én felhívnám a figyelmet a Búzavirág utcai gyaloghídra, ami egy ponton át van szakadva és annak idején a kommunális irodavezető úrral, és a SZOVA építésvezetőjével voltunk kinn többször és akkor a korlát ilyen ideiglenes megoldással meg lett csinálva, amit az anyagban láthatunk is, hogy aztán nem tetszik a felülvizsgálónak, tehát továbbra is balesetveszélyesnek gondolja. Úgyhogy itt gondolom azért lesz beavatkozás, itt az egész hídtestet újra kell építeni. És 2021-ben ugye a Saághy utcai gyalogos híd, ami fel lett újítva, ott is lehet látni gyakorlatilag azt, hogy már korrodálódnak, problémák vannak, be kell avatkozni, pedig ott gyakorlatilag egy új hidat készítettünk 2021-ben. Tehát 3 év alatt az idő vas foga, úgymond ilyen szintre ment. De mondhatnám az Öntő utcai hidat is, ahol ugye benn van az anyagban, hogy a szögvas levált. Hát én volt olyan, amikor több, mint egy évvel ezelőtt jöttem haza a Vadász felől gyalog és láttam, hogy másfél méterre el van válva ez a szögvas, akkor én nyomtam vissza, még gondolkodtam is, hogy elviszem az inverteremet, meg az áramfejlesztőmet, és visszahegesztem, csak nem volt mihez. És gyakorlatilag aztán levált a többi része is, és most ott pihen. Úgyhogy itt ugye lesz egy nagyobb beavatkozás, egy 38 milliós beavatkozás, hogyha megszavazza a testület. Nyilván úgy gondolom, hogy megszavazzuk. Itt a hídjainknál mindenképpen nagyobb forrás kellene, ami ugye nem áll rendelkezésre, és aztán mindig is ad hoc módon avatkozunk be, és próbáljuk azért látom tolni, amíg csak lehet. Aztán akkor vannak olyanok is, mint a Szabadnép utcai híd, ott le kell zárni, mert balesetveszélyes, mindenképpen támogatom az előterjesztést és hát erre is jobban oda kell figyelni.

**Dr. Nemény András polgármester:** Köszönöm, megadom a szót Tóth Kálmán képviselő úrnak.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Tisztelt Polgármester Úr! Tisztelt Közgyűlés! Hidakkal kapcsolatban kicsit talán az elmúlt időszakban többet foglalkoztam, mint egy átlag képviselő és tudom azt, hogy hogy néz ki egy ilyen történet. Az előterjesztés szövegét, hogyha figyelmesen átolvasták, márpedig gondolom, hogy megtették, akkor az utolsó bekezdésben arról van szó, hogy a folyamatos karbantartás és a hidak állapotának a szinten tartása, az mekkora jelentőséggel bír egy adott híd élettartamát tekintve. Én azt gondolom, hogy, - nem szeretnék visszamutogatni, félreértés ne essék, - ez egy állandó hiátus volt bármely városvezetés esetében, bármely polgármester vezetésénél, hogy nem nagyon foglalkoztunk a karbantartással. Miközben a karbantartás egy nagyon-nagyon fontos, évekre, időnként évtizedre is meghosszabbíthatja egy adott hídnak az élettartamát. Bocs, ha elvettem Ágh Ernőnek a mondatait előre. És azt gondolom, hogy akkor járunk el helyesen, mint egyébként sok más esetben is, egyébként az utaknál is, amikor útfelújításokat csinálunk, mindig elmondjuk, hogy azért jó egy utat felújítani, mert akkor ott már nem kell kátyúznunk, ott nincs fenntartási kötelezettségünk. Ilyen esetben is, hogyha az ember előre gondolkozik, előre dolgozik, ezek megelőzhetőek, vagy egy részük legalább megelőzhető. 58 híd van? 54, 56, ilyen mennyiségű hidunk van. Ugye van 4 olyan vízfolyásunk, amit folyamatosan át kell hidalnunk Szombathelyen. Nem sok ilyen város van, nem mi vagyunk a vizek városa, mert Tata, meg Győr, meg ilyenek ezt elvitték előlünk, lehet, hogy ott még ennél is sokkal több híd van és nekik is marha nagy terhet jelent egyébként a hídfelújítások dolga. De egy dolog biztos. Valamikor ezt a történetet el kell kezdeni. És amikor az anyag egyébként polgármester úr jegyzésével arra tesz javaslatot, hogy a jövő évtől fordítsunk több forrást ennek a fenntartási részére, az garancia lesz arra, hogy a következő évben talán ezek a hídvizsgálattal kapcsolatos jegyzőkönyvek kevesebb ilyen jellegű tragikus beavatkozást igényelnek, mint ami. Szerintem szerencse a szerencsétlenségben, hogy mi már tavaly ebben előre gondolkodtunk, és Horváth Attila költségvetésért is felelős alpolgármester úr vezetésével akkora tétel van a 16. táblában, ami egyébként az utakkal, meg a hidakkal foglalkozik, hogy ezekre a sürgős beavatkozásokra jelenleg az idei költségvetésben van forrás. Tehát nem futunk az események után, hanem már előre gondolkodtunk és előre benne volt a mi fejünkben az, hogy igen, várható, hogy ez lesz. És természetesen ebben a körben nem lehet megkerülni a TOP Plusz Programnak a kialakítását, amit 2020-ban kezdtünk már el, még a Covid alatt egy szűkebb team-mel, amiben igenis ott volt a Bartók Béla körúti híd, a Kodály Zoltán utcai híd, a Markusovszky híd, meg a Hunyadi utcai hídnak a felújítása a piacnál, amik egyébként a hídvizsgálati jegyzőkönyvben még bőven a Puskás polgármester úr ténykedése alatt már ott voltak a lista elején, hogy borzalmas állapotban vannak. Az egy másik kérdés, hogy a Szent István király utcai híd, aztán meg olyan szinten romlott le, hogy az ugrott a lista elejére. Tehát mi ebben dolgoztunk, folyamatosan képben voltunk, és azt gondolom, hogy ez bármely városvezetésnek a felelőssége egy ilyen útszerkezet, meg ennyi híddal ellátott város esetében, hogy ezt megtegye. Tehát én a kettőt együtt kezelem, fenntartás és felújítás. És azt mondom, hogy szerintem mi ebben elkötelezettek vagyunk, amennyiben a tisztelt ellenzék ebben támogat minket, nyilván szívesen vesszük. Köszönöm szépen!

**Dr. Nemény András polgármester:** Köszönöm szépen frakcióvezető úrnak, megadom a szót Ágh Ernő képviselő úrnak.

**Ágh Ernő városi képviselő:** Tisztelt Polgármester Úr! Tisztelt Közgyűlés! Ott folytatom, ahol Tóth Kálmán képviselőtársam abbahagyta. Nagyon jól gondolta, hogy karbantartásra, felújításra kell adni pénzt. Tehát egy kis karbantartással megelőzhető egy nagyobb romlás. Például a Körmendi úti gyalogos hídon ott átjárok, ha ott lenne egy kis karbantartás, akkor a jövőben az nem szorulna felújításra. Most nincs ebben a listában, tehát ez nem régen lett felújítva, de egy bizonyos beavatkozás, karbantartás, én is azt hiányolom, hogy elmarad. Mindig csak majd fel lesz újítva, aztán kész. És amikor már olyan problémák vannak, akkor az nagy költségekkel jár. Tehát erre hívnám fel a figyelmet, a karbantartásra. A másik pedig, észrevételem, ugye olyan szépek ezek a hidak, ahol a posztamensbe be vannak építve a kandeláberek. Szép példája ennek, hiszen még az akkori kormánymegbízott, Harangozó Bertalan, itt volt képviselő, ő hajtotta ki. Tehát az Óperint utcai hídról van szó, hogy ott milyen szépen megvalósították azokat a kandelábereket, beépítették a hídba. Na, most én itt kettő hidat látok, ami így van, a Zrínyi utcai híd a piacnál, meg a Deák Ferenc utcai hídnál, tehát ott is, ezt nem lebontani kell, hanem ugyanúgy bennhagyni azokat a kandelábereket a hídban, hiszen az a városnak a díszei. Köszönöm szépen!

**Dr. Nemény András polgármester:** Köszönöm szépen képviselő úrnak, további jelentkezőt nem látok, a vitát lezárom. Szavazni fogunk a határozati javaslatunkról, most.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**210/2025. (VI. 19.) Kgy. sz. határozat**

A Közgyűlés a „*Javaslat hídfelülvizsgálattal kapcsolatos döntések meghozatalára*” című előterjesztést megtárgyalta, és az alábbi döntéseket hozta:

1. A Közgyűlés az Önkormányzat kezelésében lévő közúti és gyaloghidak felülvizsgálatáról szóló, az előterjesztés melléklete szerinti 2025. évi hídvizsgálati jelentést tudomásul veszi.
2. A Közgyűlés felkéri a Polgármestert, hogy az Eötvös utcai Arany-patak híd felújítása érdekében a Kisalföldi ASzC Herman Ottó Környezetvédelmi és Mezőgazdasági Technikum, Szakképző Iskola és Kollégium, valamint az Illés Labdarúgó Akadémia vezetőivel vegye fel a kapcsolatot a közös finanszírozással megvalósuló hídfelújítás érdekében.
3. A Közgyűlés elhatározza, hogy a Liget utcai Arany-patak közúti híd, a Szófia utcai Gyöngyös-patak közúti híd, valamint a Szabadnép utcai Gyöngyös-patak árapasztó gyaloghíd helyreállítását elvégezteti a SZOVA NZrt-vel a költségvetésben rendelkezésre álló „út-híd fenntartási kiadások hídfenntartás” keret terhére.
4. A Közgyűlés úgy dönt, hogy a Paragvári utcai Gyöngyös-patak gyaloghíd, illetve az Öntő utcai Gyöngyös-patak közúti híd előterjesztés szerinti helyreállítási munkáinak elvégzéséhez szükséges forrást a költségvetésben rendelkezésre álló „út-híd fenntartási kiadások” kötelezettséggel nem terhelt keretéből biztosítja.
5. A Közgyűlés a Zrínyi Ilona utcai Gyöngyös-patak közúti hídra, a Thököly Imre utcai Gyöngyös-patak közúti hídra, a Deák Ferenc utcai Gyöngyös-patak közúti hídra, a Pásztor utcai Gyöngyös-patak közúti hídra, továbbá a Markusovszky utcai Gyöngyös-patak közúti hídra vonatkozó, a közműszolgáltatóktól érkezett tájékoztatást megismerte, azt tudomásul veszi.
6. A Közgyűlés felkéri a Polgármestert, hogy kezdeményezzen egyeztetést az E.ON Észak-dunántúli Áramhálózati Zrt.-vel a Zrínyi Ilona utcai Gyöngyös-patak közúti híd, valamint a Deák Ferenc utcai Gyöngyös-patak közúti híd vonatkozásában a posztamensekbe épített, közvilágítási funkciót ellátó kandeláberek átépítésével kapcsolatban.
7. A Közgyűlés úgy dönt, hogy a 2025. évi hídvizsgálat 2-6. pontokon kívüli megállapításai a további évek költségvetésének tervezésekor kerüljenek figyelembevételre.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1., 2., 3., 4., 5. és 6. pont: azonnal

1. pont: 2026. évi költségvetés előkészítése

***7./******Javaslat a Városháza műszaki állapotával kapcsolatos döntések meghozatalára***

***Előadók:*** *Dr. Nemény András polgármester*

*Dr. Horváth Attila alpolgármester*

*Dr. Károlyi Ákos jegyző*

***Meghívottak:*** *Mátis Barna, a**Mátis és Egri Tervező Kft. ügyvezetője, okl. építészmérnök*

*Egri Balázs, a**Mátis és Egri Tervező Kft. ügyvezetője, okl. építészmérnök*

**Dr. Nemény András polgármester:** Áttérünk a következő napirendünkre, ahol egy kis bemutató következik a Mátis Barna és Egri Balázs közül Egri Balázs van jelen. És ahogy mondtam a nevét, ő is itt van, köszöntöm az építész urakat, és akkor megkérem őket, ahogyan gondolják, így együtt, testvériesen.

**Egri Balázs, a Mátis és Egri Tervező Kft. ügyvezetője, okl. építészmérnök:** Jó napot kívánok! Tisztelt Közgyűlés! A Városháza felkérésére készítettünk egy olyan felújítási tervet a Városháza jelenlegi állapotát figyelembe véve, ami az aktuális veszélyhelyzet elhárításáról szól. A veszélyhelyzet abban áll, hogy a városházának a homlokzat burkolata az elmúlt időszakban már olyan szinten leromlott, hogy annak a felújítása tovább nem tologatható, statikai szakvélemény alapján veszélyessé nyilváníttatott a homlokzat burkolata, elsősorban a földszint és az 1. emelet vonatkozásában. De hasonló a helyzet a 3-tól a 6. emeletig tartó műkő elemeknek az esetében is. Ez a jelenlegi felújítási tervdokumentáció, amit önök is megkaptak, ez arról szól, hogy ezt a helyzetet amilyen gyorsan csak lehet, és amilyen alacsony költséggel csak lehet, orvosoljuk. Valójában itt sok elmaradás van egy teljes rekonstrukcióhoz képest. Tehát sem energetikai felújítás nem történik, sem nyílászáró csere nem történik, sem gépészeti, vagy elektromos felújítás nem történik ennek a tervnek a kapcsán most a városházában. Ez, ha nagyon össze akarom foglalni, akkor ez egy ilyen tűzoltó jellegű beavatkozás, tehát az épületnek a működőképességét kell biztosítanunk a lehető legegyszerűbb eszközökkel. A Városháza több, mint 40 éve szolgálja a városnak az otthonaként a célokat, amiért létesült. Nagyon kevéske javítási munka történt a homlokzatán az elmúlt időszakban, és az ott lévő betonelemeknek az állapota az mára kritikussá, veszélyessé vált. Ezért a mi terveink arra szorítkoznak, hogy ezeket a beton homlokzat burkoló elemeket a földszinten, az 1. és 2. emeleten elsősorban elbontsuk, és e helyett egy homlokzat vakolattal zárjuk vissza az épületet. Ez a bontás nyilván érinti az ablakok környezetét, ablakpárkányokat, lábazatokat, terepcsatlakozást, járdacsatlakozást, és az összes többi pontot, ahol tovább csatlakozunk. És a felső emeleti szinteken, ott pedig a meglévő, elég jellegzetes, és karakteres műkő elemeknek a megerősítése, a homlokzati háttérfalazathoz történő visszacsavarozása, visszahorgonyzása volt a feladatunk. Ezen belül ilyen állapotfelmérő dokumentációt lapozok végig most, tehát ezeket a felületeket végig feltártuk, itt lehet látni, hogy hol történik beavatkozás az épületen. Ennek keretében megvizsgáltuk az épületnek a Fő tér és az OTP felőli oldalán végigfutó emelt szintű járda, vagy kerengőnek nevezett épületrésznek az állapotát, és arra a megállapításra jutottunk, hogy miután ez egy rendkívül alacsony kihasználtságú épületrész, ezért jobban járunk, hogyha ezt a területet elbontjuk, megszüntetjük ezt az emelt és magas járdát, és a térszinten csatlakozunk vissza az épülethez. Magyarán szólva, kiszélesítjük a Bejczy utca felőli járdát, illetve a Fő tér felőli térburkolatot kiszélesítjük, megszűnik ez az emelt járda. Rendkívül terhelt, problémás épületrész, sok millió Forintba kerülne a felújítása, és igazából senki sem használja. A felsőbb szinteken, ott magához az 1. emeleti teraszhoz, tehát, ami itt körülöttünk van, valójában nem nyúlunk, itt azokat a virágvályúkat kell elbontanunk, amik ezen a mellvéden vannak körben jelenleg. Ezeknek az állapota az egyik legkritikusabb, tulajdonképpen bármelyik percben lehet egy olyan szituáció, hogy ezekből egy darab letörik és egy járókelő fejére pottyan. De nem kívánom ezt előrevetíteni, de az a statikus szakvélemény, amelyből ez az egész felújítási munka elindult, gyakorlatilag ezt állapította meg, hogy kritikus az állapota ezeknek az elemeknek. A felsőbb szinteken lényegi beavatkozás nem történik, a mi tervdokumentációnkban itt lehet látni, be vannak karikázva azok a területek, felületek, amiket mi külön-külön ki is dolgoztunk, hogy hogyan készüljön ezeknek a felújítása, milyen műszaki megoldásokat kerestünk és találtunk ezekre. Itt például pont ez a bizonyos mellvéd szakasz, ennek a részletrajzai láthatók, amik itt az 1. emeleti teraszhoz csatlakoznak, tehát a meglévő állapotban egy virágvályú van egy vasbeton mellvédfalon ezzel a bordásbeton homlokzat burkolattal kívül-belül. Ezt mi megszüntetjük, elbontjuk és annak a helyére egy visszavakolt vasbeton mellvédfalat készítünk, egy bádogos fallapra fedéssel, illetve egy szalag jellegű üvegkorláttal körben, ami remélhetőleg sok évig tudja szolgálni a célokat, hogy mehessen ki az ember az erkélyre. Kritikus az állapota nagyon sok helyen, leromlottak ezek a helyzetek, ezekről a virágvályúkról csodaszép fotókat tudnék mutatni, hogy gyakorlatilag kilátszik a vas belőlük nagyon sok helyen. Igazából az üzemeltetésük is mindig problémás volt, ahol elmondták itt az épületben dolgozók, tehát ezeknek a növényeknek a fenntartása, öntözése, bár nagyon jól néznek ki, de mindig egy problémát okozott a ház üzemeltetőinek. Minden ilyen kritikus csomópontot, részletet végigdolgoztunk az épületen, mindenhova van műszaki megoldásunk, a felső műkő elemeknek a visszahorgonyzására pedig ragasztott tőcsavarozással egy ilyen hátrahorgonyzott megoldást találtunk ki a statikus kollégával közösen. Ezeknek az épületelemeknek az állapota pillanatnyilag nem olyan vészes. Tehát ezeket úgy kell elképzelni, mint hogyha egy-egy ilyen felakasztott elem lenne, tehát a mellvéd falakra ezek mindig fel vannak akasztva, ezek ilyen „L” alakúak ezek a műkő mellvéd elemek. És ezeknek a homlok oldalán vízszintes repedés, romlás pillanatnyilag nem mutatkozik. Tehát nem kell tartani attól, hogy ezek lepotyognak, viszont vannak köztük elmozdult darabok, tehát a szél szívás hatására ezek meg-megmozdultak, a sarkukon néhol nagyon csúnyán mozdultak meg. Tehát a sarkokon már lehet tartani attól, hogy esetleg le tudnak billenni. Ezekkel is előbb utóbb kezdeni kell valamit. Ez egy picit elodázhatóbb, ez a probléma, egy évvel, illetve, majd mindjárt ezt is mondom, de ez is beavatkozásra szorul. Az egész épületnek a felületi minősége az eredeti építészeti koncepció miatt is, meg hát az eltelt 40 plusz év miatt is, azért erősen hagy kívánni valót maga után. Ma már az épület küllemében, ezzel nem árulunk el nagy titkot, messze nem alkalmas arra, hogy reprezentálja Szombathely Városát. Tehát egy esztétikai felújítás is már nagyon régóta ráférne erre az épületre. A tervezett állapotnak a tervlapjaiból néhányat beraktunk ide. Ez a földszinti kerengő járdának az elbontása helyén kialakuló új kiteresedés, egy terecske, vagy kiszélesített járda, aminek a burkolatával a meglévő járdaburkolatot folytattuk és új növényzet elhelyezésére is lehetőséget teremtettünk. Új padok is elhelyezhetők itt, emeleti korlát a felsőbb szinten. Ha már egyszer hozzányúlunk ehhez az épülethez, és ha már egyszer van egy felületi megújulása akarva, akaratlanul ennek az épületnek, ezért végiggondoltuk azt is, hogy ezt milyen színekkel, milyen felületekkel képzelnénk el. Több körben végigvitatkozva, több fórumon végigvitatkozva ezt a színvilágot javasoljuk a közgyűlésnek elfogadásra. Valójában ez egy színezett homlokzat vakolat, több vakolatgyártó céget megkerestünk ezzel kapcsolatban, akiktől konkrét műszaki megoldásokat kértünk be, több van a tarsolyunkban, tehát ha kivitelezői versenyre kerül sor, akkor a tervdokumentációban szereplő egy megoldás helyett többet is meg fogunk tudni kérdezni a kivitelezőktől, hogy arra egy kedvező árat kapjunk. Ezekre a vakolat rendszerekre a gyártók gyártói garanciákat adnak nekünk, hogy azok azért sok évig tudják szolgálni ezeket a felújításokat. Ugyanez a helyzet a műkőelemeknek, a 3-tól 6. emeletig tartó szinteknek, a műkő elemeknek a felületkezelésével. Ott egy homlokzatfestést és egy bádogos ablakpárkány burkolást írtunk elő, ezek a főbb munkarészek, amiket mi kitaláltunk, ez szintén állagmegóvás miatt fontos, és esztétikailag is fontos. Ha ezeket a beavatkozásokat meg tudnánk csinálni az épületen, akkor egy szusszanásnyi szünet lenne a problémáival az épületnek, végleges megoldás, vagy hosszú távú, igazán hosszú távú megoldásra azért ezek a beavatkozások csak zárójelesen alkalmasak. Ugye a nyílászáróknak az állapota, az egész épületnek a hőtechnikája nagyon-nagyon elmaradt már a XXI. század színvonalától, tehát középtávon egy teljes körű rekonstrukcióra szüksége lenne az épületnek. És most még csak a külsőről beszélünk. Tehát a belsővel kapcsolatban a kollégáktól folyamatosan kaptuk a jelzéseket, hogy ott is eléggé elavult az épület, előbb-utóbb ott is szükség lesz a beavatkozásra. Az épületen most meglévő homlokzati díszekkel kapcsolatban is külön vita volt, többet áthelyeztünk, például itt lehet látni, hogy a Bejczy utca felőli oldalra került át a mi javaslatunk szerint a Szombathely címer, ami most jelenleg a Fő tér felől található az épületen, és mindegyiket külön-külön megvitattuk. Mindegyik plakettet, mindegyik testvérvárosi plakett, minden díj, és végül is azt hiszem, hogy szinte maradéktalanul visszakerült mindegyik a helyére, különböző variációk végén. Nagyjából ennyi. Látványterveket is készítettünk hozzá, hogy azért lehessen érzékelni, hogy milyen ez az épület most. Ami pillanatnyilag az előterjesztésben van, az nem ezt a teljes csomagot tartalmazza. Az az igény merült fel az építtetői oldalról, hogy bontsuk szét olyan csomagokra, amiket finanszírozni képes jelen állapotában a Városháza, tehát amire forrás tudnak biztosítani. Többféle ütemezés, többféle forgatókönyv van most is terítéken. Mi építész tervezőként azt javasoljuk, hogy az épületnek azokat a részeit, amihez hozzányúlunk, jellemzően a földszint és az 1. emelet, ezeknél, ha a bontások megtörténnek, akkor amúgy fél állapotában ne maradjon úgy az épület, ezeket zárjuk vissza minél előbb. Tegyük teljessé legalább a földszint és az 1. emeletnek a felújítását. A felsőbb szinteknél statikus kollégánkkal egyeztetve van lehetőség arra, hogy tovább elodázzuk a 3-tól 6. emeletig történő felújítást, folyamatos felülvizsgálat mellett. Ezt most nemrég egyeztettem telefonon a statikus kollégánkkal, azt mondta, hogy annak a beavatkozását még lehet tolni egy kicsit magunk előtt, de folyamatosan figyelni kell, hogy nem romlik-e az állapota. Úgyhogy mi építész tervezőként azt javasoljuk a tisztelt közgyűlésnek, hogy egy olyan megoldás csomagot fogadjon el, amiben a földszint és az első emeletnek a bontása, visszazárása teljes körűen, a lábazati vakolatok, lábazati kiegészítő szigeteléseknek a visszazárása megtörténik. Ha ez így nem történne meg, hanem csak egy fél megoldás jönne létre, tehát éppen csak a bomló-romló részeket távolítanánk el, akkor egy olyan szituáció állhatna elő, hogy a jelenlegi homlokzat burkolatoknak a lebontása mellett a lábazati szakaszokon egy fél méter széles járda is kibontásra kerül, mert úgy férünk hozzá a lábazatához, és ott egy gödör ott marad. Tehát marad egy csupasz lábú ház, és úgy futunk neki zivatarnak, télnek, mindennek, hogy egy gödörrel körbe van árkolva, egy egyébként részben alápincézett épület. Sokféle problémát hozhat ez hosszú távon, mi nem javasoljuk, hogy így maradjon ez az épület, tehát minél előbb egy épületnek a lábazata vissza van zárva, vissza van vakolva, biztonsággal meg van oldva, annál kevésbé jönnek elő alépítményi problémái. Néhány egyéb látványtervet felvillantanék itt. Ezen a látványterven, nem tudom, hogy mennyire látszik a kivetítőn, de azért elég jó ez a projektor, az látható, hogy a homlokzati elemeknek a visszahorgonyzásánál, a csavarozásoknak az eltüntetése építészeti koncepció szerint nem vált részévé a felújításnak, sőt ellenkezőleg, ha már ez a megoldás alakul ki, akkor ezeket a csavarokat igyekszünk hangsúlyosan megjeleníteni, és sajátos geometriában kiosztva odatenni. Tehát kissé arra rájátszva, mintha ezek szándékosan lennének ott. Kicsit egy nemzetközi kitekintés, Ottó Wagner féle házakból van jó néhány Bécsben, ami annak idején ezzel a megoldással érkezett, nagyon szépen működnek a mai napig is. Az emeleten gyakorlatilag a használati értéke ugyanúgy visszatér ennek a terasznak, tudjuk, hogy előszeretettel használja a Városháza sokféle célra. Talán ezzel az üvegkorláttal még eggyel jobb is lesz ennek a használata ennek az 1. emeleti terasznak és az egész környezetbe pedig talán ezzel a kicsit színesebb épülettel el tudunk szakadni a múltnak ettől a szürke világától.

*Polgármester úr távolléte alatt Dr. László Győző veszi át az ülés vezetését*

**Dr. László Győző alpolgármester:** Köszönjük szépen a prezentációt, megadom a szót Dr. Danka Lajosnak, elnök úr parancsoljon, öné a szó.

**Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke:** Tisztelt Alpolgármester Úr! Tisztelt Közgyűlés! Bizottsági ülésen szó volt részletesebben arról, hogy tulajdonképpen mi okozta ezeket a problémákat. Hadd kezdjem itt is azzal, amit ott bevezettem, hogy amikor én ezt néztem, ezeket a terveket, illetve az ajánlást, akkor eszembe jutott a Városháza helyén álló épület, ami azért jobban illeszkedett a Fő térnek a hangulatához. Nem tudom, ki tudja, de itt egy alacsony épület volt, amit egy Csupati nevű rendőr le is írt a Kántor nevű könyvében. Rendszeres látogatója volt, és produkálta Kántor azt, hogy a fröccsöket kihordta a vendégeknek. Én édesapámmal jártam benn, és amiért előjött ez a hangulat, az az, hogy ezek az épületek, ezek évszázadokig megvoltak, és azt a hangulatot tükrözték, amit a város maga is. Ehhez képest az épület őszintén szólva fiatalabb, mint én. Mert hogyha egyszer én jártam az intézményben, akkor valószínűleg később keletkezett, és el kell, hogy mondjam, hogy gyerekkoromban nagy viták voltak, hogy hogy illik ez az új Városháza épület mondjuk Szombathely Fő teréhez. Viszont, amiről mi beszéltünk a bizottsági ülésen, az, hogy bebizonyosodott számomra, amit kezdő mérnökként még a Vasépnél tanultam, hogy ha egy munka rosszul van megalapozva, rosszul van előkészítve, illetve takarékoskodok a technológiai megoldás során a kivitelezésnél, akkor az előbb-utóbb visszaüt, mivelhogy az épület nem tudja kiszolgálni a funkcióit, illetve rövidebb ideig szolgálja ki azokat a funkciókat, amiket terveztek. Ebből a szempontból bennem megerősödött az a nézet, hogy bizony drága megoldás egy normális felújítás, viszont minél jobban takarékoskodunk, annál többe fog a későbbiekben kerülni nekünk, hogy helyreállítsuk a problémákat. Arról nem is beszélve, ami itt felmerült, hogy az alsó részt ne zárjuk vissza, hát ez katasztrófális eredménnyel kecsegtetne a későbbiekben statikailag. Tehát a bizottság egyébként támogatta ezt az előterjesztést, és megértem, hogy több részletben került a közgyűlés elé, hiszen egy részletben képtelenség anyagilag megfinanszírozni az egészet, de a közgyűlésnek azért felhívnám a figyelmét, hogy a ház hosszú távú élettartamának az érdekében itt a technikai megoldásokkal pénzügyileg nincs értelme takarékoskodni.

Köszönöm szépen!

*Polgármester úr visszaérkezett a terembe.*

**Dr. Nemény András polgármester:** Köszönöm szépen elnök úrnak, nem takarékoskodunk, egyszerűen amennyi forrásunk van, arról beszélünk. Pont, hogy az a helyzet, hogy ez nem az a felújítás, amit szeretnénk elérni, hanem az, amit muszáj megtennünk jelen pillanatban. Erről szól a történet. Volt 2016-ban is egy teljes felújítási terv, akkori értéken 2 milliárd Ft-ért, az már inkább az volt, ami üdvös lett volna, de hát jelen pillanatban a takarónk az nem túl hosszú, és tulajdonképpen ezt fedjük le, viszont ezt muszáj, mert szükséghelyzetet kell megoldanunk, mielőtt még valami nagyobb baj bekövetkezik. Ez még a felelősségünk, akármilyen gazdasági helyzetben is. Horváth Gábornak adom meg a szót.

**Horváth Gábor városi képviselő:** Tisztelt Polgármester Úr! Tisztelt Közgyűlés! Köszönöm Egri Balázsnak a prezentációját, egy észrevételem lenne. A kerengő, nagyon örülök, hogy az le lesz bontva egyébként, rendkívül csúszós a burkolata, főleg eső esetén, és amikor jövünk be a főbejárat felé, ott is ugyanaz a burkolat van, meg a főbejárat lépcsője, az nem hangzott el, de javaslatként fogalmaznám meg egyébként, hogy a főbejárat lépcsőjének új burkolatot kellene adni, ami nem csúszik egy eső esetén. Emlékszem Kelemen Krisztián jött be egyszer előttem és elcsúszott pont ezen a vizes szakaszon, úgyhogy szemtanúja voltam ennek az esetnek, és rosszabbul is járhatott volna, úgyhogy azt gondolom, hogy ez ne maradjon ki ebből a felújításból és külön örülök annak is egyébként, hogy az emeleten a karzat részen, azok a virágedények meg fognak szűnni, hiszen azoknak is csak abban van szerepe, hogy még jobban beázzon az épület, tehát azt gondolom, jó, hogyha az meg van szűntetve, és az is az állagromláson már nem fog rontani. Úgyhogy azt gondolom, hogy jó ez az irány. Nekem mondjuk a felső rész, a 3-tól 6. emeletig, meg is döbbentem egy kicsit, hogy milyen jó állapotban vannak ezek a műkő elemek. Ugye a műkőnek az az egyik hátránya, hogy nem annyira hosszú élettartalmú, és azért elég régóta szolgálja ezt az épületet. Én azt gondoltam, hogy ez rosszabb állapotban van, és nyilván az én elképzeléseim szerint a jövőben ezek lekerülnének és szigetelés, szép ablakok, minden, tehát az egy teljesen más külsőt adna a Fő térről nézve, meg egyébként a Thökölyről nézve is. De nyilván addig lehet nyújtózkodni, ameddig a takaró ér, és hogyha az első felújítás megtörténik, akkor utána biztosított lesz szerintem, hogy folytatjuk. Ehhez kívánok sok erőt, meg pénzt a magunk részéről, hogy ezt tudjuk finanszírozni.

**Dr. Nemény András polgármester:** Köszönöm szépen képviselő úr! A Városháza előtti rész pont csúszásgátlás miatt lett megcsinálva 10 évvel ezelőtt, még Puskás Tivadar idején, tehát annak elvileg jónak kellene lenni. Van ebben vita, mindegy, megvizsgáljuk, Czeglédy Csaba elnök úrnak adom meg a szót.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr, tisztelt Közgyűlés! Egyrészt én is köszönöm a részletes tájékoztatást. Ugye én a régi képviselők közé tartozom, nekem még Filó László házhoz hozta a közgyűlési anyagokat, annyira a régiek közé tartozom, de annyira nem vagyok öreg, hogy a régi városháza helyén jártam volna. De ha már Danka Lajos a múltidézésbe kezdett, akkor azért azt tegyük hozzá, hogy ha jól mondom, a Kitzlingstein-ház helyén épült az eredeti városháza Hauszmann Alajos tervei alapján az 1800-as évek végén. Majd aztán jött a nyilas kormány Szombathelyre, senki nem hívta őket, aztán a szövetségesek meg telibe bombázták a városunk egyik fekete napján többek között a régi városháza épületét is. Ezért következett az be, ugye a patkószeg miatt az ország elveszett, a nyilas uralom, meg az ide költöző nyilasok miatt elvesztettük a városházánkat és gyakorlatilag a szocialista építészet egyik remekművét látjuk. Én nagyon büszke vagyok erre az épületre, de egy kis ráncfelvarrás nyilván nem árt neki, és nagyon jó kezekben van, ahogy ezt látjuk.

**Dr. Nemény András polgármester:** Köszönöm szépen, további jelentkezőt nem látok, a vitát lezárom. Czeglédy Csabán kívül még Csermely Andrásnak tetszett nagyon ez az épület, emlékszem rá, hogy ő az, aki dicsérte, de ezen nem csodálkozunk annyira. Akkor viszont, először is, én is szeretném megköszönni a prezentációt a mérnök uraknak és reméljük, hogy mindannyiunk javát szolgálva meg is fog valósulni minél gyorsabban, abban az ütemezésben, ami a módosító javaslat kiosztásánál, - megnézi mindenki - szerepel. Merthogy először erről a módosító javaslatról fogunk szavazni, és utána ezzel együtt a határozati javaslatról. Ez az életszerűséghez és a veszélyelhárítás legfontosabb módjához igazodik ez a módosító javaslat. Most szavazunk a módosító javaslatról.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot.

**Dr. Nemény András polgármester:** Most a módosítóval együtt teszem fel a határozati javaslatot, erről szavazunk most.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**211/2025. (VI.19.) Kgy. sz. határozat**

Szombathely Megyei Jogú Város Közgyűlése megtárgyalta a „Javaslat a Városháza műszaki állapotával kapcsolatos döntések meghozatalára” című előterjesztést, és az alábbi döntéseket hozta:

1. A Közgyűlés megismerte a Városháza épületének tartószerkezeti felújítására, illetve a balesetveszély megelőzéséhez, elhárításához szükséges munkálatokra vonatkozó kiviteli terveket és azokat elfogadja.

A Közgyűlés felhatalmazza a Jegyzőt, hogy az előterjesztésben első körben meghatározott kivitelezési munkákra vonatkozó feltételes közbeszerzési eljárás lefolytatásáról gondoskodjon azzal, hogy négy részajánlati kör kerüljön kiírásra, az alábbiak szerint:

* balesetveszélyes állapot elhárítása a földszinti, az 1., 2., és 7. emeleti bordázott falburkolat, a földszinti magasjárda, valamint a virágládák elbontásával;
* a 3-6. emeleti műkőelemek rögzítése;
* az 1. emeleti terasz helyreállítása, valamint a földszinti magasjárda helyének helyreállítása;
* a földszinti, az 1., 2., és 7. emeleti homlokzatok helyreállítása.

1. A Közgyűlés felkéri a Polgármestert, hogy az eljárás eredményét terjessze a Közgyűlés elé, amely alapján a Közgyűlés végleges döntést hoz az eljárás lezárásáról.
2. A további munkák elvégzéséről külön előterjesztés alapján, a város költségvetési helyzetétől függően hoz döntést a Közgyűlés.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Lajos Tibor a Gondnoksági Iroda vezetője)

**Határidő: 1. pont:** azonnal

**2. pont:** 2025. szeptemberi Közgyűlés

**3. pont:** 2026. évi költségvetés megalkotása

***8./******Javaslat a Weöres Sándor Színház Nonprofit Kft. ügyvezető igazgatójával kapcsolatos döntés  
 meghozatalára***

***Előadók:*** *Dr. Nemény András polgármester*

*Horváth Soma alpolgármester*

***Meghívott:***  *Szabó Tibor, a Weöres Sándor Színház Nonprofit Kft. ügyvezetője*

**Dr. Nemény András polgármester:** Áttérünk a 8. napirendi pontunkra. Kaptam egy levelet Hankó Balázs miniszter úrtól, ami a következőket tartalmazza: Köszönettel vettem tájékoztatását a Weöres Sándor Színház vezetőjének lejárt mandátumáról és a pályázati kiírás esedékességéről, tudomásul vettem, hogy az előadó-művészeti szervezetek támogatásáról és sajátos foglalkoztatási szabályairól szóló 2008. évi akárhányadik törvény…

*Mikrofon nélkül Horváth Soma alpolgármester mond valamit*

**Dr. Nemény András polgármester:** Hát most gondoltam nem utatok mindenkit ezzel, de akkor legyünk pontosak. A bekezdésre hivatkozva, 39. § (2) bekezdésére hivatkozva a vezetői pozíciót meghívásos pályázat alapján kívánják betölteni, mert ugye ezt kértük. Ezután tájékoztatom, hogy a megküldött önéletrajz és szakmai elképzelések alapján a levelében kezdeményezett meghívásos eljárásnak helyt adok, Szabó Tibor megválasztását támogatom. Kérem szíves közreműködését abban, hogy a közgyűlési határozatot megkaphassam a további teendők meghatározása érdekében. Azaz, innentől kezdve a dolgunk nem az, hogy kiírjuk a pályázatot, hanem a meghívásos pályázatot indítsuk el, és minden reményünk szerint ez így végbe is fog menni. Úgyhogy a mostani, a kiküldötthöz képest módosító javaslatunk van, ami tulajdonképpen ezt tartalmazza. Ezt fel fogom olvasni, és hogyha nincs hozzászólás, akkor ezt fel fogom tenni utána szavazásra. Jelentkezőt itt most nem látok, a vitát lezárom, és akkor a módosító javaslatot felolvasom, az első módosító javaslat, figyelemmel Hankó Balázs kulturális és innovációs miniszter 2025. június 18-án kelt tájékoztatására a Közgyűlés úgy dönt, hogy a Weöres Sándor Színház Nonprofit Kft. ügyvezetőjével kapcsolatosan csak a határozati javaslat 1. pontja tekintetében hoz döntést. Ez az első módosítás, akkor erről szavazunk most.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**212/2025. (VI.19.) Kgy. sz. határozat**

Figyelemmel Hankó Balázs kulturális és innovációs miniszter 2025. június 18-án kelt tájékoztatására a Közgyűlés úgy dönt, hogy a Weöres Sándor Színház Nonprofit Kft. ügyvezetőjével kapcsolatosan csak a határozati javaslat 1. pontja tekintetében hoz döntést.

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** És a munkamegosztás jegyében a második számú módosító javaslat felolvasására megkérem jegyző urat.

**Dr. Károlyi Ákos jegyző**: Köszönöm szépen! Tisztelt Polgármester Úr! Tisztelt Közgyűlés! Tekintettel arra, hogy a miniszter úr a 1598-2/2025. számú levelében Szabó Tibor András tekintetében a meghívásos eljárásnak helyt adott, ezért a határozati javaslatban szereplő feltétel törlését javasoljuk, azaz, a határozati javaslat az alábbi lenne, amiről a közgyűlésnek határozni kellene: Tekintettel arra, hogy a Weöres Sándor Színház Nonprofit Kft. ügyvezetői munkakörének az előadó-művészeti szervezetek támogatásáról és sajátos foglalkoztatási szabályairól szóló törvény 39. § (2) bekezdése szerinti meghívásos eljárás alkalmazásával történő betöltéséhez a miniszter előzetesen hozzájárult, és egyetértett Szabó Tibor András személyével, ezért a Közgyűlés felkéri a polgármestert a vonatkozó jogszabályban rögzített intézkedések megtételére azzal, hogy az ügyvezetői feladatok további 5 éves időtartamra történő ellátására Szabó Tibor András kerüljön meghívásra. Ez a határozati javaslat, amiről a miniszter úr tájékoztatása alapján a közgyűlésnek határozni kell. Köszönöm!

**Dr. Nemény András polgármester:** Köszönöm szépen jegyző úr! Kiválóan ismertette ezt a javaslatot. Ezzel demonstráltuk, hogy milyen jól kiegészítjük egymást a munkában, és akkor most ezt is felteszem szavazásra, szavazunk most.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot és a következő határozatot hozta:

**213/2025. (VI.19.) Kgy. sz. határozat**

Tekintettel arra, hogy a Weöres Sándor Színház Nonprofit Kft. ügyvezetői munkakörének az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 39. § (2) bekezdése szerinti meghívásos eljárás alkalmazásával történő betöltéséhez a miniszter előzetesen hozzájárult, és egyetértett Szabó Tibor András személyével, ezért a Közgyűlés felkéri a polgármestert a vonatkozó jogszabályban rögzített intézkedések megtételére azzal, hogy az ügyvezetői feladatok további 5 éves időtartamra történő ellátására Szabó Tibor András kerüljön meghívásra.

**Felelősök:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője)

**Határidő**: 1. pont: azonnal

2. pont: a Közgyűlés szeptemberi ülése

***9./******Javaslat előzetes településfejlesztési döntés meghozatalára a településrendezési terv***

***módosítása érdekében***

***Előadók****: Dr. Nemény András polgármester*

*Dr. Horváth Attila alpolgármester*

**Dr. Nemény András polgármester:** Áttérünk a 9. napirendi pontunkra, ahol Danka Lajos bizottsági véleményt ismertet.

**Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke (bizottsági elnöki hozzászólás):** Tisztelt Polgármester Úr! Tisztelt Közgyűlés! A Szellemi Örökség, Nemzetiségi és Térségi Kapcsolatok Szakmai Bizottsága az előterjesztést nem támogatja. Ennek oka, hogy a bizottság úgy ítélte meg, hogy át kell tekintetni a közlekedési koncepciókat és nem szabad, nem lehetőség, nem alternatíva a város számára, hogy kizárja a lehetőségét annak, hogy megteremtsünk egy XXI. századi multimodális közlekedési központot, amellyel tulajdonképpen az egyéni közlekedés fejlődésének gátat tudnánk vetni. Három vonal összekötéséből kellene egyet csinálni, amennyiben mi más célra felhasználjuk a területet, erre a városnak hosszú távon nem lesz lehetősége. Köszönöm szépen!

**Dr. Nemény András polgármester:** Köszönöm szépen elnök úrnak! Tóth Kálmán frakcióvezető, elnök úr is bizottsági véleményt ismertet.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető (bizottsági elnöki hozzászólás):** Tisztelt Polgármester Úr! Tisztelt Közgyűlés! A Városstratégiai Bizottság is megtárgyalta az előterjesztést és támogatta többségi szavazattal. A részletes érvelés a rendes vita keretében a saját időkeretem terhére kívánom megtenni. Köszönöm!

**Dr. Nemény András polgármester:** Köszönöm szépen elnök úrnak! Horváth Gábor képviselő úrnak adom meg a szót.

**Horváth Gábor városi képviselő:** Tisztelt Polgármester Úr! Tisztelt Közgyűlés! Javaslatot szeretnék tenni arra, hogy az 1. pontban lévő intermodális csomópont átminősítését vegyük le a napirendről és ne legyen erről most döntés. Gyakorlatilag 2007. óta tartó történet, hiszen kötvénykibocsátásnak a jelentős része is a területnek a megszerzésére történt és azóta eltelt 18 év és ez az intermodális csomópont nem épült meg. Én nagyon rosszul vettem itt az előterjesztésben, hogy van egy mondat, a továbbiakban a települést, tehát az, hogy ez a változás gyakorlatilag a közlekedést pozitív irányba nem befolyásolja, ezt tárgyalja ez az előterjesztés. Hát pozitív irányba fordítaná ezt egyébként, hiszen a Vasút utcáról a Szent Márton utcára lenne egy támfalas kikötés, ezt én láttam egy tervdokumentációban egyébként egy ilyenben. És főleg azért van ennek fontossága, az intermodális csomópont létrehozásának, hiszen az északi ipari park, az ott nem messze fog létesülni, vagy eladtuk pár éve a Laktanya B területet egyébként, és a Laktanya B területen egy 400 lakásról van tudomásom, hogy annyit terveznek oda be. Ez a 400 lakás rengeteg családot jelent a vasút térségében, és az ott nagyon meg fogja nehezíteni a forgalmat. Azt gondolom, hogy városstratégiai szempontból ez nagyon fontos, hogy egy helyen legyen a helyközi, a helyi és a vasúti csomóponti összekötés. Azt gondolom, hogy kinyitni azt az ablakot, hogy ott a területek el legyenek adva, értékesítve legyenek, és esetleg ugyanaz legyen, mint máshol, hogy lakások, lakás célú felhasználás, azt gondolom, hogy nagyon rossz üzenete van a városstratégiában. És mindenesetre, hogyha akarunk is valamit kezdeni ezzel a területtel, ugye a SZOVÁ-nak az üzleti tervében gyakorlatilag szerepel az, hogy azt az épületet, aminek le van dőlve a teteje, lebontjuk azt az épületet, lebontja a SZOVA az épületet és lehetne olyan hasznosítási módokat kialakítani, ami nem végleges, ami a környéknek addig lévő fejlesztésében lehet egy olyan dolog, ami nem eredményezi azt, hogy az intermodális csomópontot nem építjük meg. Ugye itt volt a Lázárinfó és én ott megkérdeztem a miniszter urat, és úgy gondolom, hogy mindenképpen szükségesnek tartom elmondani, és ő ott egyértelmű választ adott, hogy jelen pillanatban a minisztériumnak nincs erre forrása, Európai Uniós forrást nem lát rá, és a városnak sincs erre forrása. Kerek-perec ezt megmondta. Én azt gondolom, hogy azt, amit az előző városatyák kitaláltak, megálmodtak és a szakma is megálmodta ide, az intermodális csomópontot, én azt gondolom, hogy azt nem lehet kikukázni, az egy bűn, ha ezt megcsináljuk. Ezt mindenképpen rossznak tartom. A másik irányban ugye elmondtam azt is, hogy a Vasút utcából a Malom felé, a Gárdonyi felé lehetne kikötés, tehát itt mindenképpen azt gondolom, hogy egy közlekedési probléma, ezt megoldaná, hiszen nem a Semmelweis és úgy a Lovas út, úgy a Söptei út, ami a Lovas út, ugye be fogja csatlakoztatni azt a forgalmat, amit még ugye mi nem látunk, azt a sok lakóházat, ami oda meg fog épülni a jövőben. Tehát városstratégiai szempontból a kórházzal szemközti telek eladása is stratégiai hiba volt, bűnnek is mondanám, az is ugyanúgy, hiszen most majd, amikor át lesz adva az az épület ott, most sem lehet megállni, akkor majd, amikor az a 9 üzlet, meg az a 20 lakás ott a funkcióját be fogja tölteni, ott aztán végképp lesz egy neuralgikus probléma. Tehát még egyszer, azt javaslom a képviselőtestületnek, hogy ezt a pontot vegyük ki, erről ne szavazzunk, ne döntsünk, mert ez egy helytelen döntés. A múltban eldöntötték azt, Czeglédy Csaba talán akkor már, sőt biztos, hogy tagja volt a képviselőtestületnek és én azt gondolom, hogy az a döntés akkor azért született, mert úgy látták, hogy erre szükség van. És 18 év után ne mondjuk azt ki, hogy erre már nincs szükség, levesszük róla ezt a lehetőséget és kinyitunk egy ablakot, és tudjuk azt, hogy Szombathelyen vannak azok a vállalkozói körök, akik meg fognak jelenni. Köszönöm szépen!

**Dr. Nemény András polgármester:** Köszönöm! Képviselő úr, az a helyzet, hogy van még itt valaki, aki ott volt annak idején, jómagam, aki a Gazdasági Bizottság elnöke voltam, és frakcióvezető és mégis én vagyok a beterjesztő, aki azt mondja, hogy egyébként most 18 év eltelte után ebben a gazdasági helyzetben azt, hogy megvizsgáljuk, mert jelenleg ez az előterjesztés arról szól, hogy vizsgáljuk meg ezt a módosítást. Tehát ezzel még nem értékesítésről döntünk, de még csak nem is a módosításról, hanem a megvizsgálásáról, mert pont az ott élőknek is joga van véleményt nyilvánítani, ami szerintem nagyon fontos ebben az esetben, mert ennyi idő után elég határozott véleményük van, ezt Bokányi Adrienn tanácsnok asszony gondolom el is fogja mondani. És szerintem, ha van egy határozott vélemény ennek kapcsán mondjuk Kámon-Herényben, ahol képviselő volt és akkor lett volna egy nagyobb csoport, aki azt mondta volna, hogy nem szeretne valami olyant, ami lehet, hogy városérdek szempontjából fontos, akkor, szerintem az egyéni képviselő kabátját vette volna fel, és akként vélekedett volna. Pláne egy olyan esetben, ahol valójában nincs egy működőképes modell. Csak a problémákat látjuk és láttuk folyamatosan ebben a történetben, tehát nem arról van szó, hogy valami csodát akarunk most egyáltalán megvizsgálni, hogy átminősítsük a területet, ahol ott van. Aki egyébként nincs itt, de ott volt annak idején, és a legilletékesebb, Ipkovich György polgármester úr, akivel beszéltem erről, és Ipkovich György azt mondta, hogy ha ő most a polgármester lenne, akkor a mostani gazdasági helyzetet venné figyelembe, az akkor volt, most meg egy másik helyzet van, és polgármesterként ő egyáltalán nem szólalna fel most, volt polgármesterként, amellett, hogy ez a dolog megmaradjon. Hogyha ez lesz a vége, akkor is ez. Most két olyan embert már hallott, és biztos, hogy Czeglédy Csaba mást fog mondani, mert tudom, hogy ebben más a véleményünk.

**Mikrofon nélkül Dr. Czeglédy Csaba a Szociális és Lakás Bizottság elnöke:** Ipkovich Györggyel beszéltem…

**Dr. Nemény András polgármester:** Igen, tudom, hogy beszélt, mert Ipkovich György azután hívott engem, és ő nekem ezt mondta. Ez egy külön beszélgetés lesz, de lehet, hogy szerencsésebb lesz, ha itt lesz maga a volt polgármester úr is. A lényeg az, hogy jelen pillanatban, amiről döntünk, az csak egy megvizsgálása annak, hogy legyen egy ilyen változás. Én határozottan azt mondom, hogy legyen egy ilyen megvizsgálás, és hogy induljunk el ezen az úton. Szerintem ez a projekt már rég nem olyan, mint ami annak idején volt. Nem lehet a múltból élni, változtatnunk pedig nekünk, ha akarunk, akkor jogunk van. Lázár miniszter úr egyértelműen megmondta, hogy nincsen forrás, és egy szóval sem mondta azt, hogy legyen ez a projekt egyébként, vagy bíztatta volna a képviselő urat, én is hallottam ezt a megszólalást. És nem is tudom még, hogy mit írtam fel magamnak, talán ennyit összességében. Most direkt a körzet képviselőjének adom meg először a szót, Bokányi Adrienn.

**Bokányi Adrienn a Gazdasági és Jogi Bizottság elnöke, tanácsnok:** Tisztelt Polgármester Úr! Tisztelt Képviselőtársaim! Először is egy tényezőre felhívnám a tisztelt képviselőtársak figyelmét, ahogy polgármester úr is mondta, nem végleges döntést hozunk, hanem megvizsgálunk valamit. Másrészt, még hogyha azáltal, valamikor a jövőben kizárásra is kerül annak a lehetősége, hogy azon a területen intermodális közlekedési központ, vagy csomópont létesüljön, az nem azt jelenti, hogy a Vasútállomás környékén sehol máshol nem létesülhet, akár mondjuk a Vasútállomás mögötti, melletti egyéb területen. Azzal maximum annak a lehetősége zárulna le, hogy ezen az adott telken, de most még ott sem tartunk. De egyébként ahogyan azt Tóth Kálmán elnök úr mondta a Városstratégiai, Idegenforgalmi és Sport Bizottság ülésén azért, hogyha 18 év alatt nem sikerült egyetlen olyan tervet elkészíteni annak az ingatlannak, annak a területnek a vonatkozásában, akkor azért ez – úgy gondolom – beszédes tény. Rengetegféle tervvel találkoztunk. Én magam is jártam fent egyébként személyes egyeztetésen a szebb napokat látott egykori NIF Zrt-nél. Egyeztettünk a Treneconnal is egyébként, akiknek a NIF Zrt. tervezésre kiadta ezt a projektet. És maga a NIF Zrt. és a Trenecon is úgy nyilatkozott egyébként, hogy ennek e területnek az igénybevétele is csak egy kompromisszumos megoldást jelent, hiszen a teljeskörű intermodalitás nem tudna megvalósulni anélkül, hogy egyébként ott, és ez a kisebb probléma a kettő közül, de a mindenki által nagyon kedvelt pékséget elveszítenék a környéken élők, és a nagyobb probléma pedig az, hogy a telek és az Éhen Gyula tér közötti területen pedig társasházak találhatók jelenleg és a NIF Zrt. azt a kedves felvetést címezte felénk, hogy egyébként a teljes intermodalitás megvalósítása érdekében lebonthatóak lennének-e azok az Éhen Gyula téri társasházak, amelyek ezt jelenleg akadályozzák? Tehát, én olyan tervet nem láttam, és akkor még a közlekedés elvezetésnek a hiányáról nem is beszélek, amelyik szerintem nem csupán választókerületi, hanem városvezetői, vagy akár képviselőtestületi szempontból, hogyha mi lokálpatriótának tartjuk magunkat, akkor elfogadható lenne. Azt nem vitatom, hogy funkcionalitás szempontjából elképzelhető, bár egyáltalán nem biztos, hogy a következő évtizedekben a jövő erre fog menni, lehet szükség intermodális közlekedési központra, én azt vitatom, hogy azon a területen egy ilyen jellegű projektnek létjogosultsága lenne. Mondom ezt a már említett indokok miatt, mondom ezt amiatt, mert egy vegyes, kertvárosias, társasházas lakóövezetről beszélünk, ahol gyakorlatilag egy egész városrésznek az életét érintené, és gyakorlatilag tenné tönkre az, hogyha mondjuk egy adott társasház, vagy családi ház bejárata előtt napi 70-100 buszjárat fog elmenni. Képzeljük el azt a zajszennyezést, képzeljük el azt a levegőszennyezést, képzeljük el az a megnövekedett forgalmat. És képzeljük el hozzá azt, hogy a normális forgalom elvezetéssel egyébként egyik terv sem foglalkozott, mindig az volt a válasz, amikor erre rákérdeztünk, hogy forrás erre sajnos nem áll rendelkezésre. A Vasút utcát ugye két irányba kellett volna megnyitni és kikötni, az lett volna egyetlen normális és elfogadható megoldás, egyik irányban a Gárdonyi Géza utca irányába, a másik irányba pedig nem ezzel a támfalas megoldással egyébként, mert az nem volt túlságosan életszerű és elfogadható a Szent Márton utca irányába, sőt, egyébként egy átvezetésre is szükség lett volna föld alatt, vagy föld felett a Sas utca irányába. Mindegyiktől elzárkóztak egyébként merőben mind a tervező, mind a NIF Zrt. Tehát 18 év alatt egyetlen olyan tervet nem sikerült megalkotni a terület vonatkozásában, amely akár választókerületi, akár összvárosi szinten elfogadható lett volna. Hogyha a Vörösmarty utcára és a belvárosnak az amúgy is túlterhelt forgalmára rábocsátanánk az ott keletkező megnövelt forgalmat, akkor gyakorlatilag kijelenthetnénk azt, hogy Szombathely belvárosi közlekedési szempontból elesett. És akkor a végére hagytam az utolsó szempontot, ami természetesen engem érint jobban egyéni képviselőként, hogy semmilyen társadalmasítási folyamat nem lett beépítve az eddigi tervezési folyamatokba, az ott élők véleménye semmilyen módon nem lett megkérdezve, sem a tervező által, sem a NIF Zrt., sem semmilyen egyéb szereplő által. Én voltam az egyetlen, aki 2014. óta, hogy először indultam egyéni képviselőként ebben a választókörzetben, nagyon sokszor egyeztettem az ott élőkkel, akik minden egyes alkalommal jelezték, hogy amennyiben ennek a megvalósítása bármilyen módon, akár távlati tervként is kilátásba kerül, akkor ők aláírásgyűjtésbe fognak kezdeni ez ellen, ugyanis az életüket, a nyugalmukat teljes mértékben felbolydítaná és tönkre tenné egy ilyen jellegű projekt. Köszönöm szépen!

**Dr. Nemény András polgármester:** Köszönöm tanácsnok asszonynak. Danka Lajosnak adom meg a szót.

**Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke:** Köszönöm Polgármester úr. Hát őszintén? 2012-ig 7 évig vezettem a Vasút Igazgatóságot, és mi részt vettünk ennek a projektnek az előkészítésében Ipkovich György idején. Olyan szintig, hogy az egész nálunk azon bukott meg, hogy nem akartunk belemenni abban, hogy egy állami vezető által fémjelzett ingatlanos cég üzleti alapon csinálja meg az intermodális központot. Alapvetően az teljesen egyértelmű, hogy az Ady-térről a buszokat ki kell hozni. Ami alapproblémája a városnak, hogy amikor az én gyerekkorom volt, akkor a Fő téren átmentek a buszok, sőt, a fő ütőere a Fő téren volt a közlekedésnek. A villamos, az összes busz, minden itt ment keresztül. A Fő tér azzal, hogy sétáló utca lett, ami egyébként gyönyörű, meg tényleg modern gondolat volt, kettévágta a várost közlekedési szempontból, elválasztotta az északot a déltől. Az, amit már nem először hallok, hogy át kell vezetni a buszpályaudvarhoz, két kikötés kell, nem, a három közlekedési rendszerben a távolsági busz egy külön kategória, a helyi közlekedés egy külön kategória, a kötöttpályás egy külön kategória, és ehhez jön hozzá pluszba az egyéni közlekedés. Amennyiben nem valósul meg ez az intermodális központ, abban az esetben megnézhetjük az egyéni közlekedésnek az alakulását és akkor beszélhetünk majd környezetterhelésről, környezetszennyezésről, püfögő autókról, vasút környékén főleg. Hogyha valaki megnézi, akkor egy Intercity beérkezésekor például hihetetlen forgalom van. És annak idején a mi elképzelésünk az volt, hogy ketté kell, hogy válasszuk a rendszert, ugye az északi kikötéssel nincs probléma, ott a buszok ki tudnak menni, a déli az, amit elvágott tulajdonképpen a városnak a jelenlegi közlekedési szerkezete. De a távolsági buszközlekedésnek nem feladata szombathelyi helyi járatos közlekedésének a kiszolgálása, az egy külön kategória. Tehát egy normális ütemes városi, helyi közlekedés esetében nem probléma az, hogy a távolsági járatok nem pöfögnek végig a városon, pont az jelenti a környezetterhelést, hogy kijön a busz, végigmegy, befordul a Vörösmartyn, elmegy, kimegy a Zanati úton. Egyszerűen ez egy akkora terhelést fog jelenteni, meg az egyéni közlekedés főleg, hogy ezt fel sem tudjuk mérni. Tulajdonképpen a távolsági buszokat a körgyűrűre kell kivinni, és a körgyűrűn ki lehet alakítani olyan megállási pontokat, ahova viszont a helyi járat kiviszi az utasokat és fel tudnak szállni. Ha a Vasút utcát kinyitjuk a Söptei út irányába, abban az esetben a buszok be tudnak jönni, sőt azt is meg tudjuk csinálni, és emlékszem, hogy ez a variáció volt eredetileg, amit nem tudom, hogy miért nem látott tanácsnok asszony, hogy egy irányba bejönnek a buszok, a másik irányba kimennek, és ezzel a lehető legkevésbé fogják akadályozni a közlekedést. Az, hogy amúgy is közlekedési terület mellett van ez, és amiknél tulajdonképpen plusz forgalmat jelent, ott annyival csökken az egyéni közlekedés, mint amennyivel nő a buszközlekedés, tehát ez nem indok a véleményem szerint. Sőt, én felajánlottam azt is, és most is felajánlom, hogy hajlandó vagyok részt venni, és a tapasztalatommal, meg a háttérinformációimmal támogatni azt, hogy csináljunk egy rövid távú, középtávú, és egy hosszú távú közlekedési tervet, ami lehetővé teszi azt, hogy a lehető legkisebb terheléssel egy XXI. századi összekapcsolt közlekedési rendszert alakítsunk ki a városban. Köszönöm szépen!

**Dr. Nemény András polgármester:** Köszönöm szépen elnök úr! Mindezek alapján, amit elmondott, a Vasút túlsó oldalán lenne egyébként jó helye az intermodális csomópontnak, mert a legkisebb környezetterhelés akkor lenne. Jelen pillanatban itt sem lehet megvalósítani. Tóth Kálmán frakcióvezető úr.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Tisztelt Polgármester Úr! Tisztelt Közgyűlés! Ebben a vitában elhangzott már egy-két olyan kijelentése, amire, mielőtt összefoglalnám a saját álláspontomat, reagálnék. Hát az ipari parknak a megléte az intermodális csomópont szempontjából nem tartozik a tárgyhoz. Egyáltalán semmi köze a kettőnek egymáshoz. Kilométerben is messze van, meg a dolog természete is teljesen ellenkező egymással, nincs a kettőnek semmi köze egymáshoz. Az IMCS elvileg fontos, meg ki kell költöztetni az Ady térről a buszokat, ez egy álláspont, ami valakinek tetszik, valakinek nem tetszik, nincs ilyen kötelezettségünk. Értem, hogy az Ady térnek a komplex átalakítása, börtön, és mindennek együtt, a Romkert kialakításával lehet egy koncepcionális kérdés, de ez megint nem tartozik ilyen szempontból szorosan az IMCS-hez. Vasúti kérdés, vagy nem, részben vasúti kérdés, de alapvetően ez egy várospolitikai, városstratégiai kérdés. És én emlékszem arra, ha már a múltba révedünk, hogy amikor 2006-ban a SZOVA megalakult, akkor kimondottan kulcsprojekt volt az, hogy legyen itt egy intermodális csomópont, és aztán azóta sajnos nem sikerült, mint ahogy képviselő asszony is célzott erre elmondtam, hogy ha 15 év alatt nem sikerült egy értelmezhető koncepciót kialakítani, akkor lehet, hogy a helyszínnel van a baj, nem pedig azokkal a szakemberekkel, akik ezzel foglalkoztak. Az egyéni közlekedés dolga az meg szabályozás kérdése. Tehát az, hogy oda mehet mindenki közvetlen a Vasút közelében, Kiss & Go parkolás, ezzel nincsen probléma, de nyilvánvalóan, ha erre még ráengedünk egy csomó buszt, mint ahogy most nem így van, mert most ugye csak a helyi járatok egy része közlekedik ott, plusz az autó, ez még egy kezelhető történet. És igen persze, munkaidő előtt, meg munkaidő végén az egész városban dugók vannak, és igen, az Intercity érkezésénél és az indulásánál szintén dugók vannak, egy vasúti pályaudvarnál ez mindenhol így van a világon. De ha még a helyközit is kizárom innen, ahogyan elnök úr mondta, meg azt mondja Czeglédy Csaba képviselőtársam arckifejezése, hogy de igen, prioritás az Ady térnek a felszabadítása, de nem hozom ide be a helyközit, akkor hová viszem a helyközit? És ha a helyközit nem hozom be ide, akkor mitől lesz intermodális? Tehát itt egymást ütő érvelések vannak, amit nem értek, hogy miért akarjuk, most bocsánat, hogy ezt mondom, de miért akarjuk erre a zsebkendőnyi területre behozni, amikor látható, hogy már így is gondjaink vannak, hiszen látható, hogy egyébként akár Intercity környezetében ez nem működik. Maga a napirendi pont egy rendezési tervmódosításról szól. Ezt is elmondtam a bizottsági ülésen, nagyobb nyilvánosság előtt szívesen megismétlem. Ha úgy dönt később bármikor bármelyik városvezetés, hogy egyébként erre szükség van és legyen IMCS, és lesz rá nem tudom hány milliárd Ft forrás, akkor vissza lehet tenni ezt a történetet. De jelen pillanatban a helyzet ennél komplexebb. Én azt gondolom, hogy itt akkor lesz a végleges kereszt kimondva erre a történetre, hogy itt nem lesz IMCS, amikor majd eladjuk a területet, amik ehhez szükségesek. Csak hogy visszacsatoljak az elejére, továbbra is azt mondom, hogy ha és amennyiben 15 év alatt nem sikerült megoldani semmilyen szakértői gárdának, semmilyen városvezetésnek, akkor lehet egyébként rózsaszín ködben létezni, meg lehet olyanokat mondogatni, hogy itt mindenképpen ennek joga van, meg az elődeink ezt milyen frankón kitalálták. Be kell időnként látni, hogy elődeink nem mindent találtak ki jól. Valószínűleg ez egy ilyen projekt. Köszönöm szépen!

**Dr. Nemény András polgármester:** Köszönöm szépen frakcióvezető úrnak. Csak arra hívnám fel a képviselőknek a figyelmét, hogy ami az anyagban van, remélem mindenki alaposan elolvasta, hogy a mostani terület, amiről beszélünk, az valójában nem része az IMCS-nek, legalábbis a 2021-ben újratervezett IMCS-nek, mert az az Éhen Gyula térre tervez, pont azért, mert terheltek az ingatlanok kötvénnyel, azaz, ott nem lehet megvalósítani semmit sem. Tehát beszélgethetünk erről, csak maga a NIF Zrt. sem erről beszél. Másrészt, ami nagyon fontos dolog, hogy a közlekedési kapcsolatok kialakítása hiányában, akkor valójában itt a távolsági buszokról beszélünk, és a távolsági buszok ugyanígy a városban keringenének, ami a mi problémánk lenne ebben az esetben. Tehát, hogyha nem történik meg a kivezetése, márpedig erre semmilyen javaslat nem volt egészen eddig, akkor magunknak – mondjuk így – lövünk egy második öngólt e tekintetben. Erről szól a történet. Tessék figyelmesen elolvasni az anyagot, tessék átnézni az anyagot. Jelen pillanatban nem, benne van az anyagban egyébként. El kell olvasni. Ágh Ernő képviselő úr.

**Ágh Ernő városi képviselő:** Tisztelt Polgármester Úr! Tisztelt Közgyűlés! Nem értek egyet a napirendi ponttal, tehát én is javaslom, amit Horváth Gábor mondott, hogy erről nincs értelme most döntenünk, mert miért is döntünk? Hát, ha egyszer nincs ennek következménye, akkor majd később dönthetünk. Hagyjuk így, ahogyan van, aztán bízzuk a jövőre, egyébként én is azt mondom, hogy nem véletlenül jelölték ki azt a területet akkor Ipkovich polgármesterék, sokat áldozott rá akkor a város, hiszen a SZOVA is majdnem belerokkant ebbe a kötvény vonatkozásában, azóta is terheli. Tehát ennek, most mondhatjuk azt, hogy közlekedési káoszt okoz, én egyet értek, nehézséget okoz, de tömegközlekedés, csak elsőbbséget kell adni. Tehát most gondoljanak bele a Jákról, a Péterfáról, a Bucsuról jövő buszok, Ady térről leszállnak az utasok és akkor egy helyi járatra kell átszállni nekik, hogy menjenek tovább vonattal. Hát micsoda probléma ez? Az a jó pont ebben a megoldásban, hogy oda hozza a Vasútállomáshoz ezeket az utasokat, és azok már nem gépkocsival jönnek. De most gépkocsira vannak szorítva ezek az utazni szándékozók, mert nekik ott egy buszt kell várni, hát nyilván kevesen vállalják be. Megoldja ezt a kérdést. Én megértem, hogy ilyen gazdasági helyzetben ez nem realitás, de bízzuk ezt a jövőre, biztos, hogy előbb-utóbb lesz ennek megoldása, ne adjuk fel ezt a lehetőséget, amit korábban az elődeink megálmodták. Ha már így 18 évig aludhatott, még egy picit pihenjen, és akkor lesz lehetőség, talán bízzunk benne. Én megértem ott a lakókat, de hát azok a lakók oda költöztek a Vasútállomás mellé, tudták, hogy 1865-ben ott vasút épült.

**Mikrofon nélkül Bokányi Adrienn a Gazdasági és Jogi Bizottság elnöke, tanácsnok:** Nem intermodális csomóponthoz költöztek…

**Ágh Ernő városi képviselő:** Bocsánatot kérek! Akkor még gőzösök közlekedtek. Mi lenne most, ha a gőzösöket visszahoznánk? Tiltakoznának? Hát persze, hogy tiltakoznának. Most mindenkinek joga van tiltakozni. Köszönöm szépen!

**Dr. Nemény András polgármester:** Köszönöm szépen! Czeglédy Csabának adom meg a szót.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! A technikai javaslatommal kezdem, hogy az 1. melléklet 1. pontjáról külön kérem, hogy szavazzunk, aztán vagy támogatják, vagy nem, ebből nagyjából sejthető, hogy mi a szándékom ezen napirend kapcsán. Pár dolgot én leszögeznék. Egyrészről, ha egy csőre töltött fegyvert kiteszünk az asztalra, akkor az valószínűleg elsül a rendezvény végére. Tehát gyakorlatilag ez annak az előkészítése, hogy a városvezetés a maga többségével el akarja adni ezt a területet, különben ez most nem lenne napirenden. Az is egyértelmű, hogy a SZOVA csőd közeli helyzete miatt kell ezt a területet értékesíteni, és akkor innentől kezdve azt azért hdad tegyem asztal fölé, hogy ettől a pillanattól kezdve meg jegyző úr elfogultsága is felmerül ebben az ügyben, mert egyszerre jegyzőként törvényességi felügyeletet gyakorolni, plusz a SZOVA igazgatósági elnökeként a SZOVA rentabilitásáért dolgozni, én azt gondolom, hogy legalábbis az összeférhetetlenség kérdését felveti. Lehet, hogy ezért nem szerencsés, ha a városunk jegyzője egyébként a SZOVA igazgatóságának az elnöke. Ez pont ezen ügy kapcsán azt gondolom, hogy azért súlyos kérdésként felmerül. Ipkovich Györggyel való beszélgetésemet polgármester úr, én nem hoztam volna elő és nem akarom részletezni, hogy miért nem. Ipkovich Györggyel való beszélgetésemnek, ha már polgármester úr ezt előhozta, egy részletét idézném fel, szinte szó szerint idézem, de azért Gyuri remélem azzal nem értesz egyet, hogy kikukázzuk ezt a projektet? Igen, de azzal sem értek egyet, hogy elveszik városunk pénzét. Tehát ez a kulcsmondata városunk volt polgármesterének. Tehát nyilván városunk volt polgármestere, Ipkovich György látja azt a helyzetet, hogy a városunkat a kormányzat ugye anyagilag nagyjából kicsontozza, ez felvet egy helyzetet, ugye ezt mondta el a bizottsági ülésen a 11-es huszár úti laktanya felének az eladásánál, de én azt gondolom, hogy egy picit árnyaltabb a véleménye városunk volt polgármesterének azzal, hogy most nem neki van felelőssége, hanem nekünk, akik benn ülünk ebben a testületben. A Fidesz kapcsán, mert valószínűleg kénytelen leszek együtt szavazni a fideszes képviselőtársaimmal, azért elmondanám, hogy ha nem lett volna egyes fideszes politikusoknak mutyija a Magellánnal, és nem lett volna a Plaza stop, akkor volt egy nagyon komoly befektető a 2010-es évek elején, és gyakorlatilag az önök kormányzati szereplő barátai és helyben mutyizó egykori fideszesek voltak azok, akik gyakorlatilag gátját szabták a 2010-es évek elején, hogy ez megvalósuljon. Nagyon előrehaladott tárgyalások voltak már a 2000-es évek, tehát Ipkovich György polgármestersége, Németh Kálmán alpolgármestersége idején ebben az ügyben. Én azt gondolom, hogy az egy kisebb fajta tragédia volt, hogy ez nem tudott megvalósulni, már régen túl lennénk minden társadalmi vitán ebben a kérdésben. Messzemenőkig egyet értek Bokányi Adrienn képviselőtársammal azzal, hogy egyéni képviselőként a környéken lakók érdekét kell képviselnie, nekem is nem egy, nem két támogatóm lakik azon a környéken, semmifajta plusz terhelést nem akarnak, még attól is szabadulnának, ami van, de mellette az Ady tér környékén élők sem kérnek az ott lévő távolsági busz terhelésből. A fél városon keresztül menő távolsági buszok terheléséből sem kérnek a lakók, de abban is igaza van, hogy ha ez a projekt élesbe fordul, vagy élesbe fordulása előtt egyébként ezt el kell magyarázni a lakosságnak pro és kontra ezt a kérdést. Én szívem szerint „nem”-mel szavaztam volna, de azért próbáltam információkat begyűjteni és akkor most a leglényegesebb kérdést mondom. Az anyagi helyzetünk miatt van szerintem ez napirendi ponton, én azt kérem a városvezetéstől, hogy 2026. április vége előtt ne kerüljön értékesítésre a terület, ami egyébként nem is történhet meg, mert időt vesz igénybe ennek az egésznek a leszervezése. Mert hogyha változások lesznek az országban és mondjuk a városért napi szinten dolgozó országgyűlési képviselője lesz a városnak, hátha lesz forrás ennek a megvalósítására. Ugyanis jelen pillanatban alapvetően pénz kérdése az intermodális központ létrehozása. Ha eladjuk azt a területet, hogy lakóházak épüljenek, akkor onnantól kezdve ez nem pénz kérdése lesz, hanem nem fogjuk tudni szerintem megvalósítani. Egy-két szakemberrel beszéltem, hallottam, hogy a Vasút túlsó felén is lehetne egy ilyen központot kialakítani, hát hogyha nagyon megengedően fogalmazok, akkor vegyesen volt a nálam lényegesen jobban hozzáértők véleménye arról, a legideálisabb az a terület, amit erre kinéztünk az Éhen Gyula térrel együtt. Én azt kérem a városvezetéstől, hogy adjuk meg az esélyt annak, hogy komoly változás lesz az országban és mondjuk az ország vezetése nem a saját rokonaitól vesz 600 milliárdért mondjuk irodaházakat, hanem mondjuk ilyen helyi lakosság érdekét szolgáló projektekre fognak pénzt fordítani. Úgyhogy én ezt a bölcsességet kérem a városvezetéstől. Én tudom, hogy a SZOVA rendkívül rossz helyzetben van, de én azt gondolom, hogy nem jövő áprilisig fog a SZOVA pénzügyi helyzete végleg ellehetetlenülni, talán ott van egy-két év egy felelős gazdálkodás mellett, és nyilván felelős gazdálkodás folyik, és ebben az igazgatóság elnökének nagyon komoly szerepe van, de én azt gondolom, hogy várjuk ki még ezt az egy évet. Ha kétharmad lesz, akkor gyakorlatilag nagyjából borítékolható, hogy Szombathely városfejlesztésére nem lesznek források, a szombathelyiek erről is fognak szavazni jövő tavasszal.

**Dr. Nemény András polgármester:** Köszönöm szépen elnök úrnak! Továbbra is mondom, hogy jelen pillanatban arról döntünk, hogy megvizsgáljuk, hogy egyáltalán módosítás legyen-e. A következő döntés, ha mégis egyszer visszakerül a közgyűlés elé, akkor döntünk arról, hogy lesz-e módosítás. Értékesítés, ha egyáltalán ez előkerül majd, az jóval később fog történni. Ez nem fog megtörténni következő év áprilisa előtt, mondom elnök úrnak, hogy ez nem fog megtörténni. Nyilván, hogyha egy olyan kormány jön, aki a szolidaritási adót elengedi, abban a pillanatban a problémáink nagy része meg lesz oldva. És ez sem fog felmerülni egyébként kérdésként. Tehát ezt most tudom mondani bátran. Amennyiben viszont nem olyan kormány lesz, amelyik ebben partner tud lenni, akkor magunkra számíthatunk, és akkor minden lehetőséget ki kell használni, ebben az esetben könnyen lehet, hogy értékesítésre kerülhet ez a terület, ha a második döntés is így van. Most nézek a fideszes képviselőkre is, ez az alaphelyzet. Nyilvánvaló, hogy 4 milliárdos mínusz szolidaritási adóból nem lehet kigazdálkodni mindent. Van olyan párt, aki azt ígéri, hogy az egészet eltörli, vagy mondjuk, már csak önmagában, hogyha ez egy kiszámítható rendszer lesz, és a tervezett iparűzési adóbevételnek, a mindenkorinak a 10-15 %-a kerül szolidaritásra, ráadásul annak egy része a régióba kerülne. Jelen pillanatban ez a javaslata a Megyei Jogú Városok Szövetségének, már akkor 2 milliárd Ft-tal beljebb lennénk, 2,5 milliárddal a mostani helyzethez képest, akkor már egészen másról beszélnénk. Úgyhogy ezen is múlik valóban majd áprilisban a választás. És nyilván ilyen kérdések is előtérbe kerülnek majd akkor is. Horváth Gábor képviselő úr, parancsoljon!

**Horváth Gábor városi képviselő:** Tisztelt Polgármester Úr! Tisztelt Közgyűlés! Czeglédy Csaba megfogta a lényeget gyakorlatilag a SZOVA nehéz helyzete, lehetséges, hogy amiatt kell eladni ezeket a területeket, hiszen akkor bedőlhet a cég. A Lázárinfón én a SZOVÁ-ról is beszéltem, a kötvényteherről, ott azt mondta a miniszter úr, hogy a kereteket a tárgyalásnak ő adta meg, tehát ami egyébként az utak felújításáról, meg a zebrákról volt szó, de nem zárkózott el attól, hogy a kormányzattal a polgármester tárgyalásokat folytasson a SZOVA adósság konszolidációjával kapcsolatban. Azt gondolom, hogy rendkívül fontos ezt megemlíteni, hiszen mindig ez volt az indok, hogy a területeinket értékesítjük, és hogyha a területek elfogynak, akkor onnantól kezdve a kötvényteher még mindig itt van a nyakunkon, meg a kamatteher is, amit ugye 2032-ig kellene kifizetni. De az Építésügyi Minisztérium beruházási portálján ott van ez a szöveg, az új összevont helyi és helyközi autóbusz állomás, a Vasút utca, a Semmelweis Ignác utca, Nádasdy Ferenc, Szelestey László utca közötti területen kerül elhelyezésre a Vasúti felvételi épület észak-nyugati oldalán. Tehát az az oldal a SZOVA telkeken kerül elhelyezésre. Tehát hiába mondja polgármester úr, hogy nem, itt a legutolsó dokumentum, 2021, ami fel van töltve, az Építési Minisztériumnak az oldalán, az ezt tartalmazza. Tehát itt kerülne kialakításra, és ahogy Ágh Ernő képviselőtársam mondta, teljesen igaza van, hogy aki Szentpéterfa felől bejön, vagy Egyházasrádóc, vagy abba az irányba, az ott leszáll és be kell jönni neki helyi járattal a Vasútállomásra. Azért intermodális, mert a helyi, a helyközi, és a kötöttpályás vasúti egy csomópontban létesül. Ez városstratégiai kérdés, és városstratégiai hiba, hogyha kiengedjük ezt a szellemet a palackból és ezek a területek értékesítésre kerülnek, onnantól kezdve ezt a csomópontot sehol nem tudjuk megépíteni, hiszen csak a Vasútállomás, a kötött pályás végállomás, megállóhelyhez legközelebb lehet ezt létrehozni. Köszönöm szépen!

**Dr. Nemény András polgármester:** Köszönöm szépen! Ugye Lázár János a kérdéseikre válaszolt a tekintetben is, hogy a devizahitel kibocsátása, meg kötvényfelvétele az sem egyébként a kibocsátó, meg egyébként a devizahiteleseknek a felelőssége, hanem a bankoké. Tehát ő egyben azt mondta, hogy ez egy számukra előrelátható folyamat lehetett, de egyébként az ügyfelek számára nem. Tehát az a sok éves vita, hogy akkor tehet-e róla vagy nem a SZOVA akkori vezetése, a saját miniszterük mondta, hogy nem tehet róla egyébként, úgyhogy ez az egyik része a dolognak. A másik része, most nem is írtam fel, szerintem még lesz pár válaszoló, és akkor úgyis összegzem a dolgot. Czeglédy Csaba nyomott először gombot.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Ha már megvizsgálás, akkor pont ezen ügy kapcsán nyomatékosan kérem annak a jogi megvizsgálását, ha a legrosszabb forgatókönyv következik be, és eladjuk ezt a területet és társasházak fognak épülni, hogy akkor legalább annyi hasznunk legyen ebből a rossz irányba menő folyamatból, hogy ott legyenek önkormányzati lakások nyugat-európai mintára. Tehát akkor ezen ügy kapcsán pedig, most van is idő rá, tehát akkor kifejezetten kérem a megvizsgálását, mert ha nem tudunk mást csinálni és ott vállalkozók, azt hozzáteszem, hogy a kormányzatnak is lenne feladata egyébként egy állami bérlakás építési program, abból sincsen semmi, és nem tudom, hogy mi van az ország keletebbik felén úgy, hogy Szombathelyen gyakorlatilag hétről-hétre utcára kerüléstől mentünk meg embereket és nem tudom, hogy mikor fogy el a lehetőségünk, de be fog következni, ezt így mondom mindenkinek. Hogyha nem idén, akkor jövőre be fog következni, hogy elmondom a közgyűlésen, hogy na most van az első család, akit mondjuk önkormányzatunk nem tudott elhelyezni. Ne következzen be, de bekövetkezhet, de akkor ennek kapcsán, mivel nem kevés társasházi lakás épülne azon a területen, akkor én kérem annak a megvizsgálását, hogy legalább ennyi pozitívuma legyen mondjuk a SZOVA megmentésén túl. A SZOVA kapcsán meg annyit hadd tegyek hozzá, hogy azért ez ilyen közös koprodukció amellett, hogy valószínűleg devizakárosultnak hívhatjuk akár a SZOVÁ-t is, mert az adósságrendezés, amivel az állam jobban jár, tehát az önkormányzatok adósságrendezése, ami gyakorlatilag egy nettó haszonként jelentkezett az állam oldalán, akkor szerintem nagyon-nagy hiba volt a SZOVA kötvényt nem lerendezni ezen adósságrendezés keretében. Erre sajnos akkor nem volt meg senkinek a politikai ereje, mint ahogy egyébként a kétezres éves végén, meg nem biztos, hogy kellett volna svájci frank alapú kötvényt kibocsátani, de a jövőbe senki nem lát. De ezzel lett volna dolga mind a két oldalnak, úgyhogy egyébként ezt közösen teremtettük ezt a helyzetet, úgy közösen is kellene megoldanunk.

**Dr. Nemény András polgármester:** Még annyit akartam mondani, közben eszembe jutott, a SZOVÁ-t mondja, hogy a SZOVA miatt van ez, és hogy ez a kulcs, ezt mondja Horváth képviselő úr, valójában a SZOVA nem egy önmagában létező, a működése, a gazdálkodása maximális a mostani helyzetben, kimondottan sokat spórolnak, nem költenek semmi feleslegeset. Egész egyszerűen egy ilyen önkormányzati cégnek nincs több lehetősége, nem tud több bevételt hozni, nem képes rá, ugyanakkor egy csomó jóléti szolgáltatást meg el kell látni, viszont több bért kell fizetni, merthogy ezzel a bérrel már nem maradnak meg dolgozók, sokkal több az energiaköltsége minden tekintetben. A SZOVA abból is úgy gazdálkodik, ahogy tud, a lehető legjobban, ez a kötvényteher pedig rajta van teherként, ami megoldásra vár. Lázár miniszter úr azt is elmondta, hogy annak idején az adósságkonszolidációba a cégek nem lettek bevéve, de egyébként azt semmi se tiltotta volna meg, hogy akkor egy tehetséges önkormányzat behozza az önkormányzatba, inkább mondjuk fizet valamennyi illetéket, de elveszíti az összes kötvényterhet. Akkor ugye nem mi voltunk vezető pozícióban, így most nem tudok erről mondani semmit sem, mert nem viseltem a városvezetői felelősséget, de ez nyilván megvizsgálásra kerülhetett volna. Bokányi Adriennek adom meg a szót először.

**Bokányi Adrienn a Gazdasági és Jogi Bizottság elnöke, tanácsnok:** Tisztelt Polgármester Úr! Tisztelt Képviselőtársaim! Horváth Gábor képviselő úr felszólalásának azon részére reagálnék csak, miszerint, most nem azt mondom, hogy meghazudtolni kívánta polgármester urat, de jelezte, hogy ön szerint a legutóbbi verzió, amit a NIF Zrt. a Treneconnal készíttetett tervek legutóbbi verziója is erre a telekre vonatkozott. Hát akkor önnek nemcsak velünk van vitája, hanem egyébként Illés Károly, nem frakciótársával, hanem képviselő csoporttársával, hogy így mondjam, aki a Városstratégiai, Idegenforgalmi és Sport Bizottság ülését, amit szerintem Tóth Kálmán elnök úr, Németh Ákos tanácsnok úr, és Lukács Dániel képviselő úr is meg tud erősíteni, ott mondta el ő is, hogy a legutolsó verzió egyébként már az Éhen Gyula teret érintette, és nem a Semmelweis-Nádasdy sarok telket, éppen amiatt, mert a NIF Zrt. azt mondta, hogy kötvényteherrel terhelt, jelzáloggal terhelt ingatlanra nem terveznek. Úgyhogy azt követően, hogy kaptunk több életképtelen verziót a terület vonatkozásában, utána kaptunk egy teljesen életképtelen és már-már groteszk verziót arra vonatkozóan is, hogy az Éhen Gyula térre hogyan alakítanának ki egy ilyen megoldást. Ez a legutolsó, csak mondom, amire polgármester úr is utalt és ami az előterjesztésben is szerepel egyébként. Szóval abban olyan groteszk dolgok voltak, mint több emeletes parkolóház létesítése a Gazda Áruház helyén, ami kitakarná a történelmi Vasútállomás épületet, illetve a Snapi Presszó előtti útnak a két irányúsítása, és az autóbuszoknak a beterelése oda is, ami meg ugye egy fizikai képtelenség, vagy legfeljebb akkor lehetne megoldani, hogyha a teljes zöldterületet onnan el kellene venni, ami meg úgy gondolom, hogy mindnyájunk véleménye, hogy teljes egészében elfogadhatatlan. Tehát még egyszer mondom, 18 év alatt ezekre a területekre egyetlen egy olyan tervet sem sikerült elkészíteni, amelyik forgalom elvezetés, élhetőség, társadalmasítás szempontjából akár egy kicsit is elfogadható lett volna. Én nem teljes egészében az intermodális közlekedési központ létjogosultságát próbálom megkérdőjelezni, vagy tagadni, hanem én az mondom, hogy ez a bizonyos telek, amit a NIF is elismert, hogy egyébként teljes intermodalitást nem tud megvalósítani, ez a telek alkalmatlan arra, hogy ezen egy intermodális közlekedési központ minőségi módon, és a környezet élhetőségét nem eltörölve megvalósítható lenne. Köszönöm!

**Dr. Nemény András polgármester:** Köszönöm, és végül Gálffy Áron képviselő úr.

**Gálffy Áron városi képviselő:** Tisztelt Polgármester Úr! Tisztelt Közgyűlés, Tisztelt Szombathelyiek! Itt már többféle érvet hallottunk amellett, hogy miért nem alkalmas ez a terület intermodális csomópontnak. Tényleg úgy tűnik, mint hogyha a terület el lenne átkozva, hogy ennyi idő alatt sem volt képes itt egy sikeres projekt, hogy egyáltalán elindulhasson. Ugye a helyiek sem szeretnék, viszont, próbálom egy kicsit távlati szempontból nézni ezt az egész történetet. Ugye városunk az ország nyugati felében helyezkedik el, ez azt hozza magával, hogy az összes távolsági buszközlekedés értelemszerűen észak, észak-kelet, dél-kelet, illetve dél irányba folyik. Ez ugye a földrajzi adottságok. Mehetnének nyugati irányba is, lehet, hogy majd egyszer menni fognak, mert hát egyre több honfitársunk dolgozik a szomszédos Ausztriában, lehet, hogy egyszer majd ez is el fog jönni, de jelenleg nem ez a helyzet. Abban nem értek egyet egyébként a frakcióvezető úrral, hogy a vasutat ebből a szempontból nem lehet megkerülni. Volumenében nézzük, Felsőcsatárra több busz megy, mint mondjuk Budapestre, vagy Debrecenbe, vagy Szegedre? Nem. Most a jelenlegi helyén a vasúti gerincvezetéknek a nyugati oldalán helyezkedne el ez az intermodális csomópont, ami azt jelenti, hogy az összes busz tömegközlekedést át kell fűzni ezen a vasúti útvonalon, vagy fölötte, vagy alatta, de valahogy át kell fűzni. Ami azt jelenti a jelenlegi állapotában, hogy még több buszt engedünk a Zanati útra, még több buszt engedünk a Vörösmartyra, ami gyakorlatilag csúcsidőben így is elesett, mind a két utca. Az lenne a javaslatom, hogy a Vasútnak a túloldalán találunk-e olyan területet, ahol az intermodális csomópont esetleg jobb helyen lenne, szerintem jobb helyen lenne. Köszönöm szépen!

**Dr. Nemény András polgármester:** Ez akkor egy külön javaslat, hogy vizsgáljuk meg, hogy lehetséges-e ott, mert addig, amíg nem vizsgáljuk meg, ez egy akadémikus vita, szerintem érdemes megvizsgálni. Itt nem 10-20, hanem 100 évre nézünk előre, lehet, hogy az a megoldás.

**Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke:** Köszönöm szépen! Félreértések vannak, ezt a vizsgálatot annak idején Ipkovich Gyuriék megcsinálták és lehetőség volt egyébként arra, és végig is vittük az egészet, hogy esetleg ott a Sas utcára visszük át aluljáróval az utasokat, és ott szállnak fel a buszra. Ezek a vizsgálatok arra az eredményre jutottak, és azért ez a terület lett kijelölve, hogy nem megoldás. A Vörösmartyra és a Zanatira nem viszünk rá buszt pluszba, ezt mondtam az előbb is, hogy azzal, hogy a Vasút utcát megnyitjuk a Söptei út felé, és ott kivisszük a buszokat a körgyűrűre, és a körgyűrűn alakítjuk ki a különböző megállási pontokat esetlegesen, hogyha akkora távolságok vannak. Azt is meg lehet tenni, hogy nem állítjuk meg, hanem a helyi járattal ebbe a központba visszük be az utasokat, abban az esetben nem megy plusz terhelés sem a Vörösmartyra, se a másikra, se a harmadikra, hanem egyszerűen kimegy a Söptei úton ez a forgalom, elkerüli a várost. És a másik, ha az elkerülőt megépítjük, akkor tulajdonképpen az elkerülők nem lehetnek szintbeli keresztezésben a vasútvonallal, az elkerülőn mindenhogy szintbeli eltolással kereszteződnek. Ha szintbeli eltolással van az elkerülő, akkor meg van oldva, hogy a buszokat hogy viszem át a vasútvonalon. Ezért mondtam azt, hogy hozzunk már létre egy olyan lehetőséget, hogy csináljunk stratégiai terveket. Mert itt az volt a probléma, azért nem lett ebből semmi, mert egyetlen egy önkormányzat nem volt elkötelezve ennek a kivitelezése mellett. Ipkovich Gyuriék a végén próbálták, de utána egyetlen egy önkormányzat nem hajtotta ezt, nem is beszélve arról, hogy milyen országos képviselete volt a városnak. Köszönöm szépen!

**Dr. Nemény András polgármester:** Köszönöm, további jelentkezőt nem látok, a vitát lezárom, szavazni fogunk. Módosító javaslatok vannak, először Gálffy Áron módosító javaslatát teszem fel, kerüljön megvizsgálásra, akár a korábbiakban már feltárt anyagok szerint, de most ez teljesen mindegy, az intermodális csomópont más helyszínen megvalósítható-e, praktikusan egyébként a másik oldalán a vasútnak, erről szavazunk most.

Megállapítom, hogy a testület 13 igen, 0 nem, 3 tartózkodással – *2 képviselő távol van* – elfogadta a javaslatot és a következő határozatot hozta:

**214/2025. (VI. 19.) Kgy. számú határozat**

A Közgyűlés a „Javaslat előzetes településfejlesztési döntés meghozatalára a településrendezési terv módosítása érdekében” című előterjesztéssel összefüggésben felkéri a polgármestert, vizsgálja meg a Közgyűlési vitában elhangzottak alapján, hogy az intermodális csomópont az előterjesztésben foglalt területtől eltérő, más helyszínen is megvalósítható-e.

**Felelős:** Dr. Nemény András polgármester

Dr. Horváth Attila alpolgármester

(A végrehajtás előkészítéséért: Sütő Gabriella városi főépítész)

**Határidő:** azonnal

**Dr. Nemény András polgármester:** Következő módosító javaslat, Czeglédy Csabának a javaslata, hogy az 1. számú melléklet 1. pontjáról külön szavazás legyen. Legyen külön szavazás, nekem ez nem fáj, nem baj, szavazzunk róla külön. Mert ha következetesek vagyunk a korábbiakhoz és minél nagyobb többséget akarunk az összes többi ponthoz és mondjuk ez egy ilyen szavazáson múlik, akkor ezen ne múljon, úgyhogy most akkor erről szavazunk, hogy legyen erről külön szavazás.

Megállapítom, hogy a testület 16 egyhangú igen szavazattal - *2 képviselő távol van* – elfogadta a javaslatot, és a következő határozatot hozta:

**215/2025. (VI.19.) Kgy. számú határozat**

A Közgyűlés úgy határozott, hogy a „Javaslat előzetes településfejlesztési döntés meghozatalára a településrendezési terv módosítás érdekében” című előterjesztés kapcsán az előterjesztés 1. melléklete 1. pontjában foglalt javaslat tekintetében külön szavazást tart.

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** És ez egyben kilőtte Horváth Gábor módosító javaslatát, aki ugye azt akarta mondani, hogy ne legyen szavazás, de hát ez fogalmilag kizárt, hogyha van valamiről külön szavazás, akkor nem lehet „nem szavazás” ebben az esetben. Most az 1. melléklet 1. pontjáról kért külön szavazás következik, most szavazunk.

Megállapítom, hogy a testület 12 igen, 2 nem, 1 tartózkodással……

**Mikrofon nélkül** **Dr. Czeglédy Csaba a Szociális és Lakás Bizottság elnöke:** Színtévesztő vagyok, és…

**Dr. Nemény András polgármester:** A zöldet nyomta meg a képviselő úr.

**Mikrofon nélkül** **Dr. Czeglédy Csaba a Szociális és Lakás Bizottság elnöke:** Tartózkodtam!

**Dr. Nemény András polgármester:** Vicceltem! Köszönjük Horváth Gábornak a támogatást.

**Mikrofon nélkül Horváth Gábor városi képviselő:** Miről szavaztunk polgármester úr?

**Dr. Nemény András polgármester:** Figyelni kell!

**Mikrofon nélkül** **Dr. Czeglédy Csaba a Szociális és Lakás Bizottság elnöke:** 1. számú melléklet 1. pontjáról…

**Dr. Nemény András polgármester:** Nekem lágy szívem van, tekintettel a délelőtti kis intermezzóra, egy közgyűlésen kettő ilyent csinálunk, ez most a második, több nem lesz, tehát akkor újra felteszem szavazásra ezt a bizonyos részt, szavazunk.

Megállapítom, hogy a testület 11 igen, 4 nem, 1 tartózkodással – *2 képviselő távol van* – elfogadta a javaslatot és a következő határozatot hozta:

**216/2025. (VI.19.) Kgy. számú határozat**

A Közgyűlés megtárgyalta a „Javaslat előzetes településfejlesztési döntés meghozatalára a településrendezési terv módosítása érdekében” című előterjesztést és az alábbi döntéseket hozta:

1. Szombathely Megyei Jogú Város Közgyűlése elhatározza, hogy településrendezési eszközeinek folyamatban lévő felülvizsgálata során a 279/2024. (X. 22.) Kgy. számú és a 20/2025. (I. 30.) Kgy. számú határozataival hozott előzetes településfejlesztési döntését kiegészíti az 1. számú melléklet 1. pontjával, és azt az előterjesztésben foglaltaknak megfelelően kidolgozásra javasolja.
2. A Közgyűlés felkéri a polgármestert, hogy a felülvizsgálat kapcsán szükséges terveket és azok alátámasztó munkarészeit készíttesse el, a jogszabály szerinti véleményezési eljárást folytassa le, és előzőek eredményét terjessze a Közgyűlés elé.

**Felelős:** Dr. Nemény András polgármester

Dr. Horváth Attila alpolgármester

(A végrehajtás előkészítéséért: Sütő Gabriella városi főépítész)

**Határidő:** 1. pont vonatkozásában: azonnal

2. pont vonatkozásában: 2025. szeptemberi Közgyűlés

**Dr. Nemény András polgármester:** Most pedig a határozati javaslat minden többi pontját tesszük fel szavazásra, most.

Megállapítom, hogy a testület 16 egyhangú igen szavazattal *– 2 képviselő távol van –* elfogadta a javaslatot és a következő határozatot hozta:

**217/2025. (VI.19.) Kgy. számú határozat**

A Közgyűlés megtárgyalta a „Javaslat előzetes településfejlesztési döntés meghozatalára a településrendezési terv módosítása érdekében” című előterjesztést és az alábbi döntéseket hozta:

1. Szombathely Megyei Jogú Város Közgyűlése elhatározza, hogy településrendezési eszközeinek folyamatban lévő felülvizsgálata során a 279/2024. (X. 22.) Kgy. számú és a 20/2025. (I. 30.) Kgy. számú határozataival hozott előzetes településfejlesztési döntését kiegészíti az 1. számú melléklet 2-4. pontjával, és azt az előterjesztésben foglaltaknak megfelelően kidolgozásra javasolja.
2. A Közgyűlés felkéri a polgármestert, hogy a felülvizsgálat kapcsán szükséges terveket és azok alátámasztó munkarészeit készíttesse el, a jogszabály szerinti véleményezési eljárást folytassa le, és előzőek eredményét terjessze a Közgyűlés elé.

**Felelős:** Dr. Nemény András polgármester

Dr. Horváth Attila alpolgármester

(A végrehajtás előkészítéséért: Sütő Gabriella városi főépítész)

**Határidő:** 1. pont vonatkozásában: azonnal

2. pont vonatkozásában: 2025. szeptemberi Közgyűlés

***10./ Tájékoztató a lejárt határidejű közgyűlési határozatok végrehajtásáról***

***Előadó:*** *Dr. Károlyi Ákos jegyző*

**Dr. Nemény András polgármester:** A következő napirendünknél jelentkezőt nem látok, a vitát lezárom, szavazunk.

Megállapítom, hogy a testület 16 egyhangú igen szavazattal *– 2 képviselő távol van –* elfogadta a javaslatot és a következő határozatot hozta:

**218/2025. (VI.19.) Kgy. számú határozat**

A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal

***11./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről***

***Előadó:*** *Dr. Károlyi Ákos jegyző*

**Dr. Nemény András polgármester:** Jön a 11. napirendi pontunk, két jelentkezőt látok, Czeglédy Csabának adom meg a szót.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Lehet, hogy benéztem, és az előző napirendi pontnál kellett volna feltennem a kérdést, de ugye a Derkovitson a galambhelyzet miatt kérdezem jegyző urat, hogy pontosan mikor várható a „Sólyom- munkacsoport” döntése alapján a vállalkozónak a galamb befogása, tehát hogy ezt nagyjából tudjuk-e? A lakók kérdezik, az ősz ugye 3 hónap, tehát hogy van-e közelebbi időpont?

**Dr. Nemény András polgármester:** Meghallgatjuk Horváth Gábor kérdését, hátha az is ide vonatkozik.

**Horváth Gábor városi képviselő:** Tisztelt Polgármester Úr! Tisztelt Közgyűlés! A fogadóórámon kaptam lakossági megkeresést és itt felteszem az ő kérdését, hogy akkor kapjunk egy releváns választ. Az volt a kérdése, hogy a Markusovszky Kórháznál lévő gyalogátkelőhely az idén megvalósul-e, a kivitelezés megtörténik-e, mert hallott az elmúlt időszakban róla, hogy a tervezés megtörtént, és hogy ez egy közérdekű kérdés, úgyhogy erre szeretnék választ kapni. A másik pedig, innen is szeretném megköszönni Krenner Róbert úrnak, hogy a Vasivíz az Öntő utcában rendkívül gyorsan, írtam egy levelet, és átnézték a csatornafedeleket, a kommunális irodavezető, Bonti Tamás megírta a levelet és ott az egyik szakági igazgató becsatolta, hogy melyikeket kell kicserélni. A levél megérkezett, hogy melyiket kell kicserélni, de már meg is történt, úgyhogy ezúttal is szeretném megköszönni, hogy ilyen gyorsan megtörtént. Remélem, hogy a városunkhoz tartozó, tehát az önkormányzat fenntartásához tartozó csapadékvíz csatornafedelekkel is ilyen gyorsan fognak végezni majd. Köszönöm szépen!

**Dr. Nemény András polgármester:** Köszönöm szépen, akkor a vitát lezárom, jegyző úr válaszol, amire tud.

**Dr. Károlyi Ákos jegyző:** Tisztelt Polgármester Úr! Tisztelt Közgyűlés! Képviselő úr kérdésére azt tudom elmondani, amit korábban is elmondtunk, az őszi időszak a legalkalmasabb a galambok befogására. Abban maradtunk a vállalkozóval, hogy augusztus végén felvesszük a kapcsolatot, szeptemberben megnézi, hogy lehet ezt a projektet előkészíteni, én gondolom, hogy ez azt jelenti, hogy akkor október hónapban kerül sor a galambok befogására, de hogy elkezdődik, az egészen biztos. Köszönöm szépen!

**Dr. Nemény András polgármester:** Köszönöm szépen! A másik, Horváth Gábor kérdésére a válasz, az ugye nem jegyző úrhoz jött leginkább, erre nem tudom, hogy van-e válasza valamelyik alpolgármester úrnak, ha nem, akkor írásban fogunk válaszolni. Markusovszky zebra mikor lesz meg?

**Mikrofon nélkül Dr. Horváth Attila alpolgármester:** Idén biztosan nem, a tervek elkészülnek, plusz költség…

**Dr. Nemény András polgármester:** Ugye azt tudjuk, hogy az útszakasz, a híd, és egyébként az a nagyon rossz rész, mert mindenki azon megy át, és azért a szombathelyieknek tudni kell, hogy nem azért nem csináljuk meg, mert nem lett volna fontos prioritás, hanem mert a TOP Plusz kapcsán a hidaknak a megcsinálása prioritás, és a hídhoz kapcsolódó út is prioritás, és igazából hogyha ezt nem muszáj saját forrásból megcsinálni, márpedig ez egy olyan óriási összeg, a híd része legalábbis, amit nem tudunk, akkor ezt a TOP Plusz keretein belül csináljuk. Amiről pedig tájékoztatást fogok adni a következő hetekben, hogy abból mit látok, ez függ össze a brüsszeli úttal, amit mondtam az elején és azzal is, hogy mennyi ebben a kormányzati konzorciumi partnerség. Ezt nyilvánosság elé fogjuk hozni, és onnantól kezdve mindenki látja, hogy körülbelül mivel számolhat. A másik kérdésre meg írásban válaszolunk, ha ez kell. Akkor szavazunk az elfogadásról.

Megállapítom, hogy a testület 16 egyhangú igen szavazattal *– 2 képviselő távol van –* elfogadta a javaslatot és a következő határozatot hozta:

**219/2025. VI.19.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal

**Dr. Nemény András polgármester:** Ezzel a nyílt ülésünk végére értünk, mindenkinek köszönöm a figyelmet, nemcsak a képviselőknek, hanem akik követték az adást. És a képviselőknek pedig úgy kívánok jó pihenést, hogy valójában munkát is kívánok magunknak, mert közgyűlés ugyan csak akkor lesz, ha rendkívüli ülés lesz, de valójában a ház is, mi magunk is, és a képviselők is dolgoznak továbbra is. A lakosságot kérem, ha bármilyen kérésük van, kérdésük van, akkor keressenek minket bátran. Mi még dolgozunk tovább, ezután zárt ülés következik, köszönöm a figyelmet!

*A közgyűlés nyilvános ülését polgármester úr 15 óra 55 perckor berekesztette*.

**/: Dr. Nemény András :/ /: Dr. Károlyi Ákos:/**

**polgármester jegyző**

**Záradék:**

A Közgyűlés ülésén megalkotott normatív határozatok 2025. június 19. napján, és az alábbi rendeletek:

* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló 17/2025. (VI. 23.) önkormányzati rendelet
* a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosításáról szóló 18/2025. (VI. 23.) önkormányzati rendelet
* a helyiségbérlet szabályairól szóló 17/2006. (V.25.) önkormányzati rendelet módosításáról szóló 19/2025. (VI. 23.) önkormányzati rendelet

2025. június 23. napján kerültek kihirdetésre a Polgármesteri Hivatal hirdetőtábláján történő kifüggesztés útján.

**/: Dr. Károlyi Ákos :/**

**jegyző**